
Esipuhe 



Tämä kirjanen pyrkii alkuperäisiin lähteisiin pe- 
rustuen ja kaikkea uskonkiihkoa välttäen osoitta- 
maan, kuinka jokainen uskonto muodostaa elimel- 
lisen ja omalaatuisen kokonaisuutensa. Ihminen ei 
voi milloinkaan olla vain ylimalkaan „uskonnolli- 
nen", vaan hänen uskonnollisuuteensa liittyy aina 
määrätty, omalaatuinen sisältö, jota ei ole jossa- 
kin toisessa uskonnon muodossa. Tämä kirjanen 
tarjoutuu näin ollen ennakkoluulottoman nyky- 
ajan ihmisen oppaaksi, jota uskonnollinen propa- 
ganda ei tyydytä, vaan joka haluaa saada asiallisia 
tietoja eräiden ihmiskunnan pääuskontojen perus- 
luonteesta, 

Helsingissä, syyskuulla 1947. 

Olavi Castren 



Uskonnonhistorian menetelmästä 



Uskonnonhistoriassa on usein harjoitettu pal- 
jon kvasitiedettä, näennäistiedettä, jolta puut- 
tuu tieteellisen tutkimuksen ensimmäinen ja 
oleellinen tuntomerkki, pyrkimys yleispäte- 
vään ja kokemusperäisiin vaarinottoihin ja läh- 
teisiin perustuvaan tietoon. Uskonnonhistorias- 
sa on periaatteellisesti katsoen usein käynyt sa- 
moin kuin ns. tunnustuksellisessa" teologiassa: on 
moitittu muita uskontoja alamittaisiksi ja koros- 
tettu oman uskonnon syvällisyyttä. Tieteellisessä 
uskonnonhistoriassa samoinkuin tieteellisessä teo- 
logiassa on sen sijaan pyrittävä yleispätevään tie- 
toon. Tämän vuoksi tieteellinen uskonnonhistoria 
tutkii muita uskontoja samalla tavalla lähteitä krii- 
tillisesti erittelemällä kuin kristillinen teologia 
kristinuskoa. Tutkijan persoonallisella vakaumuk- 
sella tai jonkin uskontokunnan oppien puolusta- 
misella ei ole mitään tekemistä tämän kriitillisen 
erittelyn kanssa. Koska kuitenkin uskonnonhisto- 
riallinen kvasitiede on varsin laajalle levinnyt, 
niin on aluksi syytä selostaa sen eräitä päämuoto- 

ja. Tällöin ilmenee, millaisia kysymyksiä tieteelli- 
nen uskonnonhistoria ei voi ratkaista. 

Ensimmäisenä uskonnonhistoriallisen kvasitie- 
teen muotona on mainittava valistusajan pyrkimys 
yleisen, luonnollisen uskonnon muodostamiseen. 
Tunnettu on Lessingin teesi: „Tilapäiset historiato- 
tuudet eivät voi milloinkaan todistaa välttämättö- 
miä järjentotuuksia". 1 Tässä sitaatissa edellyte- 
tään, että uskonnonkin alalla on olemassa joitakin 
„välttämättömiä järjentotuuksia", jotka jatkuva 
tutkimus ainakin lähennellen voi saada selville. 
Lessingin hengenasenteelle näyttää suorastaan ole- 
van ominaista, että ihmisen on jatkuvasti vain et- 
sittävä totuutta. Tätä kuvastaa hänen toinen siive- 
käs sanansa: „Jos Jumala pitäisi oikeassa kädes- 
sään kaiken totuuden ja vasemmassa alituisen 
pyrkimisen totuuteen, ja lausuisi minulle: valit- 
se!, niin nöyränä minä tarttuisin hänen vasempaan- 
sa ja sanoisin: „Isä, anna minulle tämä! Puhdas 
totuus on vain sinua varten!" 2 

Nyt herää kysymys siitä, miten ihminen Lessin- 
gin mielestä pääsee uskontojen kirjavassa maail- 
massa „välttämättömiin järjentotuksiin" tai aina- 
kin suhteellisen lähelle niitä. Tähän kysymykseen 

1 Lessing, Gesammelte Werke IX, s. 82. — Väärinkäsi- 
tysten välttämiseksi huomautettakoon, että tässä käsitel- 
lään vain Lessingin uskonnonhistoriallista metodia eikä 
suinkaan hänen yleistä sivistyshistoriallista merkitystään. 

2 Lessing, Gesammelte Werke, IX, s. 98. — Grotenfelt, 
Uuden ajan filosofian historia I, s. 700. 

hän lienee lähinnä vastannut Naatan viisas-näytel- 
määnsä sisältyvässä kertomuksessa kolmesta sor- 
muksesta, jotka kuvastavat kolmea pääuskontoa, 
juutalaisuutta, muhamettilaisuutta ja kristinuskoa. 
Muuan isä valmisti yhden kallisarvoisen sormuk- 
sen, jonka piti kulkea perintönä suvussa siten, että 
kuolevan isän piti luovuttaa se aina rakkaimmalle 
pojalleen. Lopulta sormus joutui isälle, joka rakas- 
ti kaikkia kolmea poikaansa yhtä paljon. Silloin 
hän antoi valmistaa kaksi uutta samanlaista sor- 
musta ja antoi kullekin pojalle omansa. Kukaan po- 
jista ei tiennyt, mikä sormus oli aito, vaan uskoi 
omaänsa oikeaksi. He riitaantuivat ja jättivät asian 
tuomarin ratkaistavaksi. Tuomari piti parhaimpa- 
na ratkaisuna, että kukin uskoo omistavansa aidon 
sormuksen ja pyrkii siihen ennakkoluulottomaan 
rakkauteen ja sydämelliseen suvaitsevaisuuteen 
(,,von Vorurth eilen freie Liebe und herzliche Ver- 
träglichkeit"), mikä oikean sormuksen, oikean us- 
kon olemukseen kuuluu. Uskonnossa on oleellista 
sisäinen antautuminen Jumalalle (,,innigste Erge- 
benheit in Gott"), ja tällainen asenne on Lessingin 
mielestä periaatteessa mahdollinen jokaisessa us- 
konnossa. 3 

Lessingin ohjelma on tiettävästi huomattavasti 
vaikuttanut 1600-luvun valtiokirkollisen pakkoval- 
lan häviämiseen evankelisesta kirkosta. Tästä puo- 
lesta ei kuitenkaan nyt ole kysymys. Sensijaan on 
tutkittava, minkä vuoksi Lessingin ohjelma meto- 

3 Lessing, Gesammelte Werke III, s. 114. 

disesti katsoen on kvasitieteellinen. Se on tätä en- 
nen kaikkea siksi, että mitään „välttämättömiä 
järjentotuuksia" ei uskontojen maailmassa ole ole- 
massa. Järki on vain ihmisen muodollinen ajatus- 
kyky, sinänsä puhdas, niinkuin Kant sanoo, ja saa 
kaiken sisältönsä kokemuksesta. Järki ei voi seuloa 
kokemuksen aineistoa muka osoittaakseen, mikä 
siinä on „ välttämätöntä järjentotuutta", vaan se 
voi vain järjestää ja luokitella tätä aineistoa. Myös- 
kään uskontojen maailmassa järki ei näin ollen voi 
kohoutua historiallisten uskontojen yläpuolelle jo- 
honkin „järjenmukaiseen ,, uskontoon, vaan jokai- 
nen uskonto on yhtä paljon tai yhtä vähän „järjen- 
mukainen , \ Muodollinen, kriitillinen järki ei kel- 
paa eri uskontojen „ välttämättömän järjenmukai- 
suuden" mittapuuksi. 4 

4 Vrt. Schleiermacher, Puheita uskonnosta sen sivisty- 
neille halveksijoille, Porvoo 1920, s. 209 seur. (5. puhe): 
»Kaikki lahkohenki, olkoon se spekulatiivista, joka tah- 
too järjestää määrättyjä havaintoja eli näkemyksiä filo- 
sofiseksi järjestelmäksi, tai askeettista, joka pyrkii synnyt- 
tämään määrättyjä tunteita määrätyssä järjestyksessä, 
koettaa saada aikaan mahdollisimman täydellisen saman- 
kaltaisuuden kaikissa, jotka tahtovat tulla osallisiksi sa- 
masta uskonnon sisällyksestä; ja koska ei niidenkään, jot- 
ka ovat tämän vimman vallassa ja jolta ei siis ole puut- 
tunut tarpeellista tarmoa, ole vielä koskaan onnistunut 
yhtäläistyttämään mitään positiivista uskontoa näin pit- 
källe: niin teidän lienee pakko myöntää, että niiden täytyy 
olla muodostettuja toisen perusteen mukaan ja olla toi- 
senluontoisia, koska ne kerran ovat syntyneet ja pysyvät 
niin monista hyökkäyksistä huolimatta pystyssä." — 

Toisena kvasitieteellisen uskonnonhistorian muo- 
tona on mainittava kaikenlaiset teoriat uskonnon 
synnystä. Hyvän yhdistelmän tarjoaa tässä suh- 
teessa esim. Nathan Söderblomin „Gudstrons upp- 
komst". 5 Pääteesinä näissä teorioissa on väite, että 
uskonto on syntynyt jostakin muusta, joka ei ole 
ollut uskontoa, lähinnä magiasta. Tällöin ei huo- 
mioida sitä periaatteellista eroa, mikä tosiasiallises- 
ti on todettavissa uskonnon ja magian välillä: us- 
konnollinen ihminen pyytää ja rukoilee tuntien 
avuttomuutensa, maagillinen ihminen käskee ja 
vaatii jumalilta 1. hengiltä tuntien voiman- 
sa ja mahtinsa. Tietenkin uskonto ja ma- 
gia käytännössä varsin usein sekaantuvat 
toisiinsa, jopa siinä määrin, että usein on vai- 
keata ratkaista, kummanlaisesta suhtautumisesta 
jumaliin on kysymys. 6 Mainittakoon uskonnon ja 
magian sekaantumisesta seuraava esimerkki. Kei- 
saarilla (Uudesta-Guineasta länteen) vaimot voite- 
levat kiviä ja hedelmiä öljyllä, jotta kuulat sinkou- 

Schleiermacher syyttää näin ollen »valistusaikaa" „lahko- 
hengen vimmasta" ja osoittaa tämän 5. puheensa jatkossa 
yksityiskohtaisesti, että uskonto välttämättä toteutuu 
yksilöllisissä muodoissa ja että »luonnollinen uskonto" on 
„laiha ja köykäinen" (m.t. s. 224). 

5 Vrt. Rafael Karsten, Hedendom och kristendom, ss. 19 — 
50 (= Religionens ursprung). — Näissä teoksissa on myös 
paljon primitiivisten uskontojen kuvailua, mutta tätä puol- 
ta esitetty kritiikki ei tietenkään koske. 

e Tiele — Söderblom, Kompendium der Rel.g. (6. Aufl.) 
s. 20. 

tuisivat heidän miestensä ruumiista samalla tavalla 
kuin vesipisarat näistä öljytyistä esineistä. Tämä 
on ns. sympat eettis ta magiaa. Toisinaan kuitenkin 
kerrotaan lisättävän: „Herra Aurinko ja Kuu, suo 
kuulien singota pois miehistämme, niinkuin vesi- 
pisarat näistä esineistä." Tällöin on kysymys ru- 
kouksesta, uskonnosta. 7 

Nyt käynee ilmi, minkä vuoksi jokainen teoria 
uskonnon synnystä on kvasitieteellinen. Tällaisissa 
teorioissa on aina ylitetty kokemusperäisesti todet- 
tavien tosiasiain rajat. Samoin kuin kukaan ei ole 
ollut näkemässä maailman syntyä — tästä syystä 
kaikkinainen metafysiikka on kvasitiedettä — , sa- 
moin ei kukaan ole ollut näkemässä uskonnon syn- 
tyä. Historiallisesti katsoen uskonto ja magia ovat 
yhtä varhaisia ihmisen suhtautumistapoja maail- 
maan. Jos joku väittää voivansa puhua ajankoh- 
dasta, jolloin ihmisten keskuudessa oli olemassa 
vain magiaa — yhtä hyvin toinen voisi puhua ajan- 
kohdasta, jolloin oli olemassa vain uskontoa — , niin 
hän on siirtynyt todettavien tosiasioiden alalta sub- 
jektiivisten kuvitelmien alalle, tieteen alalta kvasi- 
tieteen alalle. 

Kolmantena kvasitieteellisenä uskonnonhistorian 
muotona on mainittava ns. evolutionistinen metodi. 
Tämä menetelmä jakaa uskonnot ,, alempiin" ja 
,, korkeampiin" Tällaisia sanontoja käytetään mel- 
ko runsaasti mm. Tiele — Söderblomin jo siteera- 



7 Tiele— Söderblom, Komp. der Rel. g. s. 34. 

tussa kompendiumissa. 8 Tällöin kaiken uskontohis- 
toriallisen kehityksen väitetään olevan joko taan- 
tumista („Entartung") tai edistymistä („Fort- 
schritt"). 9 

Evolutionistisen uskonnonhistorian kvasitieteel- 
lisyys ilmenee siitä, että ei ole olemassa mitään 
yleispätevää mittapuuta, jolla uskonnon „edisty- 
mistä" tai ,, taantumista" voitaisiin mitata. Tässä- 
kin tapauksessa on muistettava, että tiede toteaa, 
mutta se ei arvioi. Tiede toteaa, että kristinuskon 
leviäminen Rooman valtakunnassa merkitsi „kaik- 
kien arvojen uudestaan arvioimista", „uskonnon 
demokratisoitumista", mutta tällainen kehityssuun- 
ta, valioihmistyypin häviäminen, on toisen mielestä 
edistystä, toisen mielestä taantumusta. Subjektii- 
visilla mielipiteillä ei kuitenkaan ole kotipaikka- 
oikeutta tieteen temppelissä. 

Kehityksen käsitettä voidaan kuitenkin tieteel- 
lisessä uskonnonhistoriassa käyttää toisessa merki- 
tyksessä. Sillä voidaan tarkoittaa niitä rakenteel- 
lisia muutoksia, joita joku uskonnollinen persoo- 
nallisuus tai eräissä tapauksissa myöskin määrätyn 
kansakunnan joutuminen uusiin olosuhteisiin saa 
aikaan sen uskonnollisessa katsomustavassa. Tässä 
merkityksessä kehityksen käsitteen soveltaminen 



8 Vrt. m.t. esim. s. 5. 

9 Historiallisesti katsoen evolutionistinen uskonnonhis- 
toria lienee syntynyt siten, että Charles Darvomin luon- 
nontieteellistä kehitysperiaatetta on ilman muuta sovellettu 
hengentieteisiin. 

on täysin oikeutettua, sillä tällöin vain todetaan, 
millainen tämä kehitys tosiasiallisesti on ollut, 
mutta ei lausuta mitään arvoarvostelmia siitä, mer- 
kitseekö se „taantumista" vai „edistystä". 

Valaistakoon asiaa lyhyellä esimerkillä. Tun- 
nettu tosiasia on, että Israelin uskonto VT:n aikana 
ei aina ole ollut samanlaista, vaan että se alkuaan 
oli melko lähellä yleisseemiläistä baalkäsitystä — 
ajateltakoon kertomusta Jaakobin unesta ja siihen 
liittyvää kivibaalin pystyttämistä (Gen. 28: 18) — , 
mutta että se myöhemmin yhä jyrkemmin erkani 
kantaäidistään ja korosti omalaatuisuuttaan. VT ei 
lainkaan salaa tämän kehityksen olemassaoloa. 
Deut. 32: 8 — 9 sanotaan: „Kun Korkein ^muinai- 
sina päivinä"; jae 7] jakoi perinnöt kansoille, kun 
hän erotteli ihmisten lapset, silloin hän määräsi 
kansojen rajat israelilaisten luvun mukaan. Sillä 
Jahven (Herran) kansa on hänen osuutensa, Jaakob 
hänen perintöosansa. " 10 Muinaisina päivinä on tä- 



10 Sananmukainen käännös kuuluu seuraavasti: „Kor- 
keimman jakaessa perinnöksi kansat, erotellessa ihmis- 
lapset, hän määräsi kansojen rajat Jumalan poikain luvun 
mukaan; sillä Jahven osuus on hänen kansansa, Jaakob 
hänen perintöosansa." — Vanhimmat kreikkalaiset, latina- 
laiset ja syyrialaiset käännökset puhuvat näin ollen avoi- 
mesti panteonista, „ Jumalan pojista", mutta masoreettinen 
teksti on korjannut tämän sanonnan „israelilaisiksi'\ Tä- 
ten on ilmeisesti pyritty vapautumaan tähän kohtaan alun 
perin sisältyneestä dyteismistä (kaksijumaluudesta). — 
Jahven kiivaus — VT:ssa usein toistuva sanonta — on 
näin ollen ainakin alkuaan ollut mustasukkaisuutta: Jahve 

ten ollut kaksi jumalaa, Korkein (Eljon) ja Jahve, 
joka on ollut edellisen alajumala. Kunkin kansan 
on Korkeimman määräyksen mukaan palveltava 
omaa Jujmalaansa, israelilaisten Jahveansa ja mui- 
den kaiisojen omia jumaliansa. Muiden jumalien 
palvonta ei ole Israelissa kielletty sen vuoksi, että 
ne olisivat epäjumalia — sellaisia tämä alkuvaihe 
ei lainkaan nähtävästi ole tuntenut — , vaan sen 
vuoksi, että ne eivät ole Israelin jumalia. — Ps. 
89: 7 — 8: „Kuka jailvis^ vertainen, kuka 

Jumalan poikain joukossa niinkuin Jahve, ylen hir- 
muinen pyhien kokouksessa, peljättävämpi kaik- 
kia, jotka hänen ympärillänsä ovat." Tässäkään ei 
vielä muiden jumalien olemassaoloa kielletä, vaan 
sanotaan, että Jahve on mahtavin panteonin juma- 
lista. Käytännössä Israelin uskonto jatkuvasti on 
monoteististä, koska Israelin tulee palvella vain 
omaa Jahveansa, mutta mitään epäjumalia, joiden 
kulttia vastustettaisiin, ei vielä ole. — Jes. 27: 9: 
„Sen tähden sovitetaan Jaakobin pahat teot sillä, 
että hän tekee kaikki alttarikivet rikottujen kalk- 
kikivien kaltaisiksi: eivät kohoa 6nää asera-karsi- 
kot eivätkä aurinkopatsaat. ,, Tässä luvussa viita- 

ei halua jakaa osuuttansa muiden jumalien kanssa. Deut 
13 kieltää israelilaisia palvomasta „muita jumalia" (Deut. 
13:2), „niiden kansojen jumalia, jotka asuvat teidän ym- 
pärillänne (Deut 13:7), mutta näitäkään jumalia ei peri- 
aatteessa sanota epäjumaliksi. „Muiden jumalien" palvonta 
on muiden kansojen keskuudessa tämän kohdan kirjoitta- 
jan mielestä yhtä luonnollista kuin Jahven palvonta Israe- 
lissa. — Vrt. myös Tuom. 11:24. 



16 



taan „tuleviin aikoihin", jolloin Jahve on »karis- 
tava hedelmät maahan Eufrat-virrasta aina Egyp- 
tin puroon asti" (jae 12), jolloin ts. Jahven valta 
ulottuu myöskin muiden kansojen ja niiden juma- 
lien alueelle. Viittaus tuleviin aikoihin voitaneen 
tulkita siten, että Jahvea ei vielä silloin, kun nämä 
sanat kirjoitettiin, ainakaan yleisesti rahvaan kes- 
kuudessa pidetty yleismaailmallisena Jumalana. 

Tämä esimerkki ei tietenkään anna tyhjentävää 
kuvaa Israelin uskonnollisen kehityksen kulusta, 
vaan se pyrkii vain havainnollistamaan sitä, missä 
mielessä kehityksen käsitettä voidaan tieteellisessä, 
yleispätevyyttä tavoittelevassa ja tosiasioihin pe- 
rustuvassa uskonnonhistoriassa käyttää. Jo vähäi- 
nenkin ennakkoluuloton perehtyminen VT:iin 
osoittaa, että Israelissa pitkän aikaa oli yhden us- 
konnon sijasta kaksi uskontoa, toinen eksklusiivi- 
nen Jahve-kultti, jota profeetat edustivat, ja toinen 
synkretistinen Jahve-Baal-kultti, jota monet ku- 
ninkaat edustivat. „Kehitys" käy tässä näin ollen 
dramaattisena taisteluna, jossa sekä puolin että toi- 
sin iskettiin, ja tämän „kehityksen" kuvaaminen 
muodostaa Israelin uskonnonhistorian erään vai- 
keimman, mutta samalla myös viehättävimmän on- 
gelman. 

Neljäntenä kvasitieteellisenä uskonnonhistorian 
muotona on mainittava jako yleiseen ja erityiseen 
ilmoitukseen. Tämän mukaan pakanoilla on yleisen 
ilmoituksen nojalla jonkinlainen hämärä aavistus 
korkeammasta olennosta, mutta juutalaisuuden ja 

kristinuskon erityinen ilmoitus saattaa sen täydel- 
liseen kirkkauteen. Itse asiassa tässä näin ollen on 
kysymys eräänlaisesta evolutionistisen uskonnon- 
historian erikoistapauksesta. 

Yleisen ilmoituksen käsite on perinnäisessä muo- 
dossaan käyttökelvoton myöskin siitä syystä, että 
sen sisältö olisi induktiivisesti johdettava kaikista 
uskonnoista yhteensä. Niinpä voidaan sanoa yleisen 
ilmoituksen ilmenevän luonnossa ja kansojen ja 
yksityisten johdatuksessa vasta sitten, kun on to- 
dettu, että jokainen pakanauskonto pitää luontoa 
ja historiaa Jumalan ilmaisuvälineinä. Näinhän ei 
suinkaan ole laita. Buddhalaisuus pitää näkyvää 
elämää kärsimyksenä, josta on askeesilla vapau- 
duttava, ja platoninen idealismi irroittaa jumaluu- 
den katoavaisesta luonnosta ja historiasta transken- 
denttiseen „itseriittä vyy teensä' ' (autarkhia). Sitä- 
paitsi rinnakkaiskohdat esim. Hammurapin ja Moo- 
seksen lakien välillä („Silmä silmästä, hammas 
hampaasta") osoittavat, että yleisen ja erityisen il- 
moituksen raja ei ole niin jyrkkä kuin mitä perin- 
näinen katsomustapa yrittää uskotella. Kukin us- 
konto muodostaa lopulta ehjän, elimellisen ja oma- 
laatuisen kokonaisuuden, eikä minkään uskonnon 
syvimpään olemukseen päästä käsiksi yrittämällä 
selittää se jonkin kaavamaisesti määritellyn „ ylei- 
sen ilmoituksen" erikoistapaukseksi. 11 

11 Eri asia luonnollisesti on, että kristilliset teologit toi- 
sinaan ovat tällä tavalla yrittäneet ratkaista kysymyksen 
pakanuuden ja kristinuskon suhteesta. Tällaisissa järjes- 

Mikä 1 sitten on kriitillisen, tieteellisen uskonnon- 
historian tehtävä? Tämä tehtävä voidaan lausua 
varsin lyhyesti: on tutkittava kunkin uskonnon 
taustaa ja omalaatuisuutta. Uskonnonhistorian on 
tutkittava sitä taustaa ja ympäristöä, jossa kukin 
uskonto on syntynyt. Sitä paitsi uskonnonhistorian 
on tutkittava kunkin uskonnon omalaatuista raken- 
netta, ts. sitä, kuinka uskonto kaikkialla ilmenee 
yksilöllisissä muodoissa; jotka suhtautuvat joihin- 
kin perinnäisiin katsomuksiin torjuvasti ja pyrki- 
vät jollakin tavalla uudistamaan ne. Riippuen siitä, 
kuinka voimakas omalaatuisuuspyrkimys ympäris- 
töpyrkimykseen verrattuna on, syntyy kehityksen 
kuluessa joko palautumista vanhaan, puhdistettuun 
„isien uskoon" tai suorastaan uusi uskonto. 

Uskonnonhistoria ei kuitenkaan ole suorittanut 
vielä tehtäväänsä loppuun kuvaamalla kunkin us- 



telmissä ei kristinusko merkitse mitään periaatteellisesti 
uutta, vaan vain yleisen ilmoituksen selvennystä ja täy- 
dellistymistä. Yksityiskohdissa onkin tällöin helppo osoit- 
taa, vaikka siihen tässä yhteydessä ei ole mahdollisuutta, 
että kristinuskon omalaatuisesta sanomasta tällöin aina 
jonkin verran tingitään. Eräänä esimerkkinä mainittakoon 
katolinen syntioppi: synnit jaetaan kuolemansynteihin 
(peccata mortalia) ja vähäpätöisiin synteihin (peccata ve- 
nialia). Edelleen perisynnin arvellaan vain hämärtäneen 
ihmisen kyvyn palvella Jumalaa, mutta ei sitä täysin tur- 
melleen. Näin saadaan pakanoista jonkinlaisia „puolikris- 
tittyjä", joiden kultilla on kristinuskonkin kannalta jon- 
kinlainen propedeuttinen arvo, mutta samalla kristinuskon 
;; absoluuttisuus" pakanuuden rinnalla on muka pelastettu 

konnon omalaatuisen rakenteen. Sen lisäksi voi- 
daan vielä pyrkiä selvyyteen pakanuuden olemuk- 
sesta. Kysymys kuuluu: mitä yhteistä on kaikissa 
pakanauskonnoissa huolimatta niiden erilaisista rii- 
teistä? Vastaus voidaan tässä yhteydessä vain 
lyhyesti ennakoida: kaikki pakanuus on inhimillis- 
ten tarpeiden ja toiveiden palvontaa jumalien hah- 
mossa. Periaatteellisesti katsoen on aivan saman- 
tekevää, mitä näillä toiveilla ja tarpeilla tarkoite- 
taan: toisinaan on kysymys karjan ja ihmisten li- 
sääntymisestä, niinkuin muinaiskanaanilaisissa he- 
delmällisyysriiteissä, toisinaan sodan tuottamasta 
vallasta, niinkuin kaikkialla siellä, missä palvo- 
taan omaa kansaa voittoon johtavaa jumaluutta — 
Jahve Sebaot, sotajoukkojen Herra, on ainakin 
alkuaikoina eräs esimerkki tästä tyypistä — , ja 
toisinaan askeesin avulla saavutettavasta hurmios- 
ta, niinkuin esim. helleenisissä mysteeriuskon- 
noissa. Jonkinlainen ihmisen itsensä määrittelemä 
summum bonum y ihmisen oma turvallisuus ja hy- 
vinvointi, on aina lopullisena päämääränä. Lutherin 
sanonta „In Deo quoque quaerunt quae sua sunt" 
ei ole mikään hetkellinen herjasana, vaan se voi- 
daan helposti verifioida kaikkiin pakanauskontoi- 
hin nähden. Pakanallisissa hymneissä, joita jo on 
käännetty useille eurooppalaisille kielille, ei suin- 
kaan salata sitä, että jumalilta toivotaan runsaasti 
onnea ja menestystä. 12 — Siellä taasen, missä ih- 

12 Vrt. esim. Söderblom, Främmande religionsurkunder 
I — III. — Eräänä esimerkkinä mainittakoon Muhammedin 

misten toiveet runsaista uhreista ja muista riiteistä 
huolimatta eivät toteudu, pääsee skeptisismi val- 
lalle. Jumalat muuttuvat oikullisiksi kohtalon voi- 
miksi, tuho valloiksi, joita vastaan ihmisen on tais- 
teltava ja pyrittävä onneen, niinkauan kuin se on 
hänelle mahdollista, — ilman jumalien apua. Täl- 
lainen fatalistinen piirre on havaittavissa esim. 
Horatiuksen uskonnollisuudessa ja muuallakin hel- 
lenistisessä synkretismissä. 13 

Kriitillinen uskonnonhistoria voi täten osoittaa, 
että pakanauskonnot ja kristinusko ovat vastakoh- 
tia. Kristinusko ei ole uskontojen maailmassa vain 
jotakin omalaatuista, vaan myöskin ainutlaatuista 
(unicum) ennen kaikkea siksi, että siinä julistetaan 
synniksi ja Jumalan vihan alaiseksi (Room. 1: 18) 
kaikki pakanallinen uskonnollisuus, jonka päämää- 
ränä on ihmisen summum bonum, oma onni ja me- 
nestys. Samalla on palautettava mieliin se tunnettu 
tosiasia, että suurin osa kristikuntaa tunnustaa jon- 
kinlaista synkretististä välimuotoa UT:n kristin- 
uskon ja pakanuuden välillä. 

par olli: „Uskokaa omaksi hyödyksenne''; IV, 170; suomal. 
Koraani s. 146). 

13 Vrt. alempana s. 96 seur. 



Uhri ja rukous 



Toisinaan evolutionistisessa uskonnonhistoriassa 
eri uskonnot on jaoiteltu monoteistisiin ja poly teis- 
tisiin ja väitetty , että edelliset yleensä ovat kor- 
keammalla tasolla kuin jälkimmäiset. Sanotaan, 
että yhden jumalan palvominen on kehittyneempää 
kuin useiden jumalien. Kun kuitenkin tutustutaan 
primitiiviseen ajattelutapaan, niin huomataan, että 
tällainen kysymyksenasettelu mielivaltaisesti yk- 
sinkertaistaa ongelman. Primitiiviselle ajatustaval- 
le on ominaista se, että siitä puuttuvat yleiskäsit- 
teet ja korkeammat abstraktiot. Niinpä Efr. Briem 1 
mainitsee, että arabiankielessä on 90 kamelia mer- 
kitsevää sanaa: yksi sana merkitsee koiraskame- 
lia, toinen naaraskamelia, toinen tiinettä naaras- 
kamelia, toinen kävelevää kamelia, toinen ma- 
kaavaa kamelia jne. Mitään yleiskäsitteitä, kuten 
puuta, imettäväistä tai lintua merkitsevää sanaa ei 
ole. Tämä ajatustapa tuo ilmeisesti mukanaan po~ 
lyteistisen panteonin: uskonnollinen luonnojrihmi- 

1 Efr. Briem: Komp. i rel. historia, Lund 1946, s. 38. 

nen ei voi kuvitella Jumalaa yleiskäsitteenä, joka 
sisältäisi kaiken sen, mitä hän pitää pyhänä, vaan 
pyhyyden käsite esiintyy hänen tajunnassaan ja- 
kaantuneena monien olentojen, jumalien tai hen- 
kien kesken. Hän voi harjoittaa uskontoa vain pal- 
vomalla useita jumalia ja kulloinkin palvomalla 
vain juuri sitä jumalaa, jonka apua hän määrätyssä 
tilanteessa katsoo tarvitsevansa. Tästä syystä Geo 
Widengrenin ns. ylijumalahypoteesi, 2 jonka mu- 
kaan polyteismi on syntynyt siten, että määrätty 
ylijumala on halkaissut itsensä ja siten luonut mui- 
ta, alempia jumalaolentoja rinnalleen ja alapuolel- 
leen, ei suinkaan selitä kaikkia tapauksia: kehitys 
on tosin eräissä tapauksissa käynyt tässä suunnassa, 
monoteismistä polyteismiin, mutta yhtä todennä- 
köistä on, että toisissa tapauksissa kehitys on kul- 
kenut päinvastoin polyteismistä monoteismiin. 

Jumalien lukumäärä ei näin ollen ole ratkaiseva 
tekijä tutkittaessa jonkin uskonnon rakennetta. 
Oleellisena seikkana sen sijaan on pidettävä kulttia 
tämän käsitteen laajassa merkityksessä, ts. kaikkia 
niitä tapoja ja riittejä, joita yhteisö tai yksilö ju- 
malien palvonnassa .käyttää. Kultissa katsotaan 
päästävän jumalien yhteyteen ja suoritettavan 
hurskaita tekoja, jotka ovat jumalille mieluisia. 



2 Geo Widengren: Religionens värld. — Widengrenin 
„ylijumalakäsitteen" kritiikkiin yhtyy myös Aage Bentzen, 
Det sakrale kongedomme, s. 32 seur., selostaen samalla 
Moioinckelin ja Joh. Pedersenin kritiikkiä tässä kysymyk- 
sessä. 

Kultissa, oli sitten kysymys julkisessa temppelissä 
tai yksinäisyydessä suoritetusta kultista, vuorotte- 
levat uhri ja rukous. Näiden kahden kulttimuodon 
asemaa ja sisältöä kussakin uskonnossa tutkimalla 
voidaan päästä paljon paremmin kunkin uskonnon 
omalaatuisesta rakenteesta selville kuin tavanomai- 
sesti luettelemalla sen jumalapanteonin jäsenet tai 
yrittämällä selvittää, miten se on kehittynyt mono- 
teistisestä polyteistiseksi tai päinvastoin. Tässä 
katsauksessa pyritään näin ollen eräin esimerkein 
valaisemaan uhrin ja rukouksen suhdetta. 

Uhrin perusmuotona pidetään yleensä ns. lahja- 
uhria. Seuraavat sitaatit valaisevat lähemmin tä- 
män käsitteen sisältöä. 

Platonin Eutyf ron-dialogissa Eutyfron ja Sokra- 
tes keskustelevat hurskauden olemuksesta. Erinäis- 
ten Sokrateen kestämättömiksi osoittamien määri- 
telmien jälkeen Eutyfron esittää, että hurskaus on 
jumalten miellyttämistä uhrein ja rukouksin. Sel- 
lainen hurskaus hänen mielestään säilyttää sekä 
yksityisen suvun että koko yhteiskunnan. — »So- 
krates ei kuitenkaan tapansa mukaan ole vielä tyy- 
tyväinen, vaan kysyy: ,, Uhraaminen varmaan on 
lahjojen antamista jumalille ja rukoileminen lah- 
jojen pyytämistä heiltä?' 9 — Eutyfron vastaa 
myöntävästi. — Sokrates kysyy edelleen: Rukoi- 
lemisessa on varmaan kysymys siitä, mitä me tar- 
vitsemme, ja uhraamisessa siitä, mitä jumalat tar- 
vitsevat ?" — Eutyfron vastaa nytkin myöntävästi. 

— Sokrates toteaa, että hurskaus siis on jonkin- 
laista kaupankäyntiä jumalien ja ihmisten välillä. 

— Eutyfron ei ole oikein tyytyväinen kaupan- 
käynti-sanaan, vaan arvelee, että uhreissa ei suo- 



24 



rastaan hyödytetä jumalia, vaan sen sijaan kun- 
nioitetaan heitä. 3 

Ovidius kirjoittaa: „Usko minua, lahjoilla sinä 
yhtä helposti lahjot sekä ihmiset että jumalat; vie- 
läpä Juppiterkin on lahjoin lepytettävissä." 4 

Babylonialaisen vedenpaisumuskertomuksen san- 
kari Utnapishtim kertoo tuhotulvan jälkeen suorit- 
tamastaan uhrista seuraavasti: 
„Toimitin juomauhrin huipulla vuoren, 
Seitsemän ja seitsemän suitsutusastiaa asetin sinne, 
Kaadoin niiden alle myös ruokoa, setriä, myrttiä. 
Jumalat haistoivat tuoksun, 
Jumalat haistoivat ihanan tuoksun, 
Jumalat kuin kärpäset kerääntyivät uhraajan luo." 5 

Intialaisesta Veda-uskonnosta mainittakoon seu- 
raava esimerkki; 

3 Platon, Skrifter i svensk tolkning av Claes Lindskog I, 
s. 174 seur. — Tässä yhteydessä ei ole syytä ottaa esille 
Sokrateen uusia muistutuksia, sillä silloin jouduttaisiin tut- 
kimaan hänen koko uskonnollista kantaansa. Ilmeistä on, 
että Eutyfronin kansanomainen „kaupankäyntihurskaus" 
ei tyydyttänyt Sokrateen filosofista mieltä, vaan sen oleel- 
lisena piirteenä oli daimonionin seuraaminen kaikissa olo- 
suhteissa. 

4 Ovidius, Ars amatoria III, s. 653 seur., Janzonin ruot- 
sinnoksesta suomennettu. — Juppiteriä pidettiin lähinnä 
ukkosen ja salaman jumalana, luppiter Fulgurator, lup- 
piter Tonans. Lisäksi hän oli sateen ja sen mukana myös 
hedelmällisyyden antaja, -luppiter pluvialis. Tässä väite- 
tään näin ollen ihmisen lahjauhrin tehoa niin suureksi, 
että se tarvittaessa pystyy — helposti — tyynnyttämään 
ukkosen ja salaman ja aikaansaamaan sateen. — Vrt. Geo 
Widengren, Religionens värld, s. 80 — 82. 

5 Gilgamesh- eepos, Armas Salosen suomennos, XI: 156— 
161; s. 102. 

„Anna minulle, minä annan sinulle, 
Tarjoa minulle, minä tarjoan sinulle." 6 

Nämä esimerkit näyttävät viittaavan tunnettuun 
do ut des-periaatteeseen. Uhraajan tunnuslause 
kuuluu: „Annan, jotta antaisit." Tässä tapauksessa 
puhumme pyyntöuhrista. Utnapishtimin tapauk- 
sessa ei kuitenkaan ole kysymys tulevaisuuteen 
nähden esitettävästä pyynnöstä, vaan äskettäin 
koetun pelastuksen aiheuttamasta kiitosuhrista. 
Uhraajan periaate voidaan tällöin ilmaista sanon- 
nalla: ,, Annan, koska olet antanut." Kummassakin 
tapauksessa pelkkä uhri näyttää ehdottoman tehok- 
kaalta: ihminen täyttää velvollisuutensa jumalia 
kohtaan ainoastaan uhraamalla — joko sitten en- 
nen tai jälkeen samiensa lahjojen — eikä uhrinsa 
lisäksi lainkaan rukoile. 

Äskenmainittuun intialaisen Veda-hymnin koh- 
taan nähden on kuitenkin tehtävä tärkeä varaus. 
Tämä' johtuu siitä, että imperatiivi voi yhtä hyvin 
olla käsky, kehoitus tai pyyntö. Kieliopillisesta 
muodosta „Anna minulle, minä annan sinulle" ei 
voida päätellä, onko kysymys jumalien käskemi- 
sestä uhrien nojalla vai heidän rukoilemisestaan 
uhriin liittyen. Tämä kohta lienee näin ollen pidet- 
tävä tulkinnanvaraisena rajatapauksena. Asian rat- 
kaisu saattanee olla erilainen kunkin uskonnon pal- 
vojan yksilöllisestä laadusta riippuen: toinen arve- 
lee voivansa uhriensa nojalla käskeä jumalia an- 



Taittiriya-Samhita 1, 8, 4, 1. 

tamaan vastalahjoja, toinen taas uhraten vain ru- 
koilee niitä heiltä. 

Lisäksi on huomattava, että do ut des-periaatetta 
ei saa käsittää sellaiseksi mekaaniseksi, laskelmal- 
liseksi kaupankäynniksi jumalten ja ihmisten vä- 
lillä kuin usein kansanomaisissa esityksissä väite- 
tään. Joh. Pedersen 7 huomauttaa, että Israelissa 
Jumalalle ja kuninkaalle annetut lahjat rinnastet- 
tiin toisiinsa. Esimerkkinä mainittakoon 1 Sam. 
10: 27: „He halveksivat häntä [Saulia] eivätkä tuo- 
neet hänelle mitään lahjoja." „Kelvottomat mie- 
het" eivät tuoneet Saulille, jonka Samuel oli juuri 
voidellut kuninkaaksi, mitään tuliaislahjoja. Kysy- 
mys ei siten lahjauhrissakaan — ei ainakaan aina 
— ole siitä, että olisi laskelmoitu jumalilta sen no- 
jalla ehdottomasti saatavan toivottuja vastalah- 
joja, vaan tahdottiin siten vain ilmaista asianmu- 
kaista kunnioitusta Jumalaa (jumalia) kohtaan. — 
Niin ikään E fr. Briem 8 pitää lahjauhrissa annettua 
lahjaa lähinnä verrattavissa vihkimäsormukseen 
tai ystävälle annettuun hiuskiharaan. Primitiivisen 
ajattelun mukaan lahjojen antaminen merkitsee 
sydämellisen yhteyden syntymistä antajan ja saa- 
jan välille. Ulkonainen lahja on tämän sisäisen yh- 
teydentarpeen havainnollinen ilmaus. 

Myöskin muissa ihmisten keskeisissä suhteissa 
kunnioitusta osoittava lahjojen ja vastalahjojen 
antaminen on ollut Israelissa käytännössä, eikä 

7 Joh. Pedersen, Israel I — II, s. 231. 

8 Efr. Briem, Komp. i rel. historia, s. 6. 

tämä piirre varmaankaan ole erikoisesti israelilai- 
nen. Ruutin kirjassa (Ruut 1:21) kerrotaan, että 
Noomi (= onnellinen) haluaa kutsuttavan itseään 
Määräksi (= murheelliseksi), koska hän palaa koti- 
maahansa „tyhjänä", menetettyään sekä miehensä 
että tyttäriensä miehet. Myöhemmin Ruutin kerro- 
taan asettuneen Booaan, sukulunastajansa, jalkojen 
juureen yöksi (Ruut 3:4). Aamulla Booas antaa 
hänelle kuusi mittaa ohria ja sanoo: „Et saa tyhjin 
käsin mennä anoppisi luo" (Ruut 3: 7). — Myös va- 
pautetusta orjasta oli olemassa vastaavanlainen 
säännös: , r Jos joku veljesi, hebrealainen mies tai 
nainen, on myynyt itsensä sinulle ja palvellut sinua 
kuusi vuotta, niin päästä hänet seitsemäntenä vuo- 
tena luotasi vapaaksi, ja kun päästät hänet luotasi 
vapaaksi, niin älä lähetä häntä tyhjin käsin" (Deut. 
15: 13). 

Nämä kohdat antanevat viitteen siitä, miten do 
ut des-periaate on tulkittava ainakin niissä uhri- 
tapauksissa, joissa antaminen käsitetään läheisen 
ystävyyssuhteen ilmaukseksi. Samalla tavalla kuin 
yhteiskunnallisessa elämässä lahjojen antamista 
pidettiin luonnollisena kunnioituksen ja ystävyy- 
den ilmauksena, samalla tavalla oli voimassa vas- 
taava säännös Jahveen nähden: „Herra sanoi Moo- 
sekselle: „Jokainen esikoinen pojistasi lunasta. Ja 
tyhjin käsin älköön tultako minun kasvojeni eteen" 
(Ex. 34: 20; vrt. Deut. 16: 16). — Do ut des-periaat- 
teen tulkitseminen jumalien ja ihmisten välisen 
ystäv3^yden ilmaukseksi ei kuitenkaan suinkaan 

merkitse sitä, etteikö joissakin tapauksissa tällai- 
nen uhriuskonto ole voinut mataloitua ulkokohtai- 
seksi laskelmoimiseksi. 

Uhrien käyttö on kaikissa metsästys- ja maan- 
viljelyskulttuureissa varsin yleistä. Tästä ei kui- 
tenkaan voida tehdä johtopäätöstä, että uhri olisi 
vanhin ihmisten käyttämä kulttimuoto. Seuraavat 
esimerkit primitiivisten luonnonkansojen keskuu- 
desta osoittavat, että myöskin pelkkää rukousta on 
käytetty jo ikimuistoisina aikoina. 

Bushmannien keskuudesta on merkitty muistiin 
seuraava rukous, joka on osoitettu heidän ylijuma- 
lalleen Cagn'ille: „Cagn on tehnyt kaiken, ja sen 
tähden me rukoilemme häntä näin: 'Oi Cagn, oi 
Cagn, emmekö ole sinun lapsiasi? Etkö näe, että 
me näemme nälkää? Anna meille ravintoa'." 9 

Kubush-heimo Etelä-Afrikassa rukoilee: „Ba 
(= Isä), minä tulen luoksesi, minä huudan sinua 
avukseni, anna minulle ravintoa ja kaikkea muuta 
niin, että eläisin.' ' 9 

Bantuneekereistä kerrotaan: „Kun bantuneekerin 
käy huonosti, kun virta tulvii yli äyräittensä ja 
tempaa mukaansa hänen talonsa ja istutuksensa, 
kun rokkotauti on vallalla ja ruumiit päivin ja öin 
virtaavat alaspäin ja tukkivat tien hänen kanoo- 
teiltaan, silloin hän lopulta huutaa avuksi suurta 
Nzambi-jumalaansa, että tämä panisi sulun paho- 
jen henkien töille." 9 

Ainukansasta Japanissa kerrotaan: „ Varsinkin 
perheitten päämiehet kiittävät Jumalaa ennen ate- 
riaa: 'Oi Jumala, meidän Huoltajamme, me kiitäm- 

me sinua tästä ravinnosta. Siunaa se ruumiimme 
hyödyksi'." 9 

Kun verrataan näitä esimerkkejä, joiden luku- 
määrää helposti voitaisiin lisätä, yllämainittuihin 
esimerkkeihin uhreista, niin käy ilmi, että kultin 
suoritustapa ei pakanauskonnoissa muuta sen tar- 
koitusta: sekä uhrien että rukousten toimittami- 
sessa on kysymys inhimillisten tarpeiden ja toivei- 
den tyydyttämisestä. Tällainen tarpeiden tyydyt- 
täminen voi sitten tähdätä joko aineelliseen tai hen- 
kiseen päämäärään: toisinaan uhreilla laskelmoi- 
daan ilman muuta saatavan toivottuja vastalahjoja 
„helposti" lepytetyiltä jumalilta, toisinaan uhreja 
pidetään kunnioittavan tai sydämellisen ystävyy- 
den ilmauksina ja toisinaan ilman uhreja vain ru- 
koillaan jumalia täyttämään toivottuja tarpeita ja 
poistamaan vaikeita vaivoja. 

Uhri ja rukous voidaan myöskin rinnastaa toi- 
siinsa. Toisessa yhteydessä selostetut ^eda-hymnit 10 
ovat nähtävästi tällaisia uhrien yhteydessä käytet- 
tyjä rukoushymnejä. Myöskin muista uskonnoista 
on helposti löydettävissä tällaisia esimerkkejä. 

Vanhasta Iranista mainitaan seuraava uhri ja 
rukous ylijumala Vayulle: 

„Neidot, joiden luona miehet eivät vielä 

olleet käyneet, 
uhrasivat Vayulle, 

9 Efr. Briem: Komp. i rel. hist., s. 9 — 10. 

10 Vrt. „Intian uskontojen perusmotiiveja", s. 37 ss. 

kultaisella valtaistuimella, 
kultaisella tyynyllä, 
kultaisella matolla, 
levitettyjen uhriolkien päällä. 

Anna meille se armolahja, 

oi voimallinen Vayu, 

että saamme puolison, 

nuoren ja kaunisvartaloisen, 

joka hyvin meitä hoitaa 

koko elinaikamme 

ja antaa meille jälkeläisen. " 11 

Israelin uskonnosta mainittakoon seuraavat esi- 
merkit: 

„Herra, varhain sinä kuulet minun ääneni, 
varhain minä valmistan sinulle uhrin ja odotan. 
Herra, johdata minua vanhurskaudessasi, 
minun vihamiesteni tähden, 
tasoita tiesi minun eteeni. 

Kukista heidät heidän rikostensa paljouden täh- 
den" (Ps. 5: 4, 9, 11). 

„Poikani, jos sairastut, älä pidä sitä vähäisenä 

asiana, 

vaan rukoile Herraa, ja hän parantaa sinut. 

Tuo tuoksuketta ja muistouhri, lestyistä jau- 
hoista tehty, 

tuo lihava uhrilahja, niinkuin sinua ei enää olisi" 

(Siir. 38: 9, 11). 

Näissä tapauksissa uhri ja rukous ovat rinnak- 
kain samanarvoisina kulttimuotoina: uhriin liittyy 

11 Yasht (= uhrilaulu; Tiele — Söderblom, Komp. der 
Rel.g., s. 223) 15:39—41. 

aina määrätty pyyntö. Pelkkä uhri ei näissä ta- 
pauksissa ,, helposti" lepytä jumaluutta, niinkuin 
Ovidius väitti Juppiteristä, vaan ajatellaan, että 
uhri ja rukous yhdistettyinä voivat viedä toivottuun 
päämäärään. Näistä teksteistä ei näin ollen ilmene, 
toteutuivatko myös niissä mainitut toiveet ja pyyn- 
nöt, puolison saanti, terveyden palautuminen ja 
vihollisten tuhoutuminen. Joka tapauksessa on il- 
meistä, että tässä, niinkuin aikaisemminkin uhrin 
ja rukouksen esiintyessä erikseen, kultin harjoitta- 
misessa on kysymys inhimillisten toiveiden ja tar- 
peiden tyydyttämisestä. 

Uhrin ja rukouksen yhteys ei kuitenkaan ole eri- 
koisen kiinteä. Kehitys ei ole suinkaan kulkenut 
niin kaavamaisesti, että nämä kaksi kulttimuotoa, 
kerran jossakin vaiheessa yhdytty ään, myös jatku- 
vasti pysyisivät yhdessä. Päin vastoin voidaan esim. 
Israelin uskonnon tarjoamalla aineistolla osoittaa, 
että niiden erillään olo on yhtä tavallista kuin nii- 
den yhtyminenkin. 

Pelkästä uhrista ilman rukousta jo varsin kehit- 
tyneissä kulttuurioloissa tarjoaa suuren sovinto- 
päivän uhri Israelissa hyvän esimerkin. Siitä ker- 
rotaan hyvin yksityiskohtaisesti Lev. 16:ssa. Sen 
mukaan Aaronin, joka poikineen toimi pappina (Ex. 
29: 9), oli uhrattava eri uhrit itsensä ja perheen- 
sä ja eri uhrit koko kansan puolesta. Rukousta tässä 
monimutkaisessa rituaalissa ei lainkaan mainita. 

„Herra sanoi Moosekselle: 'Sano veljellesi Aaro- 

nille: Aaron tuokoon oman syntiuhrimullikkansa ja 
toimittakoon sovituksen itsellensä ja perheellen- 
sä . Sitten hän teurastakoon kansan syntiuhri- 
kauriin ja vieköön verhon sisäpuolelle. . . Ja näin 
hän toimittakoon sovituksen israelilaisten saastai- 
suudesta ja heidän rikoksistaan, olivatpa heidän 
syntinsä minkälaiset tahansa' " (Lev. 16: 6, 15 — 16). 

Israelin kirjaprofeetät kohdistivat uhrikulttiin 
ankaran kritiikin. He eivät näin ollen kaikesta päät- 
täen, kuten viimeksi Engnell 12 on huomauttanut, 
olleet kaiken kultin, vaan ainoastaan ulkokohtaisen 
uhrikultin vastustajia. Näytteenä siteerattakoon 
seuraavat kohdat: 

„Kuulkaa Herran sana, 

te Socfoman päämiehet, 

ota korviisi meidän Jumalamme opetus, 

sinä Gomorran kansa. 

Mitä ovat minulle teidän paljot teurasuhrinne? 
sanoo Herra. 

Minä olen kyllästynyt oinas-polttouhreihin 
ja juottovasikkain rasvaan. 
Mullikkain, karitsain ja kauristen vereen 
minä en mielisty." Jes. 1: 11 — 12. 

„Näin sanoo Herra: 

'Joka teurastaa härän, 

mutta myös tappaa miehen, 

joka uhraa lampaan, 

mutta myös taittaa koiralta niskan, 

joka uhraa ruokauhrin, 



Ivan Engnell, Gamla Testamentet I, s. 153. 

mutta myös sian verta, 

joka polttaa suitsuketta, 

mutta myös ylistää epäjumalaa: 

nämä ovat valinneet omat tiensä. 

Ja niinkuin heidän sielunsa on mielistynyt 

heidän iljetyksiinsä, 

niin minäkin valitsen heidän vaivaamisensa'. " 

Jes. 66: 3—4. 

Uhriajatus on näin ollen profeettain julistuksessa 
joutumassa syrjään: suuren sovintopäivän rituaalin 
mukaan erinäiset uhrikauriit tuovat sovituksen, 
,, olivatpa synnit minkälaiset tahansa" (Lev. 16: 16), 
mutta Jesaja leimaa samaiset uhrit ,,iljetyksiksi", 
jotka eivät auta miesmurhaajaa eikä epäjumalan- 
palvojaa. Profeettap iireissä on kaikesta päättäen 
runoiltu ne psalmit, joissa rukous jälleen astuu 
kultin keskustaan. 

»Syvyydestä minä huudan sinua, Herra. 
Herra, kuule minun ääneni. 
Tarkatkoon sinun korvasi minun rukousteni 

ääntä. 

Jos sinä, Herra, pidät mielessäsi synnit, 
Herra, kuka silloin kestää? 
Mutta sinun tykönäsi on anteeksiantamus, 
että sinua peljättäisiin." Ps. 130: 1 — 4. 

Tämä kohta on mielenkiintoinen ennen kaikkea 
siksi, että siinä anteeksiantamus on rukouksen si- 
sältönä. Rukoilija tuntee syyllisyytensä Jahven 
edessä. Aikaisemmin mainituissa pakanallisissa ru- 

kouksissa sen sijaan on kysymys rukoilijan aineel- 
listen tarpeitten ja toiveiden tyydyttämisestä, riip- 
pumatta hänen henkilökohtaisesta laadustaan. Ru- 
kouksen sisällön muuttuminen hedelmällisyys- 
jumalien antamasta hyvinvoinnista anteeksianta- 
mukseksi on tiettävästi yhteydessä Israelin uskon- 
non eetillisen, dekalogissa lausutun sisällön kanssa: 
Jahve ei anna maallista hyvinvointia ilman muuta 
jokaiselle, joka osallistuu hänen kulttiinsa, vaan 
ainoastaan sellaiselle, joka on täyttänyt hänen käs- 
kynsä tai saanut rukouksessa syntinsä anteeksi. 

Profeettain kritiikki uhrikulttia vastaan ei kui- 
tenkaan lopettanut sitä Israelista. Uhria ja rukous- 
ta on senkin jälkeen käytetty rinnakkain. Viralli- 
sessa valtiouskonnossa Jerusalemin temppelissä 
uhri rukoukseen verrattuna näyttää päässeen hal- 
litsevaan asemaan, sillä Jeesus näki aiheelliseksi 
puhdistaa temppelin „rahanvaihtajista ja kyyhky- 
senmyyjistä" (Luuk. 21: 12—17). „Maan hiljaisten" 
keskuudessa taas kuititon, yksilöllinen rukous on 
elänyt varsin voimakkaana, kuten esim. Marian, 
Jeesuksen äidin, kiitosrukous raskautensa aikana 
(Luuk. 1:46 — 55) osoittaa. 

Nämä välähdykset eri kansojen uhri- ja rukous- 
käsityksistä osoittanevat, että nämä kaksi kultti- 
muotoa voidaan yhdistää monin eri tavoin ja että 
sitä paitsi niiden tarkoitus eri tapauksissa on hy- 
vinkin erilainen. Seuraava yhdistelmä antanee jon- 
kinlaisen, joskin varsin kaavamaisen yleiskuvan 
päätapauksista. 

1) Pelkkä uhri, jonka tarkoituksena on inhimil- 

listen toiveiden ja tarpeiden tyydyttäminen 
uhraa j an laadusta riippumatta (naturalisti- 
nen uhri). 

2) Pelkkä rukous, jonka tarkoituksena niin ikään 

on inhimillisten toiveiden ja tarpeiden tyy- 
dyttäminen (naturalistinen rukous). 

3) Uhri rukoukseen liittyvänä tuliaislahjana 1. 

jumalille kuuluvan kunnioituksen todistee- 
na, jolloin jatkuvasti on kysymyksessä in- 
himillisten tarpeiden ja toiveiden tyydyt- 
täminen. 

4) Pelkkä uhri, jonka tarkoituksena on tehtyjen 

rikkomusten ja syntien sovittaminen (eetil- 
linen uhri 1. sovitusuhri). 

5) Pelkkä rukous, jonka tarkoituksena on an- 

teeksiantamuksen anominen (eetillinen ru- 
kous). 

Tältä uskonnonhistorialliselta taustalta on Jee- 
suksen opetuslasten pyyntö ,,Herra, opeta meitä 
rukoilemaan" (Luuk. 11:1) ymmärrettävissä. He 
eivät pyytäneet, että heitä opetettaisiin oikein uh- 
raamaan, sillä profeettain sanoma ei tässä suh- 
teessa liene häipynyt tyhjiin. Sen nojalla oivallet- 
tiin, että pelkkä uhri taitavimmankin rituaalin mu- 
kaan suoritettuna on „iljetystä" Jahven silmissä 
eikä voi sovittaa rikoksia Herran pyhää lakia vas- 
taan. UT:n evankeliumin antropologisena taustana 
voitaneen näin ollen pitää sellaista rukousta, jossa 
syntinen ihminen lähestyy Jumalaa ,, tyhjin käsin". 
Tällainen asenne aluksi nimenomaan kielletään 
VT:n uhriuskonnossa (2 Moos. 34: 20). Myöhemmin 

on kuitenkin VT:ssa havaittavissa kirjaprofeettain 
taholta ankaraa kritiikkiä ulkokohtaista uhriuskon- 
toa vastaan ja vastaavasti rukoilemista „ tyhjin kä- 
sin" (Ps. 130: 1—4). 



Intian uskontojen perusmotiiveja 



Intian vanhin, tunnettu uskonto on säily- 
nyt ?;eda-hymneissä, joista vanhimmat lienevät 
peräisin ainakin toiselta vuosituhannelta e. Kr. 1 
Niissä tavataan täydellinen panteon: jokainen 
hymni on omistettu nimeltä mainitulle jumalalle, 
kuten Varunalle, Mitralle, Savitarille, Visnulle jne. 
Näiden hymnien kannattavana ajatuksena on ih- 
misen pyrkimys synnittömyyteen ja hyvinvointiin. 
Eräät esimerkit valaiskoot asiaa. 

Varunalle omistetussa hymnissä häntä aluksi 
kuvataan Luojaksi, joka on levittänyt maanpiirin 
samoinkuin teurastaja levittää nahan, tehnyt he- 
voset rohkeiksi ja, varustanut lehmät maidolla. 
Senjälkeen hänen puoleensa käännytään seuraavin 
rukouksin: 

Sä isiemme synnit anteeks anna 
ja mitä itse rikkonehet oomme. 



i Tiele — Söderblom, Komp. der Rel.g. 6 , s. 144. 

Näin tahtomatta syntiä me teemme 
ja meitä viha, viini, hulluutemme 
johtaa; on voima yläpuolellamme, 
myös uni pahuuden voi tielle viedä. 

Tää hymni, Varuna, sä kaikkivoipa, 
oi käyköön sydämeesi herättäen! 
Mit' teette, ansaitsette, onni myötä! 
Oi, jumalat, ain' menestystä suokaa! 2 

Vastaavasti Varunalle ja Mitralle sekä Savitarille 
omistetuissa hymneissä rukoilija huomauttaa uh- 
reistaan ja pyytää niiden nojalla itselleen runsasta 
hyvinvointia: 

Mä teille intomielin uhrit kannoin. 
Puoleenne, Mitra- Varuna, mä huudan 
virittäin laulut uudet kiitokseksi. 
Pyyntömme teille olkoot otolliset! 

Näin papillisin uhrein teitä täällä 
oi, Mitra- Varuna, me palvelemme. 
Pois vaaroista te meitä johdattakaa! 
Oi, jumalat, ain' menestystä suokaa! 3 

Savitar antaa menestystä uhraa j alle. 

Myöskin Pusan-jumalalle omistetusta hymnistä 
siteerattakoon pari jaetta: 

2 FRU (= Söderblom, Främmande religionsurkunder) II: 
1, s . 9 (= Rigveda V, 85, VII, 86). — Eräitä kertosäkeitä on 
sitaateissa jätetty pois. 

3 FRU II: 1, s. 11 (= Rigveda VII, 61). 

4 FRU II: 1, s. 11 (= Rigveda II, 38). 

Jos peto, pahantekijä, 
oi Pusan, mitä väijyy vain, 
pois teiltämme se karkoita! 
Ja meitä laitumille sä, 
oi Pusan, lihaville vie! 
Runsaasti, käsin avoimin 
sä anna, meidät ravitse! 5 

Hymni Usakselle (Aamuruskon jumaluudelle) on 
samantapainen: 

Itse loistaen sä meitä johdata 
rikkauteen, menestykseen, taivaantytär! 

Vie meidät mukanasi rikkauksihin, 
kun korkeudessa vaunuissasi kuljet. 
Oi taivaantytär, jumalattaremme, 
näin uhrimme sun teki suopeaksi. 6 

Hymni Agnille (Tulen jumaluudelle) liikkuu sa- 
moilla linjoilla: 

Uhraa ja saakohon 
päivittäin kasvavaa 
rikkautta, mainetta, 
terveitä lapsia! 7 

Brahspatille omistetussa hymnissä rukoilija on 
yhtä avomielinen: 



5 FRU II: 1, s. 15 (= 

6 FRU II: 1, s. 17 ( = 

7 FRU II: 1, s. 19 (= 



Rigveda I, 42). 
Rigveda VI, 64). 
Rigveda I, 1). 

Suo meidän, jumaFisä, härkää uhrein 
nöyrästi palvella ja kera lahjoin. 
Brhaspati, suo aartehia meilie, 
sä lastenlapsia ja sankareita! 8 

Jo näistä sitaateista, joiden lukumäärää helposti 
voitaisiin lisätä, ilmennee, että veda-hymnien us- 
konto on eudaimonistista uhriuskontoa: jumalille 
uhrataan, ja jumalilta pyydetään milloin mitäkin 
hyvää, jatkuvaa menestystä, täysinäistä vatsaa, rik- 
kautta, voimakkaita lapsia ja lastenlapsia. Uhrikul- 
tin päämääränä on aivan avoimesti inhimillisten 
tarpeiden ja toiveiden tyydyttäminen. 

Brahmalaisuudessa, jonka lähteinä tässä käyte- 
tään ns. brahmanoita (FRU II: 1, s. 77 seur.) uhri- 
ajatus jää jonkin verran taka-alalle. Sen sijalle 
astuu pyhä tieto. Ajatellaan, että määrätynlainen 
metafyysillinen tieto maailman synnystä tuottaa 
pelastuksen. Brahman merkinnee alunperin sala- 
peräistä ,, voimaa", suunnilleen samaa kuin mela- 
nesialainen mana, myöhemmin ,,uhrisanaa", uhrien 
yhteydessä lausuttuja pyhiä sanoja, ja vihdoin kos- 
mogonista maailmanprinsiippiä, joka muodostaa 
myöskin ihmisen syvimmän olemuksen ja jota sil- 
loin kutsutaan atmaniksi. Seuraava rukous kuvas- 
taa tiivistetyssä muodossa täysin kehittyneen brah- 
malaisuuden perusrakennetta: 



8 FRU II: 1, s. 45 (= Rigveda IV, 50). 

„0i Brahma! Syntyköön se, jossa pyhä tieto lois- 
taa, bramiinien kuningaskuntaan! Syntyköön täällä 
sankarillinen soturi, taitava ampuja, voimakas vau- 
nutaistelija! Myös syntyköön täällä hyvin lypsävä 
lehmä, oivallinen vetohärkä, nopea hevonen, kelpo 
vaimo! Syntyköön tälle uhraajalle voitokas sankari, 
joka on oivallinen vaunutaistelija ja kaunopuhei- 
nen seurakunnassa! Lähettäköön Parjanya meille 
sadetta toiveittemme mukaan! Kypsykööt hedel- 
mää tuottavat kasvimme! Tulkoon onni ja menes- 
tys osaksemme!" 9 

Tässä sitaatissa mainitulla pyhällä tiedolla tarkoi- 
tettaneen ennen kaikkea tietoa maailntjan synnystä. 
Satapathabrahmana, „sadan polun brahmana", jota 
Tiele — Söderblom 10 pitää tärkeämpänä brahmana- 
na, antaa hyvän kuvan brahmalaisuuden kosfnogo- 
niasta, maailmansyntyopista. Kerrotaan, että aluksi 
oli vain Prajäpati-jumaluus. Tämä ajatteli itsek- 
seen: „Kuinka voisin lisääntyä?" Hän kiusasi it- 
seään katumusharjoituksin ja synnytti suustaan 
Agnin, Tulen. Tällöin Prajäpati pelästyi, koska 
Tuli uhkasi syödä hänet itsensä, sillä maa oli vielä 
aivan paljas. Tämän vuoksi Prajäpati käsiään hie- 
romalla sai aikaan maito- ja voiuhrin itselleen, 
josta kasvit syntyivät. Uudesta maito- ja voiuhrista 
syntyvät edelleen Surya, aurinko ja Väyu, tuuli. 
Yksityiskohtaisesti kerrotaan sitten, kuinka Prajä- 
patin luomat jumalat, Agni?, Surya ja Vayu puoles- 
taan toimittavat uhreja itselleen ja kuinka lehmä 



9 FRU II: 1, s. 22 (= Vajasaneyi— Samhita XXII, 22). 

10 Tiele — Söderblom, Komp. der Rel. g., s. 155. 

luotiin. Edelleen kerrotaan, kuinka Agni ja lehmä 
yhtyivät, jolloin syntynyt maito on Agni-jumalan 
siementä. — Toisessa tämän brahmanan kohdassa 
sanotaan, että aluksi oli vain alkumeri, joka halusi 
lisääntyä. Kun se kuritti itseään askeesilla, syntyi 
ensin kultainen muna, joka uiskenteli alkumeressä 
ja josta vähitellen koko maailmankaikkeus syntyi. 11 

Nyt herää kysymys siitä, mihin tätä „pyhää tie- 
toa" tarvitaan. Se ei brahmalaisuuden käsityksen 
mukaan suinkaan ole vain kertomusta menneisyy- 
den tapahtumista, vaan se on pyhää tietoa, ts. pe- 
lastavaa tietoa. Brahmaani, jolla on tämä tieto hal- 
lussaan, on ihmis jumala. Tämä ilmaistaan seuraa- 
vassa ,, sadan polun brahmanan" kohdassa: 

,, Totisesti on kahdenlaisia jumalia: jumalat ovat 
jumalia, ja oppineet ja opettavat brahmaanit ovat 
ihmisjumalia. Näiden kesken jaetaan uhri. Uhrit 
ovat jumalia, uhrilahjat (daksina) ihmisjumalia, 
oppineita ja opettavia brahmaaneja varten. Uhreil- 
la uhraaja ilahduttaa jumalia, uhrilahjoilla ihmis- 
jumalia, oppineita ja opettavia brahmaaneja. Jos 
nämä molemmat jumalat ovat saaneet uhrista tyy- 
dytyksen, niin he siirtävät uhraa j an taivaan autuu- 
teen." 12 

Brahmalaisuudessa vaikuttaa näin ollen edelleen 
^eda-hymnien uhriajatus. Samalla siinä kuitenkin 

11 FRU II: 1, s. 87 seur. (= Sat apathabr ahmana II, 2, 4 
ja XI, 1, 6, 1—11). 

12 FRU II: 1, s. 93 seur. (= Satapathabrahmana II, 2, 2, 
6) — Vrt. E. Briem, Komp. i rel. historia, s. 99: „Den, som 
(enligt Brahmanas) känner världarnas ursprung, den ve- 
derfares i denna världen ingen olycka." 

niiden poly teistinen panteon on jo suuressa määrin 
joutunut taustalle: ueda-hymneissä persoonallisiksi 
käsitetyt ja nimeltä mainitut jumalat tyydyttävät 
uhraa j an kaikki tarpeet ja toiveet, mutta brahma- 
laisuudessa brahmaani pyhine tietoineen" pitää 
itseään jumalien vertaisena ,,ihmisjumalana". Tä- 
män vuoksi onkin luonnollista, että brahmalaisuu- 
den teksteissä jumalia melko harvoin mainitaan 
nimeltä. 

Upanishadeissa, 12 a luottamuksellisissa tiedois- 
sa" tämä kehitys jatkuu. Niissä käsitellään paljon 
uhria, mutta vielä enemmän askeesia. Varsinai- 
sesti uutena aineksena upanishadien uskonnolli- 
suudessa on sielunvaellus- ja jälleensyntymisoppi. 
Pelastus ei enää merkitse ihmisen maallisten toivei- 
den ja tarpeitten täyttymistä, niinkuin veda-hym- 
neissä, vaan vapautumista jälleensyntymisen pa- 
kosta. Pelastuksen sisältönä on vapautuminen kar- 
man 1. toiminnan laista. Karma on upanishadien 
käsityksen mukaan se ihmisen osa, joka kuollessa 
jää hänestä jälelle samalla kuin hänen ruumiin- 
sa hajautuu alkuaineisiin, puhe tuleen, hengitys 
tuuleen, silmä aurinkoon, ruumis maahan, veri ja 
siemen veteen. Tämä karma luo itselleen jälleen 
uuden ruumiin, joka kärsii edellisessä ruumiissa 
tehtyjen tekojen seurauksista. Pelastus saavute- 
taan siten, että ihminen huomaa atmaninsa, »sie- 
lunsa", identtisyyden brahmanin, maailmankaik- 



a Vrt. Osmo Tiililä, Itä ja länsi, s. 13 (Vartija 1940). 

keuden kanssa ja lakkaa kaikesta toiminnasta. 
Seuraava sitaatti havainnollistakoon asiaa: 

„Kun brahmaanit ovat päässeet tietoisiksi atma- 
nista, sielustaan, niin he pidättäytyvät toivomasta 
lapsia, omaisuutta ja maailmaa ja vaeltavat ympä- 
ri kerjäläisinä. " 13 

Tällaisen sisäisen vapautumisen voi brahmaani 
käsityksensä mukaan saavuttaa jo tässä elämässä, 
unessa. Unessa ei ole mitään vaunuja, ei valjakko- 
ja eikä katuja, vaan hän luo vaunut, kadut ja valja- 
kot itse. Unessa ihminen on näin ikäänkuin kaiken 
luoja, jumalan yeroinen: 

Pois heittäin unessaan, mi aineellista, 
hän katsoo nukkuvia aistejansa. 
Se niiltä valon saa ja eelleen kulkee, 
tuo kultahenki, muuttolintu sekin. 

Hän unessansa leijuu ylös, alas. 

Kuin jumala hän luopi olentoja. 

He milloin pilailevat naisten kanssa, 

ja milloin katseen täyttää kauhunkuvat. 14 

Jälleen voidaan havaita, kuinka brahmalaisuu- 
dessa persoonalliset, nimeltä mainitut jumalat jää- 
vät taustalle. Niiden olemassaoloa ei kielletä, mut- 
ta arvellaan, että ihminen itse vapautumalla ruu- 
miillisuudesta ja vaipumalla syvään uneep. voi saa- 
vuttaa sellaisen voiman tilan, jossa hän on koko 
maailmankaikkeuden keskuksena, jossa ts. ihmisen 



13 FRU II: 1, s. 109. 

14 FRU II: 1, s. 119. 

atman on brahman. „Uni on se olomuoto, jossa ih- 
misen intohimo on vaimentunut, jossa hän on ilman 
intohimoa, omana intohimonaan ja ilman huolia." 15 

Tyypillisinä Intian uskonnollisuuden muotoina 
on edelleen mainittava sen munkkijärjestöt, jina- 
laisuus ja (alkuperäinen) buddhalaisuus. 

Jinalaisuuden perustaja on Buddhan vanhempi 
aikalainen Mahavira. Hänen suuntansa hylkää van- 
hat veda-hymnit ja on luonut omia pyhiä kirjoituk- 
sia, ns. SiddTianta-kanonin. Tekstien monisanai- 
suudesta huolimatta voidaan tämän suunnan pe- 
rusmotiivi ilmaista hyvin lyhyesti: äärimmilleen 
kehitetty ruumiillinen ja henkinen askeesi. Muu- 
tamat otteet havainnollistakoot asiaa. 

„Viisas mies ei saa olla iloinen eikä vihainen 
osaansa: sinun tulee tuntea ja tarkastaa elävien 
olentojen onnea. Aina hänen on ajateltava tätä: 
sokeutta, kuuroutta, mykkyyttä, heikkoutta, kuma- 
raselkäisyyttä; huolimattomuuden tähden hän jou- 
tuu useita kertoja syntymään jälleen ja kokemaan 
vaihtelevia tunteita." 16 



15 FRU II: 1, s. 121: ,,Drömmen är den tillvarelseform, 
i vilken brahmanen med stillat begär är, utan begär, själv 
sitt begär och skild frän bekymmer." 

Vrt. FRU II: 1, s. 136: „Kun kärsimystä kaikk' on vain, 
mit' ihmissydän saada voi, 
hän kuolemattomuuden saa, 
jo täällä tilan brahmanin." 

16 FRU II: 1, s. 227. 

„Toisinaan ihmisen säästöt muodostavat suuren 
aarteen, toisinaan hänen perillisensä jakavat ne tai 
tarvitsevat varastavat ne tai kuningas vähentää 
niitä tai ne häviävät tulipalossa . . . Sitten, jonkin 
ajan kuluttua, ihminen tulee sairaaksi: ne, joiden 
kanssa hän elää, ensin nurisevat häntä vastaan, 
sitten hän nurisee heitä vastaan." 17 

„Näin puhuu sankari Mahavira: varo suurta it- 
sepetosta; viisaan tulee rauhassa katsella kuole- 
maa ja ruumista, joka on turmeluksen alainen; 
tällaiset huvit eivät tyydytä sinua. Sentähden sa- 
noudu irti niistä*. " 18 

Katkaise kahleet, ihmisiin mi sitoo. 
Jok* elää synnissä, ne tuntee kyllä. 
Ne nautinnoissa teoks' muutetahan. 
Vallassa niiden uudestaan ne syntyy. 

Kas, viisas tuntee hyvän korkehimman 
ja rangaistuksen, siis syntiä ei tee. 
Näin kaihda synnin latvaa sekä juurta! 
Ne leikkaa pois hän, tietäin ett* on vapaa. 19 

Jinalaisen askeesin päätekohtana on »pyhä kuo- 
lintapa". „Munkin tulee intohimojaan kukistaen 
ja vähällä ravinnolla eläen kestää rasituksia. Hän 
ei saa kaivata kuolemaa eikä elämää. Hänen tulee 
olla välinpitämätön ja kaivata vain kaikkien teko- 
jen häviämistä. Kun hän on sisäisesti ja ulkonai- 
sesti vapautunut, tulee hänen pyrkiä ehdottomaan 



17 FRU II: 1, s. 228. 

18 FRU II: 1, s. 229. 

19 FRU II: 1, s. 230. 

puhtauteen . . . Kylässä tai metsässä viisaan tulee 
varmistautua siitä, että maassa ei ole eläviä olen- 
toja ja panna siihen olkia kuolinvuoteekseen. Hä- 
nen on maattava ilman ravintoa ja kärsittävä ne 
tuskat, jotka kohtaavat häntä. Kun matelevat tai 
ilmassa elävät eläimet käyttävät hänen lihaansa ja 
vertansa ravinnokseen, ei hän saa tappaa niitä ei- 
kä hieroa haavojaan." Tästä ,, itsemurha-askeesis- 
ta" tavataan useita vivahteita. Äärimmäisin muoto 
on se, että ,, viisas" laskeutuu -paljaalle maakama- 
ralle ja liikkumattomana odottaa kuolemaa. Tässä 
yhteydessä hänelle annetaan tärkeä neuvo: „Hän 
ei saa luottaa jumalien petolliseen apuun/ 3 20 

Jinalaisuudessa on näin ollen ihmisen omatoi- 
minen itsepelastus kehitetty vielä johdonmukai- 
sempaan muotoon kuin brahmalaisuudessa. ,, Oma- 
toiminen" on tässä jonkin verran epätarkka sanon- 
ta, koska viime kädessä ei ole kysymys toiminnasta, 
vaan toimettomuudesta, irtautumisesta kaikista 
ajallisista tavoitteista ja tarpeista, jotka katoavai- 
suutensa vuoksi ennemmin tai myöhemmin tuot- 
tavat vain tuskaa ja surua. Ennen kaikkea jinalai- 
suus jatkaa brahmalaisuuden perinteitä siinä suh- 
teessa, että jumalat — tällöin tarkoitetaan tieten- 
kin panteönia, jonka jäseniin voidaan uhrein vai- 
kuttaa — jäävät yhä enemmän taustalle: brah- 



20 FRU II: 1, s. 235: „En brahman skall bli upplyst av 
eviga föremäl och icke f oriita sig pä gudarnas bedrägliga 
makt." 

maani pitää itseänsä jumalien vertaisena, ihmisju- 
malana, jonka pitää päästä osalliseksi uhrilahjois- 
ta samalla kuin jumalille annetaan uhreja, ja jina- 
laismunkki luottaa vain äärimmäiseen askeesiinsa 
eikä lainkaan „jumalien petolliseen apuun." 

Buddhalaisuuden kaanon on nimeltään Tripita- 
ka, „kolme koria". Buddhan lähtöä isänsä ruhtinas- 
hovista ja liittymistä viiteen munkkiin ei ole syytä 
kerrata. Vanhuksen, sairaan miehen ja vainajan 
näkeminen teki Buddhaan niin valtavan vaikutuk- 
sen, että hän päätti askeesin avulla etsiä pelas- 
tusta" elämän kärsimyksestä. 

Seuraava sitaatti osoittanee, että Buddhan as- 
keettinen ohjelma tällöin oli suunnilleen saman- 
lainen kuin jinalaisuuden: 

Mik' onni yksinäisyys on, 
jos totuuden ken tuntee vain! 
Ja viattomuus siunattu, 
hillintä kohtaan elämää! 
Vapaana elää himosta 
ja haluista, se onni on! 21 

Mitä uutta jinalaisuuteen verrattuna sisältää 
sitten Buddhan askeesi? Lähinnä näyttää olevan 
kysymys vain askeesin lieventämisestä, askeesin 
kultaisesta keskitiestä. Tästä Buddha kirjoittaa 
munkeilleen: 



21 FRU II: 1, s. 303. 

»Teidän munkkien, jotka vietätte hengellistä elä- 
mää , tulee välttää kahta äärimmäisyyttä. Mitkä sit- 
ten ovat nämä äärimmäisyydet? Toinen on himojen 
ja nautintojen täyttämä elämä: se on alhaista, epä- 
jaloa, epähengellistä, mitätöntä. Toinen taas on it- 
sensä kiduttamista: se on täynnä kärsimystä, arvo- 
tonta, mitätöntä. Näitä äärimmäisyyksiä välttä- 
mällä on Täydellinen löytänyt keskitien, joka joh- 
taa rauhaan, valistukseen (sambodhi), nirvanaan." 22 

Buddhan opettamasta keskitiestä lienee etsittävä 
selitys siihen, minkä vuoksi buddhalaisuus on voi- 
nut tulla laajojen kansanjoukkojen uskonnoksi. 
Luonnollisesti buddhalaisuuden leviämiseen on 
myöhemmin vaikuttanut sen muuttuminen uudes- 
taan eräänlaiseksi jumalauskoksi, jossa, kuten tun- 
nettua, Buddhaa itseään palvottiin, mutta varmaan 
jo keskitien opettaminenkin on paremmin tehon- 
nut joukkoihin kuin jinalaisuuden „itsemurha-as- 
keesi". Keskitiellä oltaessa voidaan asiat aina se- 
littää siten, että uskonnon harjoitus ei tule asian- 
omaiselle liian rasittavaksi. Niinpä kerrotaan, että 
kerran Buddha käännytti erään jinamunkin kan- 
nattajakseen. Tämä tarjosi hänelle silloin kiitolli- 
suuden osoitukseksi hyvät päivälliset, jossa oli „se- 
kä nestemäisiä että kiinteitä ruokalajeja". Kun 
jina-askeetit syyttävät Buddhaa synnistä, hän kun 
täten söi surmatun eläimen lihaa, niin tämä tor- 
juu syytökset ja vastaa: „Älköön kukaan teistä, 

22 FRU II: 1, s. 313. — Buddha kutsuu itseään täydelli- 
seksi" (den „Fulländade"). 

munkit, tahallaan syökö lihaa, joka on teurastettu 
tätä tarkoitusta varten/' 23 

Mitä ajatellaan sitten buddhalaisuudessa juma- 
luudesta? Tästä seikasta antanee kertomus ,, mun- 
kista ja puun jumalattaresta" havainnollisen ku- 
van. Buddha oli antanut munkeilleen luvan raken- 
taa itselleen asuntoja — keskitien askeesi on jäl- 
leen mukavampi kuin jinalaisten „pyhä kuolinta- 
pa" — , ja muuan munkki kaatoi puun, jossa eräs 
puun jumalatar poikineen asusti. Munkki ei sää- 
linyt jumalattaren asumusta, vaan kaatoi puun. 
Tällöin jumalatar vihastui ja päätti rangaista 
munkkia. Hän malttoi kuitenkin mielensä ajatel- 
len: ,,Jos rankaisen tätä munkkia, joka noudattaa 
määräyksiä, niin joudun helvettiin." Sen sijaan 
jumalatar meni valittamaan asiasta Buddhalle, jo- 
ka osoitti hänelle uuden puun asunnoksi. 24 

Vielä heikommaksi osoittautuu buddhalaisuu- 
dessa jumalien valta pyhään askeettiin verrattuna 
seuraavassa tapauksessa. Kerrotaan, että muinai- 
sina aikoina Sakka, jumalten johtaja, esitti seuraa- 
van kysymyksen kolmenkymmenenkolmen juma- 
lan edessä: 

„Kuka on vertaiseni viettääkseni hänen kanssaan 
paastopäiviä ja pitääkseni kaikki kahdeksan käs- 
kyä?" 



23 FRU II: 1, s. 345: „Mä ingen, I munkar, med vett och 
vilja, äta kött av ett djur, dödat för detta ändamäl." 

24 FRU II? 1, s., 352 seur. 

Edelleen sanotaan, että Sakka, jumalten johtaja, 
näin sanoessaan, puhui sopimattomasti ja pahasti. 
Minkätähden? Sentähden, että Sakka, jumalten 
johtaja, ei ollut vapaa intohimosta eikä vihasta. 
Sen sijaan pyhä (arahat) munkki, joka on elänyt 
pyhää elämää ja irtautunut kaikista kahleista, jot- 
ka sitovat hänet maailmaan, on oikeutettu lausu- 
maan kertojan mielestä tämän .säkeistön. 25 

Buddhan kuolinkertomuksen lopussa esiintyy 
niin ikään sama Safcfca-jumala. Kun Buddha on 
kuollut, niin Sakka sanoo: 

„Kaikki kokoonpantu on katoavaista, syntymän 
ja kuoleman alaista; kun se syntyy, niin se jo ka- 
toaa: on onni, kun se on päättynyt." 26 

Näistä sitaateista ilmenee, että alkuperäisessä 
buddhalaisuudessa jumaluus on jo muuntunut 
„ joutilaaksi jumalaksi" (deus otiosus): puun juma- 
latar valittaa Buddhalle, loistavalle, täydelliselle 
askeetille, onnettomuuttaan; täydellinen munkki 

25 FRU II: 1, s. 484: „Nu var denna vers, o munkar, som 
gudarnas ledare, Sakka, sjöng, olämplig, icke lämplig, illa 
sagd, icke väl sagd. Och varför sä? Jo, emedan Sakka, 
gudarnas ledare, icke var fri frän lidelse, icke var fri frän 
hat, icke var fri frän förblindelse, icke förlossad frän 
födelse, älderdom, död, sorg, klagan, lidande . . . Men den 
munk, I munkar, som är en helig (arahat), som har för- 
lorat ali sin synd, som har levät ett heligt liv, som har 
sprängt varje boja, som binder honom vid tili varon, en 
sadan munk, I munkar, kan med sanning säga [denna 
vers]." 

26 FRU II: 1, s. 401. 

on mahtavampi kuin Sakka-jumala, jonka vielä ar- 
vellaan olevan intohimojen ja vihan vallassa — 
tässä lienee kysymys panteonin jumalasta, jonka 
vihaa arvellaan voitavan uhrein lepyttää — ja 
vihdoin tämä Sakka-jumala vain sivustakatsojana 
toteaa, että täydellinen, Pyhä Buddha askeesillaan 
onneksi onnistui vapautumaan kärsimyksestä ja 
siirtyi kuollessaan nirvanaan. Jumalien olemassa- 
oloa ei missään suoranaisesti kielletä — tässä 
merkityksessä buddhalaisuus tuskin on ateistinen 
— , mutta ne jäävät varjoon askeesin sankarien rin- 
nalla eivätkä pysty enää, niinkuin veda-hymneis- 
sä, auttamaan ketään pelastuksen saavuttamisessa. 

Kun näin tarkataan Intian uskontojen muodon- 
vaihdoksia veda-hymneistä buddhalaisuuteen saak- 
ka, käynee ilmeiseksi, mitä buddhalaiseen „ateis- 
miin" oikeastaan sisältyy. Se on luonnollinen ja 
johdonmukainen johtopäätös näiden pakanaus- 
kontojen egosentrisesta pelastustiestä: kun kerran 
lähdetään siitä, että ihminen voi uhreillaan vai- 
kuttaa jumaliin niin, että jumalat tarvitsevat näi- 
tä uhreja ravinnokseen ja sitten vastalahjaksi an- 
tavat ihmisille kaikenlaista maallista menestystä, 
niin silloin ei voida vetää mitään periaatteellista 
rajaa siihen nähden, kuinka paljon ihminen voi 
jumaliin vaikuttaa. Luonnollisesti tällöin kehi- 
tyksen kuluessa esiintyy suuntia, kuten brahmalai- 
suus ja buddhalaisuus, joissa askeettinen pyhimys 
selitetään jumalia mahtavammaksi. Jos näin ollen 
lähdetään siitä, että uskonnon olemukseltaan pitää 

olla jumalten palvelemista, niin silloin voitaneen 
sanoa, että buddhalaisuudessa Buddhan kuolinhet- 
kellä on kysymyksessä annihilatio religionis, us- 
konnon tuhoutuminen, jossa intohimoistaan va- 
pautunut askeetti pitää itseään intohimoisia pan- 
teonin jumalia mahtavampana. Kun sitten Buddhan 
opetuslapset tuntevat olevansa paljon suuremmas- 
sa määrässä kärsimyksen ja intohimojen orjia kuin 
opettajansa, alkavat he palvoa häntä uutena ju- 
maluutena. Näin lienee jouduttu kansanomaiseen 
amitäbha-buddhalaisuuteen 27 temppeleineen ja py- 
häin jäännöksineen. 

27 Tässä muodossa buddhalaisuus on levinnyt erikoi- 
sesti Japaniin, jossa Buddha- jumaluutta kutsutaan „ami- 
daksi". Vrt. Tiele — Söderblom, Komp. der Rel. g. s. 197. — 
Amida-buddhalaisuuden tekstit on julkaissut Hans Haas, 
„Amida Buddha unsere Zuflucht" (Religionsurkunden der 
Volker, hrsg. von Julius Boehmer, Leipzig 1910). 



Hellaan uskonnollisuudesta 



Yleisesti tunnettua on, että erilaiset hedelmälli- 
syysriitit ovat kansojen uskonnollisuudessa esihis- 
toriallisella, primitiivisellä asteella hallitsevassa 
asemassa. Näiden riittien tarkoituksena on inhimil- 
listen toiveiden: ja tarpeiden tyydyttäminen. Ju- 
malat eivät ole antropomorfisia vain ulkonaisessa, 
ruumiillisessa suhteessa siten, että heistä veiste- 
tään ihmisten ja eläinten muotoisia kuvapatsaita, 
vaan myöskin sielullisessa, sisäisessä suhteessa: 
jumalille osoitettujen kulttimenojen päämääränä 
on inhimillisten toiveiden ja tarpeiden tyydyttämi- 
nen. Ihmisen arvellaan olevan jumalien suosiossa, 
kun hän menestyy ja rikastuu, ja vastaavasti ju- 
malten vihaaman ja kiroaman, kun kaikenlaiset 
koettelemukset, kuten köyhyys ja taudit, tulevat 
hänen osakseen. Jokainen täyttymätön toive on 
asianomaiselle uutena kehoituksena entistä ahke- 
rampaan ja tunnollisempaan kulttimenojen suorit- 
tamiseen, sillä hänen onnettomuutensa arvellaan 
johtuneen siitä, että hän on laiminlyönyt velvolli- 
suutensa jumalia kohtaan ja että nämä näin ollen 
oikeutetusti ovat vihoissaan häntä kohtaan. 

Helleenien uskonnollisuuden varhaiskausi on 
eräänä esimerkkinä tästä yleisestä säännöstä. Esi- 
merkkinä heidän hedelmällisyyskultistaan mai- 
nittakoon seuraava ote »Hymnistä Maalle", joka 
kuuluu nk. homerolaiseen hymnikokoelmaan: 

„Sinulle, kaikkien Äiti, Maa, tahdon laulaa, 
kun istut lujalla valtaistuimellasi, 

Sinä olet vanhin jumalten joukossa ja annat 
kaikille olennoille ravinnon. 

Kaiken, mikä $lää ja liikkuu maassa, meressä ja 
ilmassa, 

Kaiken sinä runsaasti ravitset. 

Sinä annat ihania lapsia ja ihania hedelmiä, 

mahtava jumalatar! Sinun vallassasi on kuole- 
vaisten ihmisten elämä." 1 

Hymnin jatkossa runoilija edelleen kaunopuhei- 
sesti kuvaa Maa-jumalattaren runsaita anteja: pai- 
navia tähkäpäitä, lihavia karjalaumoja, kauniita 
naisia, iloisia poikia, tanssivia tyttöjä. Lopuksi hän 
esittää tälle jumalattarelle seuraavan rukouksen: 

„Suo minulle kiitokseksi laulustani huoleton elä- 
mä, niin tahdon uudestaan lauluin sinua kiittää ja 
ylistää." 2 

Tämä hymni osoittaa, kuinka naiivin välitön hel- 
leenien suhde jumaliinsa alkuaan oli: laulaja nä- 
kee maan viheriöivän ympärillään ja pitää kaik- 
kia maan anteja välittömästi Maa-jumalattaren 
lahjoina. Yhtä välittömän varma hän on oman, us- 
konnollisen kulttinsa tehosta: kun hän laulaa he- 

1 FRU III, s. 201. 

2 FRU III, s. 201. 



56 



delmällisyyden jumalattaren ylistystä, niin hän 
myöskin toivoo itselleen hartain mielin huoletonta 
elämää, ja lupaa uudestaan virittää samanlaisen 
kiitoshymnin tälle jumalattarelle, jos hänen toi- 
veensa täytetään. 

Ateenalaisen lainsäätäjän, Solonin (640 — 560) se- 
pittämä kulttihymni täydentää ylläolevaa kuvaa. 
Sekin alkaa omien toiveiden esittelemisellä juma- 
lille, mutta tällä kertaa laulajan mielessä eivät 
ole enää materialistiset tarpeet, niinkuin äskei- 
sessä tapauksessa, vaan sen sijaan henkiset tar- 
peet, kunnian ja arvonannon saavuttaminen ihmis- 
ten keskuudessa: 

„ Ylvään Olympoksen muusat, kuulkaa. rukoukseni, 
suokaa minulle onnea autuailta jumalilta ja anta- 
kaa 

minun aina ihmisten kesken nauttia jaloa, tahra- 
tonta mainetta. 

Kunpa voisin olla ystäviä kohtaan lempeä ja vihol- 
lista kohtaan ankara, 

niin että minua syystä pelättäisiin ja syystä kun- 
nioitettaisiin! 

Rahaa tahdon omistaa, mutta vääryydellä han- 
kittuja 

aarteita en halua, sillä sellaista seuraa aina ran- 
gaistus. 

Sen sijaan se rikkaus, minkä jumalat ihmiselle 

suovat 

pysyy lujasti hänen hallussaan ja varmasti hänen 

povessaan/' 3 



3 FRU III, s. 202. 

Kun vertaamme tätä Solonin hymniä edelliseen 
hedelmällisyyshymniin, niin havaitaan, että uskon- 
toon on tullut lisää moraalinen motiivi. Maaemolta 
pyydettiin kaikenlaisia hyviä lahjoja ja luvattiin 
laulaa uusi kulttihymni hänen ylistyksekseen, jos 
toiveet täytettäisiin. Laulaja ei lainkaan puhu hen- 
kilökohtaisesta laadustaan, vaan edellyttää naiivis- 
ti, että jokainen, joka tällaisen kulttihymnin lau- 
laa, voi myös jatkuvasti toivoa siinä mainittuja lah- 
joja osakseen. Ajatellaan, että kun ihmiset kun- 
nioittavat jumalia kultissa, niin nämä vuorostaan 
välittömän kiitollisuutensa osoitukseksi antavat 
heille huolettoman elämän. Solon sen sijaan — 
hänhän oli Ateenan kuuluisin lainsäätäjä — ei ha- 
lua vääryydellä hankittuja rikkauksia. Hän toivoo 
jumalten takaavan vain sellaisten rikkauksien py- 
syvyyden, jotka on rehellisesti hankittu. Tämän 
moraalisen motiivin mukaisesti Solon myöhemmin 
tässä hymnissä puhuu Zeuksen oikeudenmukai- 
suudesta: „Zeus ei aina heti rankaise kaikkia, mut- 
ta ketään unohtamatta hän lopulta kuitenkin ran- 
kaisee sitä, jolla on syntinen omatunto." 

Sitä paitsi tavataan tässä Solonin hymnissä mau 
ninta Kohtalosta. 

,,Sitä, minkä Kohtalo on määrännyt, eivät uhrit 
voi muuttaa eivätkä liioin lintujen lennot." 4 

Lintujen lennossa viitataan magiaan. Alkuaan 
uskottiin, että lintujen lentosuuntaa tarkkaamalla 



4 FRU III, s. 203. 

voitiin etukäteen todeta, menestyisikö jokin yri- 
tys vai ei, ja vastaavasti sitten joko ryhtyä siihen 
tai luopua siitä. Solonin käsitys sen sijaan on, että 
inhimillinen ennustustaito on yhtä voimaton Koh- 
talon aikeiden muuttamisessa kuin ihmisten uhrit- 
kin. 

Solonin uskonnollisuutta voitaneen näin ollen 
pitää eräänlaisena moralistisen ja fatalistisen mo- 
tiivin synteesinä: toisaalta hän pitää jumalia oikeu- 
den vartijoina ja vääryyden rankaisi joina, mutta 
toisaalta aivan laskematon tekijä, Kohtalo vallit- 
see, eivätkä mitkään kulttimenot, yhtä vähän uh- 
rit kuin ennustustaito pysty sen kulkua muutta- 
maan. Ihmisen voimattomuus Kohtalon edessä il- 
menee Solonin mielestä esim. lääketaidossa. Hän 
mainitsee huomanneensa, että lääketaitokaan ei 
aina saavuta päämääräänsä: toisinaan vähäinen 
vaurio aiheuttaa suunnatonta tuskaa, jota mitkään 
lääkkeet eivät pysty lievittämään, toisinaan vain 
kädellä siveleminen voi tuottaa lievitystä suur- 
tenkin tuskien vaivaamalle. 5 

Jonkinlaisena yhteenvetona Solonin uskonnolli- 
sesta kannasta voitaneen pitää seuraavia jakeita: 

-„Kohtalo antaa ihmiselle sekä hyvää että pahaa: 
se suo, niinkuin jumalat antavat, eikä kukaan voi 

sitä välttää. 

Kaikessa vaanii vaara, eikä kukaan voi tietää, 
kun hän toimeen tarttuu, miten kaikki päättyy; 
toinen, joka yrittää parhaansa, syöksyy, 



5 FRU III, s. 203. 

aavistamatta mitään, suureen onnettomuuteen; 

toinen taas, joka käyttäytyy mielettömästi, 

saa jumalilta onnea kaikessa ja säästyy tuholta. " 6 

Solon, kuuluisa lainsäätäjä, myöntää näin ollen 
avoimesti, että jumalten siunaus ja kirous ei lähes- 
kään aina vastaa moraalisen lain vaatimuksia: yk- 
silö, joka ihmisten mielestä on parhaansa yrittänyt 
ja näin ollen ansainnut menestystä, tuhoutuu, mut- 
ta tyhmästi käyttäytynyt yksilö onnistuu. 

Vaikeata lienee eksaktisesti ratkaista, miten 
laajalle tämä fatalistinen asenne helleenisessä us- 
konnollisuudessa on myöhemmin levinnyt: kultti- 
menoja jatketaan tietoisina siitä, että niiden no- 
jalla tosin ei voida muuttaa Kohtalon määräyksiä, 
mutta niiden arvellaan kuitenkin takaavan ihmi- 
selle jonkinlaisen onnen. Fatalistisen resignaation 
sävyttämistä hymneistä huolimatta enemmistönä 
näyttävät sittenkin olevan ne hymnit, joissa toi- 
saalta naiivisti uskotaan jumalten täyttävän ihmis- 
ten toiveet ja tarpeet ja toisaalta pidetään heitä oi- 
keuden vartijoina. 

Helleenien toiveuskonnollisuus liittyy läheisesti 
nimenomaan Dionysoksen, rakkauden jumalan, 
palvontaan. Vanhimpina aikoina helleeninen eros, 
rakkaus, näyttää olleen vain maallisen rakkauden 
toivomista ja himoitsemista. Tähän ainakin viittaa 
seuraava Dionysos-hymnin katkelma: 



ö FRU III, s. 203. 

„Auta, Dionysos, minua voittamaan omakseni 
armaani, jota tiedät sydämeni kaipaavan." 7 

Helleenien suurin ylpeys, voitto olympolaisissa 
kisoissa, asetetaan niin ikään toisinaan tämän toi- 
veuskonnollisuuden yhteyteen. Niinpä meille on 
säilynyt seuraava hymni, jonka Pindaros sepitti 
Asopikhoksen v. 476 e. Kr. saavuttaman olympo- 
laisen voiton johdosta. Se on omistettu khariiteille 
(sulottarille; nimitys johtuu Kharis- jumalan ni- 
mestä, jolla alkuaan tarkoitettiin Sulouden jumala- 
tarta). Heidän lahjoinaan pidettiin kaikkea sitä 
suloa, joka ihmiselämän eri aloilla ilmenee, kuten 
naisten kauneutta, runoutta, laulua, soittoa ja pu- 
hetaitoa. Seuraava ote kuvastaa lähemmin tätä 
helleenisen toiveuskonnollisuuden haarautumaa: 

„Kuulkaa minua, khariitit, kun rukoilen teitä, 
sillä teidän kauttanne kypsyvät elämän parhaim- 
mat hedelmät, 
viisaus, kauneus ja jalo maine. 
Eivät edes jumalat voi ilman teitä, oi khariitit, 
järjestää pitoja ja tansseja. 

Tänne olen tullut saadakseni lyydialaisella mur- 
teella 

virittää juhlahymnin Asopikhoksen kunniaksi, 
sillä vanha minolainen kaupunki saavutti voiton 
Olympian kisoissa sinun suuresta armostasi." 8 



7 FRU III, s. 204. 

8 FRU III, s. 204. — Khans-sanalla, joka tässä on kään- 
netty „armoksi", on aivan toinen merkitys kuin kristilli- 
sessä kielenkäytössä. Helleenien kharis merkitsee jumal- 

Hyvin tavallinen helleenien toiveuskonnollisuu- 
den kohde on jumalten koston rukoileminen vihol- 
lisille. Tällöin usein samanaikaisesti rukoillaan 
omaa menestystä ja kostoa vihollisille. Näin on 
laita esim. Aiskhyloksen Khoephoroi-tragediaan (— 
Hautauhrin tuojat) sisältyvässä Elektran rukouk- 
sessa isänsä haudalla. Tapausten varhaisempi kul- 
ku on seuraava. Agamemnon oli naimisissa Klytai- 
mestran kanssa, ja heidän poikansa oli Orestes ja 
tyttärensä Elektra. Agamemnonin ollessa Troian 
sodassa Aigisthos vietteli hänen puolisonsa Kly- 
taimestran, ja yhdessä he tappoivat Agamemnonin, 
kun tämä palasi sodasta. Orestes menee maanpa- 
koon, mutta palaa sittemmin ja kostaa isänsä mur- 
han surmaamalla Aigisthoksen ja Klytaimestran. 
Elektra taas jää kotitaloon, mutta joutuu halveksi- 
tun orjattaren asemaan. Silloin hän kerran tuo juo- 
mauhrin isänsä haudalle ja rukoilee seuraavasti: 



ten antamaa inhimillisen sulouden runsautta, kristillinen 
kharis Jumalan anteeksiantamusta. Eräänä esimerkkinä 
tästä viitattakoon Paavalin sanontaan 2 Kor. 12: 9: „Mi- 
nulle on annettu lihaani pistin, saatanan enkeli, rusikoi- 
maan minua, etten ylpeilisi. Tämän tähden olen kolmesti 
rukoillut Herraa, että se erkanisi minusta. Ja hän sanoi 
minulle: 'Minun armossani on sinulle kyllin; sillä minun 
voimani tulee täydelliseksi heikkoudessa'." Tässä „armo" 
ei suinkaan poista „pistintä lihassa", niinkuin helleenien 
mielestä khariitit tekevät antaessaan esim. jonkun voit- 
taa olympolaisissa kisoissa, vaan „armo tulee täydelliseksi 
heikkoudessa", kaiken inhimillisen vajavaisuuden kes- 
kellä. 

„Oi Hermes, manalan valtias, armahda minua, 
suo minulle ja Orestekselle toivon valon koittaa, 
sillä me olemme myytyjä, äitimme hylkäämiä, 
tuon, joka synnytti meidät ja otti miehekseen 
Aigisthoksen — hänhän auttoi murhatyössä: 
minä olen orjattaren asemassa, ja Orestes on paen- 
nut. 

Suo Orestekseni onnekkaasti palata — 
minä rukoilen sinua, ja sinä, isä, kuule rukoukseni, 
opeta minua ottamaan oppia äitini synnistä, 
pidä sydämeni hurskaana, käteni puhtaana. 
Näin rukoilen puolestamme. Vihollisillemme 
rukoilen sinun kostoasi niin, 

että murhaajat saisivat kuoleman rangaistuk- 

sekseen." 9 

Toisena esimerkkinä helleenisen tragedian us- 
konnollisuudesta mainittakoon seuraava kohta So- 
fokleen „Kuningas Oidipuksesta": 

,, Tyrannin luo korska mieli, 

pöyhistellen täynnä turhaa kaikkea, 

ei säädyllist', ei hyödyllistä lainkaan. 

Nousevi noin, suistu vi noin 

hän turmion kuiluun äkkijyrkänteeltä, 

air ei tue askeleet. 

Vaan suo, jumal', uurastus 

ett' uljas eest ei syntymämaan 

herpoa pois koskaan! 

Jumal' on rpun turvani aina, ain' auttaa. 

Mutta käsi ja kieli kellä 
korskeaa jos tietä käy, 
ei Dikeä kunnioita, 



9 FRU III, s. 205. 

temppeleit' ei jumalain, 

se röyhkeys koston saakoon, 

tuiman turmakohtalon, 

kun voittoaan se vilpin tiellä etsii, 

syypäänä töihin pattoisiin, 

ja kiellettyihin rienakourin koskee." 10 

Tämä kohta on samanlaisen moraalisen asenteen 
sävyttämä kuin yllämainittu Soloninkin hymni: 
jumalat ovat oikeudenmukaisuuden vartijoita. Ty- 
ranni suistuu turmion kuiluun, mutta uljas uuras- 
tus syntymämaan edestä saa jumalien siunauksen 
osakseen. Ihmisen katsotaan voivan olla varman 
jumalten avusta, kunhan hän rehellisesti pyrkii 
toimimaan isänmaansa ja kansansa parhaaksi. 

Näin onkin tultu uuteen eudaimonistisen 
(eudaimonia — onni) toiveuskonnollisuuden muun- 
nelmaan: jumalilta rukoillaan isänmaan menestys- 
tä ja sen mahdin kasvua. Nyt ei ole enää kysymys 
henkilökohtaisten tarpeitten ja toiveitten tyydyttä- 
misestä, vaan ihminen tuntee olevansa poliksensa, 
kaupunkivaltionsa (polis = kaupunki), erottama- 
ton jäsen: yksilön menestys ja isänmaan menestys 
kuuluvat erottamattomasti yhteen. Tästä tyypistä 
mainittakoon esimerkkinä seuraava Aristofaneksen 
hymni Athena- jumalattarelle vuodelta 424 e. Kr.: 

„ Valtiota suojaava Pallas, 
joka suojaat pyhää isänmaata, 
joka loistat sodassa 



10 Sofokles, Kuningas Oidipus; Otto Mannisen suomen- 
nos, s. 55—56. — FRU III, s. 206. 

ja tieteissä ja taiteissa 
kaikkialla maan päällä, 
tule joukkoomme ja ota mukaasi 
liittolaisemme taistossa, 
Nike, khariittien ystävätär, 
joka taistelee kärjessä vihollisjoukkoa 

vastaan. 

Astu esiin ja kuule rukouksemme; 
nyt jos milloinkaan tulee sinun 
auttaa meitä ja voimallasi 
johtaa meidät voittoon. ,, 11 

Pallas Athene esiintyy tässä sekä sodan että rau- 
han jumalattarena: hän suojaa isänmaata antamal- 
la sen edistyä tieteissä ja taiteissa ja antamalla 
sen joukkojen voittaa taistelussa. Runon loppupuo- 
lella käännytään tällä kertaa kuitenkin sotavoiton 
rukoilemiseen. Tämä onkin hyvin luonnollista, 
olettaen, että Nathan Söderblomin mainitsema tä- 
män hymnin ajoitus on oikea: tällöin (v. 424 e. Kr.) 
elettiin Hellaassa peloponnesolaissodan aikoja. Ai- 
kaisemmin Ateena ja Sparta olivat yhdessä menes- 
tyksellä taistelleet Persian maailmanvaltaa vastaan 
vapautensa puolesta, mutta nyt kumpikin kääntyi 
kiihkeästi omien jumaliensa ja jumalattariensa 
puoleen rukoillen voittoa itselleen. 

Hellaan uskonnollisuudelle ei kuitenkaan näytä 
olleen luonteenomaista vain se, että jumalilta ru- 
koiltiin — muodossa tai toisessa — inhimillisten 
toiveiden ja tarpeiden täyttämistä. Lisäksi oli huo- 

11 FRU III, s. 208. — Nike = voitto, voiton jumalatar. 

mioitava, millaisena ihminen sai kulttiin osallis- 
tua. Temppelien otsikkokirjoitukset antavat tä- 
hän kysymykseen selvän vastauksen: temppeliin 
sai astua vain pyhänä ja puhtaana. Itse asiassa jo 
temppeli-sanan johto viittaa tähän. Temppeli joh- 
tuu sanasta temno = leikata, erottaa. Temppelillä 
tarkoitettiin näin ollen alkuaan jumalille arkielä- 
män piiristä erotettua paikkaa. Koska sitä käytet- 
tiin vain kulttijuhlina, säilyi se jo ulkonaisesti puh- 
taampana kuin jokapäiväisessä käytössä ollut maa 
tai kaupungintori. Temppelin puhtaana säilymistä 
ei kuitenkaan jätetty sattuman varaan, vaan ni- 
menomaan huomautettiin, että vain puhdas ja py- 
hä ihminen sai astua sen piiriin. Seuraavat sitaatit 
valaiskoot asiaa lähemmin: 

Astypaleian saaren temppelin sisäänkäytävässä 
sanotaan: 

„Tähän temppeliin ei saa kukaan epäpuhdas eikä 
saastainen astua; muuten hän joutuu jumalten vi- 
han alaiseksi." 12 

Rhodoksen saaren temppelisäännöissä, 2. vuosi- 
sadalta j. Kr., sanotaan: 

„Pyhäkköön mentäessä on oltava puhdas käsis- 
tään ja mieleltään niin, ettei ole tietoinen mistään 
pahasta." 

Ulkonainen puhtaus määritellään näissä sään- 
nöissä hyvin tarkasti. Toinen seikka saastutti 



12 FRU III, s. 213. 

enemmän kuin toinen, toinen synti oli raskaampi 
kuin toinen, ja näin saatiin tarkat aikamäärät siitä, 
milloin jonkin synnin jälkeen syntinen vasta sai 
tulla temppeliin: 

,,herneruuan jälkeen kolmen päivän perästä, 
vuohen lihan jälkeen vasta kolmen päivän perästä, 
juuston jälkeen seuraavana päivänä, 
sikiö nlähdetyksen jälkeen vasta neljänkymme- 
nen päivän perästä, 
läheisen omaisen kuoleman jälkeen vasta neljän- 
^ kymmenen päivän perästä, 

sallitun sukupuoliyhteyden jälkeen jo samana päi- 
vänä, 

sen jälkeen, kun on pirskoittanut itsensä vedellä ja 
voidellut itsensä öljyllä." 13 

Näitä kohtia voitaneen pitää luonteenomaisina 
esimerkkeinä helleenien temppelisäännöistä. Nii- 
den mukaan kultillinen puhtaus oli yhtä tärkeä, 

13 FRU III, s. 213. — Samantapainen on Meu-jumalan 
temppelisääntö (FRU III, s. 214). Muuan Xanthos, Gaios 
Orbioksen orja mainitsee perustaneensa tämän temppelin. 
Hänkin korostaa, että „kukaan epäpuhdas ei saa astua 
temppeliin". Aikamäärät, joiden jälkeen puhtauden katso- 
taan palautuneen, eroavat kuitenkin jonkin verran yllä- 
mainitusta temppelisäännöstä, mutta itse periaate on sa- 
ma: kuukautisten jälkeen saa temppeliin astua seitsemän 
päivän jälkeen, ruumiin koskettamisen jälkeen kymmenen 
päivän perästä. Tämä sääntö loppuu luonteenomaiseen toi- 
votukseen: „ Jumala olkoon armollinen niitä kohtaan, jot- 
ka palvpvat häntä puhtain sydämin". — 4 Moos. 19: 11 :n 
mukaan Israelissa tällainen saastaisuus kesti seitsemän 
päivää. 

jollei suorastaan tärkeämpi kuin moraalinen puh- 
taus. Säädetyt aikamäärät näyttävät lisäksi viit- 
taavan syyllisyyden tunnon heikkenemiseen myö- 
hempinä aikoina: enää ei vaadita mitään suuren- 
moista hekatombia tai muuta uhria jumalten 
mielisuosion saavuttamiseksi, vaan arvellaan, että 
pelkästään lyhyemmän tai pitemmän ajanjakson 
kuluminen rikoksen jälkeen jo palauttaa mene- 
tetyn puhtauden. Syyllisyyden tunnon väl- 
jähtymistä kuvastaa osaltaan se, että pisin mai- 
nittu ajanjakso on vain neljäkymmentä päivää. 
Niin ikään huomattakoon, että tämä sama puhdis- 
tusaika säädetään tuottamuksellisesta rikoksesta, 
sikiönlähdettämisestä, ja sattuneesta kuoleman- 
tapauksesta, jota ei voida lukea kenenkään syyksi, 
mutta jossa kosketus ruumiiseen' kuitenkin vaatii 
näin pitkän puhdistusajan. 

Hyvin eloisan kuvan Hellaan temppeleissä har- 
joitetusta yksilöllisestä toivekultista saa temppeli- 
raunioista löytyneistä votiititauluista. Niiden ajoi- 
tus on epävarma, mutta vanhimpien katsotaan 
yleensä olevan peräisin jo 6. vuosisadalta e. Kr. 
Nimitys johtuu latinankielisestä sanasta votum = 
lupaus, mutta tällaiset votiivitaulut olivat käytän- 
nössä jo helleenien keskuudessa. Kun joku oli suu- 
ressa vaarassa, niin hän lupasi suorittaa jumalille 
jonkin uhrin tai antaa temppelille jonkin vasta- 
lahjan, jos hän parantuisi vaivastaan. Uhrista ei 
ole jäänyt mitään jätteitä jälkimaailman katseita- 

viksi, mutta sen sijaan voimme tutkia noita votii- 
vitauluja, joissa asianomainen tarkemmin selitti, 
minkä lupauksen täyttämistä hänen uhrinsa tar- 
koitti. 

„Ylväs jumalatar, Menander on pyhittänyt si- 
nulle työnsä esikoisen 

kiitollisena sinjaa kohtaan, joka lempeänä suostuit 
hänen rukoukseensa. 

Sentähden, sinä Zeuksen tytär, enennä hänen maal- 
listä hyväänsä, 

Pallas Athene, osoita kiitollisuuttasi sen johdosta, 

mitä hän on sinulle lahjoittanut." 14 

„Faidimides pystytti kuvan Athene- jumalattarelle, 
suo onnea ja rikkautta hänelle ja koko hänen su- 
vulleen." 14 

„Lysimakhos lahjoitti sinulle, Athene, tämän 

kuvan, 

kiitollisena pelastuksestaan uhkaavista vaaroista." 14 

„Jumalten nimeen. Stratia kiittää jumalatar De- 
meteriä näkökykynsä parantumisesta." 14 

Myöskin näiden helleenien votiivitaulujen tarkas- 
telu osoittaa, kuinka heidän yksilöllisen uskonnol- 
lisuutensa perusmotiivina suuressa määrin näyttää 
olleen inhimillisten toiveiden ja tarpeiden tyydyt- 
täminen. Temppeleihin mentiin votiivilahjoin va- 
rustettuna sen jälkeen, kun jokin harras toive oli 
käynyt täytäntöön, sillä uskottiin, että toiveen 
täyttyminen oli johtunut jumalten suosiosta (kha- 

14 FRU iii, s. 215. 

ris). Mitään moraalisia motiiveja ei tähän votiivi- 
hurskauteen näytä sisältyneen. Se näyttää olevan 
asetettavissa välittömään yhteyteen yllämaini- 
tun Ge-jumalattarelle omistetun hymnin edusta- 
man hurskauden kanssa, jossa niin ikään kaikenlai- 
sen rikkauden ja hedelmällisyyden arvellaan pur- 
suavan ihmislasten osaksi jumalten ehtymättö- 
mistä lähteistä. 

Helleeneille tyypillinen oraakkelilaitos näyttää 
niin ikään olleen tavanomaisen, eudaimonistisen 
toiveuskonnollisuuden palveluksessa. Oraakkelien 
kansanomaisuus saattanee osaksi johtua siitä, että 
niissä palvelevat ennustajat ja papit — joko tie- 
toisesti tai naiivisti yhtyen neuvoa kysyvien kat- 
santotapaan — onnistuivat ylläpitämään käsitystä, 
että annettujen neuvojen noudattaminen muka 
edisti hyödyllisiä hankkeita ja varjeli vahingoista. 
Helleenien vanhimpia oraakkelipaikkoja oli Do- 
donan oraakkeli Epeiroksessa. Arveltiin, että enne- 
voima ilmeni siellä pyhän tammilehdon huminassa 
ja myöhemmin kellontapaisen vaskimaljan soin- 
nussa. Aitolialaiset hävittivät tämän oraakkelipai- 
kan v. 219 e. Kr., mutta sen tiedetään uudestaan 
pystytettynä olleen olemassa vielä 4. vuosisadalla 
j. Kr. Toimitetuissa kaivauksissa v. 1875 on löy- 
detty melkoinen määrä lyijyliuskoja, joihin tiedus- 
telijat ovat piirtäneet kysymyksiään ja papit oraak- 
kelin vastauksia. Joitakin esimerkkejä mainitta- 
koon. 

„Amyntas kysyy Zeus Naiokselta ja Dionelta 
(edellisen puoliso), onko suotavaa, että hän pesee 
poikansa jalan lähteessä." 15 

„Jumalten nimeen. Antiokhos kysyy Zeukselta 
ja Dionelta, minkä jumalan tai sankarin (heroksen) 
luona hänen tulee käydä, jotta hän, hänen isänsä 
ja hänen sisarensa parantuisivat." 

Lyijy taulun takasivulla on seuraava vastaus: 
„Hänen on lähdettävä Hermioneen." (Tämä kau- 
punki sijaitsi Argoliksen maakunnassa Pelopon- 
nesoksella. Siellä oli kuuluisa Demeterin temppeli, 
ja sen läheisyydessä kuumia lähteitä.) 15 

„Herakleidas pyytää Zeukselta ja Dionelta hy- 
vää onnea ja kysyy, saako hänen nykyinen vai- 
monsa perillisen." 15 

„Lysanias kysyy Zeus Naiokselta ja Dionelta, 
kantaako Annyla nyt hänen lastaan." 15 

„Kleotas kysyy Zeukselta ja Dionelta, onko 
lampaanhoidon harjoittaminen hänelle voittoa 
tuottavaa ja hyödyllistä." 15 

Tällaisten kysymysten tekeminen saattaa nyky- 
ajan ihmistä tuntua varsin naiivilta. Myöskin 
saattaa joku helposti otaksua, että pappien rehelli- 
syys joutui tällöin kovalle koetukselle ja että an- 
netut vastaukset olivat puhtaan mielikuvituksen 
tuotetta. Tällaisten näkökohtien soveltaminen näi- 
hin teksteihin ei kuitenkaan ole oikeutettua. Puh- 
taasti historiallisesti katsoen voidaan vain sanoa, 
että oraakkelipaikoissa kävijät uskoivat pappien 
pystyvän jumalten edustajina antamaan oikean 



15 FRU iii, s. 218. 

vastauksen siihen, oliko heidän ryhdyttävä suun- 
nittelemiinsa hankkeisiin vai ei. Asia sinänsä on, 
että tällainen toiveuskonnollisuus ei tyydytä jon- 
kun nykyajan ihmisen vaatimuksia. 

Oman ryhmänsä helleenien yksilöllisessä uskon- 
nollisuudessa muodostavat ns. mysteeriouskonnot. 
Tässä käsitellään lyhyesti vain orfilaisuutta. Tämä 
suunta on saanut nimensä Orfeuksesta, tarunomai- 
sesta traakialaisesta runoilijasta ja tietäjästä. Hä- 
nen laulunsa mainitaan olleen niin tenhoisan, että 
se sai puut ja kalliot liikkeelle ja metsän pedot ko- 
koontumaan sitä kuuntelemaan. Lopulta Orfeus sai 
surmansa eräiden traakialaisnaisten kädestä, jotka 
repivät hänet kappaleiksi. Hänen päänsä heitettiin 
Hebros-jokeen; se ajautui sieltä Lesbokseen, josta 
tuli laulurunouden tyyssija. 

Orfeuksen luultiin sepittäneen ne runoelmat, 
jotka syntyivät orfilaisten keskuudessa 6. vuosi- 
sadalla e.Kr. Orfilaisuus on kehittynyt Dionysok- 
sen palvonnasta, jonka nimenä orfilaisten teologias- 
sa on Zagreus. Titaanit, jättiläiset, repivät hänet 
kappaleiksi ja söivät, mutta Zeus poltti heidät Pala- 
mallaan tuhkaksi. Tästä tuhkasta orfilaisten käsi- 
tyksen mukaan ihminen on luotu. Tuo tuhka sisälsi 
osittain jumalallisen laulun sankarin, Orfeuksen, 
jätteitä, osittain maallisten titaanien jätteitä. Näistä 
jätteistä luotu ihminen tuli näin ollen olemaan 
kaksijakoinen, osittain jumalallinen, osittain inhi- 
millinen olento. 

Orfilaisuudessa helleeninen uskonnollisuus jou- 
tuu uuteen vaiheeseen. Aikaisemmin olympolai- 
sessa panteonissa jumalat kateellisina vahtivat, et- 
tei ihminen tulisi liian mahtavaksi, heidän veroi- 
sekseen. Kaikkinainen hybris, ylvästely, on tällöin 
se perussynti, joka ennemmin tai myöhemmin tuo 
mukanaan jumalten rangaistuksen. Sofrosyne, mie- 
lenmaltti ja kohtuus jumalten edessä, on tällöin 
tunnuksena. Tästä tyypistä on jo yllä mainittu esi- 
merkkinä kuorokohtaus Sofokleen „Kuningas Oidi- 
puksesta". Orfilaisuudessa sen sijaan ei tunneta 
mitään rajaa jumalten ja ihmisten välillä. Pelas- 
tuksen olemuksena päinvastoin käsitetään olevan 
ihmisen dionysisen, jumalallisen osan irroittamisen 
hänen titaanisesta, maallisesta osastaan. Itse asiassa 
tässä on siten kysymys sielun vapauttamisesta ruu- 
miin vankeudesta. 

Orfilaisten pääkeinona pelastuksen saavuttami- 
seksi on askeesi, itsehillintä ja ruumiin kurittami- 
nen. Ensimmäinen huomatumpi „orfilaisen elämän- 
tavan" edustaja on Pythagoras, joka perusti as- 
keettisen veljeskunnan Krotoniin Etelä-Italiaan ja 
kuoli siellä n. v. 500 e.Kr. Varsin epävarmaa pn, 
mikä Pythagoraan uskonnollis-siveellisissä ohjeissa 
on peräisin häneltä itseltään, mikä taas hänen oppi- 
laittensa lisäämää. Yleensä kuitenkin ollaan sitä 
mieltä, että jo Pythagoras itse on opettanut sielun- 
vaellusoppia: sielun yhdistyminen ruumiiseen on 
rangaistus sen aikaisemmissa olomuodoissa teke- 
mistä synneistä, ja vasta monen askeettisen puh- 

distumisen kautta se voi vapautua „ jälleensynty- 
misen pyörästä'' (w5>dog vfjg ysveoscog). Seuraava 
orfilainen runoelma, jossa vainajalle annetaan 
käyttäytymisohjeita tulevassa elämässä, kuvastaa 
havainnollisesti tämän suunnan pelastusoppia: 

„Vasemmalla Hadeksen asunnosta olet löytävä 

lähteen, 

ja näkevä valkoisen sypressin sen vierellä, 
varo vain tulemasta tuota lähdettä liian lähelle; 
sitten olet löytävä toisen lähteen, joka virvoit- 
tavana 

virtaa Muiston järvestä, ja jonka edessä vartijat 

seisovat. 

Sano silloin heille: minä olen maan ja tähditetyn 

taivaan lapsi, 

oikea alkuperäni on kuitenkin taivaissa, senhän 

te tiedätte. 

Minä näännyn janoon ja tuhoudun — antakaa 

minun toki heti 
juoda virvoittavaa vettä Muiston aalloilta. 
Silloin nämä antavat sinun juoda pyhää vettä, 
ja sen jälkeen olet oleva kuningatar muiden san- 
karien joukossa." 16 

Hymnin jatkossa vainaja vakuuttaa saapuneensa 
,, puhtaana puhtaitten joukosta" ja tervehtii Mana- 
lan kuningatarta. Hän sanoo kärsineensä rangais- 
tuksen kaikista pahoista teoistaan, mutta huomaut- 
taa samalla uudestaan, että ,, taivas on hänen todel- 



16 FRU III, s. 223. 

linen alkuperänsä". Tällöin hän saa vastauksen, 
joka osoittaa hänen saavuttaneen pelastuksensa 
päämäärän: 

„011os tervehditty, sinä kolmin kerroin onnekas. 
Nyt muutut ihmisestä jumalaksi." 17 

Helleenien hautakirjoitukset täydentävät myös 
omalla tavallaan esitettyä kuvaa heidän jumala- 
uskostaan. Usein kuitenkin helleenit pitivät kuole- 
maa vain luonnon välttämättömyytenä, jota ei suo- 
rastaan aseteta yhteyteen heidän jumalauskonsa 
kanssa. Helleenit olivat tietoisia kaiken katoavai- 
suudesta, ja useissa tapauksissa hautakirjoitus pyr- 
kii sen vuoksi vain säilyttämään vainajan inhimil- 
lisen muiston. 

„ Vaeltaja, kuka oletkin, kansalaisemme tai muu- 
kalainen, 

viivy Tettikhoksen haudan äärellä, vuodata kyy- 
nel hänen muistokseen: 



17 FRU III, s. 224. — Eleusilaisten mysteerioitten — ni- 
mitys johtuu Eleusis-kaupungin nimestä, joka sijaitsi Sa- 
lamiin lahden pohjukassa — , päämäärä näyttää olleen 
sama kuin orfilaisten mysteerioitten, onnellisen haudan- 
takaisen elämän saavuttaminen. Niiden ulkonaisia kultti- 
menoja kuvaa mm. Tiele — Söderblom, Komp. der Rel.g., 
s. 264 seur. Sofokleen fragmentissa (FRU III, s. 234) kuva- 
taan niiden vaikutusta seuraavasti: „Kolmin kerroin on- 
nellisia ihmislasten seassa ovat ne, jotka astuvat Hadek- 
seen nähtyään nämä [pyhät] menot: vain he saavat elää 
Manalassa, mutta muut joutuvat kärsimään pelkkää pa- 
haa." 

jalo hän oli, taistelussa kaatuen, nuoruutensa 

voimassa; 

kun olet itkenyt hänen osaansa, vaella onnek- 
kaana edelleen." 18 
„ Vaeltaja, joka kuljet omiin huoliisi vaipuneena, 
pysähdy Thrasonin haudan äärelle, vuodata kyy- 
nel hänen muistokseen." 19 

Helleenit eivät kuitenkaan pysähtyneet hautakir- 
joituksissaan vain kuoleman katkeruuden muiste- 
lemiseen. Monissa hautakirjoituksissa kuvataan 
sitä ikuista kunniaa, minkä soturin sankarikuolema 
tai taiteilijain veistokset ovat tuottaneet heidän 
synnyinkaupungilleen ja isänmaalleen. Edellistä 
tyyppiä, soturien sankarikuolemaa, kuvaa esim. 
Perikles siinä hautapuheessa, jonka hän Thukydi- 
deen peloponnesolaissodan historian mukaan piti 
tämän sodan ensimmäisenä vuonna (431 e.Kr.) kaa- 
tuneitten muistoksi. Lainaamme siitä seuraavan 
kohdan: 

„Näistä, jotka tähän haudataan, ei kukaan ole 
arkaillut; he eivät ole pitäneet suuremmassa ar- 
vossa sitä, että olisivat saaneet vielä hetkisen naut- 
tia rikkaudesta eivätkä liioin viivytelleet sen vuok- 
si, että köyhinä olisivat toivoneet rikastuvansa, 
vaan ovat pitäneet kostamista viholliselle kauneim- 
pana kaikesta." 

„Näin urhoollisesti ovat siis nämä miehet tais- 
telleet ja täyttäneet velvollisuutensa valtiota koh- 
taan. Teidän, jotka olette jääneet eloon heidän jäi- 



18 FRU III, s. 224. 

19 FRU III, s. 225. 

keensä, tulee rukoilla jumalilta turvallisempaa elä- 
mää, mutta samalla vaatia itseltänne yhtä urheata 
mieliala^ vihollisia kohtaan. Teidän tulee joka päi- 
vä pitää valtionne mahtia silmäinne edessä niin, 
että olette täynnä rakkautta sitä kohtaan; ja kun 
valtionne valta näin on teillekin elävä, tulee teidän 
ajatella, että tämän mahtiaseman ovat luoneet roh- 
keuden, velvollisuudentunnon ja kunniallisuuden 
täyttämät miehet, jotka tosin joskus saattoivat epä- 
onnistua, mutta jotka eivät silloinkaan jättäneet 
valtiota pulaan, vaan mieluummin antoivat sille 
kauneimman uhrinsa. He uhrasivat elämänsä val- 
tion yhteishyvän puolesta, mutta samalla saavutti- 
vat itselleen sanomattoman kunnian ja kunniak- 
kaimman haudan — en tarkoita sitä hautaa, jossa 
heidän luunsa lepäävät, vaan sitä, että heidän muis- 
tonsa on ikuisesti säilyvä." 20 

Taiteilijan kuolematonta mainetta taas kuvastaa 
esim. seuraava aleksandrialaisen runoilijan Kalli- 
makhoksen (n. 310 — 235 e.Kr.) muistoruno: 

„Minulle kerrottiin kuolemastasi, 
kyyneleet tulvahtivat silmiini, Herakleitos, 
muistelin sinua hellin ja rakkain mielin: 
muukalaisena sinä tulit tähän kaupunkiin, 
ja usein puhelimme myöhäiseen iltahetkeen 

saakka, 

tähtien tuikkiessa taivaalla. 
Nyt olet sinä vain tuhkaa, mutta satakieli, 
joka asui laulussasi — se elää vieläkin: 
sen ääni kaikuu vuorilla ja laaksoissa, 
eivätkä Hadeksen pedot voi sitä tappaa." 21 

21 FRU III, s. 226 seur. 

20 FRU III, s. 228 seur. — Käännöksessä on eräitä puheen 
retorisia käänteitä vain lyhennellen suomennettu. 

Näistä otteista ilmenee, että välitön jumalausko 
näyttää yleensä olleen helleenien hautakirjoituk- 
sissa vain taustalla. Perikles tosin mainitsee muis- 
topuheessaan ohimennen siitä, että jälkeenjäänei- 
den on rukoiltava jumalilta samanlaista miehuutta 
kuin mikä ilmeni kaatuneitten sankarien elämässä, 
mutta siirtyy sitten välittömästi puhumaan siitä, 
mitä heidän on vaadittava itseltään. Kallimakhos 
taas, jonka voitaneen katsoa kuuluvan jo ns. helle- 
nistiseen, Aleksanteri Suuren kuoleman jälkeiseen 
aikaan, ei edes mainitse jumalia, vaan puhuu vain 
siitä ihanasta muistosta, minkä laulaja lauluissaan 
on jättänyt jälkipolville. Kummassakin tapaukses- 
sa ihmiselämää pidetään katoavaisena, mutta arvel- 
laan samalla, että sen kestäessä kuitenkin voidaan 
— joko taistelukentällä tai rauhantoimissa — luoda 
jotakin ikuista ja kuolematonta, joka kelpaa esi- 
kuvaksi tuleville sukupolville innoittaen heitä vuo- 
rostaan uusiin sankaritekoihin. 

Jumalausko ja kuolema näyttävät helleenien us- 
konnollisuudessa näin usein varsin irrallisesti liit- 
tyneen toisiinsa. Useissa tapauksissa näyttää to- 
siaan siltä, että helleeni ei ole tässä kaksinaisuu- 
dessa nähnyt mitään ongelmaa: toisinaan palvottiin 
olympolaisia jumalia perinnäisin uhrikultein ja us- 
kottiin heidän täyttävän kaikki ihmisen tarpeet ja 
toiveet, toisinaan taas ylistettiin sitä kuolematto- 
muutta ja ikuista mainetta, jonka ihminen sankari- 
teoillaan pystyi saavuttamaan lyhyen elämänsä 



78 



aikana. Jonkinlaisena selityksenä tähän kaksinai- 
suuteen voitaneen pitää mysteeriuskontojen oppia 
ihmisen taivaallisesta, jumalallisesta alkuperästä: 
kun kerran ihminen on luotu titaanien tuhkasta, 
jossa jumalallinen ja inhimillinen aines ovat sekoit- 
tuneina, niin silloin luonnollisesti hän saattoi toi- 
sinaan palvoa Zeusta, kaiken luojaa, toisinaan 
ihailla sitä kuolematonta mainetta, jonka hänen 
jumalallinen henkensä — ilman jumalia — pystyi 
saavuttamaan. Eri yksityistapauksissa milloin toi- 
nen, milloin toinen puoli pääsi hallitsevaan ase- 
maan. 

Yleisesti tunnettua on, että Hellaassa tavanomai- 
sen, mytologisen kansanuskon ja filosofian välillä 
vallitsi usein kireäkin jännitys. Tunnetuin esi- 
merkki lienee Sokrateen tuomitseminen kuolemaan 
jumalanpilkkaajana v. 399 e.Kr. Monet Hellaan 
mainioimmat miehet ajettiin sitäpaitsi maanpa- 
koon milloin poliittisista syistä toridemokratian vi- 
hollisina, milloin taas uskonnollisista syistä. Tällai- 
set miehet eivät voineet toivoa, että heidän muis- 
tonsa eläisi innoittavana jälkipolvien keskuudessa 
samalla tavalla kuin isänmaan puolesta kaatunei- 
den sankarien. Kuolemattomuusajatus onkin sen 
vuoksi näissä aristokraattisissa piireissä saanut toi- 
senlaisen muodon. 

Kuuluisimpana hellenisen filosofian kuolematto- 
muuden esityksenä voitaneen pitää Platonin Fai- 
don-diälogia. Lainaamme siitä seuraavan kohdan: 

„Kun ihminen on kuollut, niin hänen ruumiinsa 
ei heti mätäne, vaan uhmaa katoavaisuutta jonkin 
aikaa, varsinkin, jos vainaja on kuollut nuorena ja 
sopivana vuodenaikana. Jos ruumis kutistuu ko- 
koon ja balsamoidaan, niinkuin Egyptissä tehdään, 
niin se voi säilyä melkeinpä rajattoman kauan. Ja 
vaikka ruumis mätäneekin, niin kuitenkin jotkut 
sen osat, kuten jänteet ja luut ovat niin sanoakseni 
häviämättömiä. Eikö asia ole näin? — Varmasti. — 
Onko silloin luultavaa, että sielu, joka on näkymä- 
tön, mentyääi} todelliseen Hadekseen, joka on yhtä 
jalo, puhdas ja näkymätön kuin sielukin, hyvän 
jumalan luo, — jonne minunkin sieluni pian läh- 
tee, jos jumala niin tahtoo — , onko luultavaa, että 
tällainen sielu heti jätetty ään ruumiin haihtuu pois 
ja tuhoutuu? Ei suinkaan, rakkaat ystäväni Kebes 
ja Simmias! Asian laita sen sijaan on näin: jos sielu 
ruumiista erotessaan on puhdas eikä laahaa muka- 
naan mitään ruumiiseen kuuluvaa, koska se ei kos- 
kaan ole vapaaehtoisesti elänyt sen yhteydessä, 
vaan pikemminkin paennut sitä ja keskittynyt 
itseensä — mutta tämähän on juuri oikeata filoso- 
fian harjoittamista, lakkaamatonta kuolemisen har- 
joittamista? — Varmasti. — Kun siis sielu on puh- 
das, sanon minä, menee se sinne, mikä on sen kal- 
taista, näkymätöntä, jumalallista, kuolematonta ja 
järjellistä; ja kun sielu saapuu sinne, niin se on 
onnellinen, sillä nyt se on vapautunut kaikista har- 
hoista ja hullutuksista, pelosta ja inhimillisistä in- 
tohimoista. Silloin se saa jatkuvasti asua jumalten 
tykönä, niinkuin mysteerioihin vihkiytyneistäkin 
sanotaan. Emmekö usko näin, Kebes? — Varmasti, 
Kebes vastasi." 22 



FRU III, s. 231 seur. 

Platonin kuolemattomuususko ei ole ikuisen 
muiston säilymistä ihmisten keskuudessa, niinkuin 
äskenmainituissa tapauksissa oli asian laita. Platon 
on sen sijaan omaksunut jo mysteeriouskonnoissa 
esiintyvän käsityksen ihmisen taivaallisesta alku- 
perästä ja uskoo, että hänen kuolematon sielunsa 
kuolemassa erkanee ruumiista ja siirtyy täysin on- 
nellisena jumalten luo. Tätä onnea eivät tori- 
demokratian väärät tuomiot pysty hämärtämään. 
Filosofin puhdas sielu on kaiken maallisen mata- 
luuden yläpuolella. 

Uskonnonhistoriallisesti mielenkiintoista on tässä 
kohdassa Platonin maininta siitä, että kuolematto- 
man sielun sanotaan „lähtevän hyvän jumalan luo" 
ja ,, asuvan jumalten luona". Jumalten luo pääse- 
minen on filosofin koko maallisen elämän päämää- 
ränä, mutta jumalat eivät mitenkään aktiivisesti 
auta häntä tämän päämäärän saavuttamisessa. Ju- 
malat ovat vain „itselleen kylliksi" (autarkhia). 
Jumalat — tässä tarkoitetaan nimenomaan olym- 
polaista panteonia — ovat Platonin filosofisessa 
uskonnollisuudessa haalistuneet deus otiosus-tyy- 
peiksi. Heidän olemassaoloaan ei kielletä, mutta 
alituinen kauneuteen pyrkiminen (eros) on niin 
varma keino heidän luokseen pääsemiseen, että 
kansanomaiselle uhrikul'tille ei enää jää tässä tilaa. 
Platonin uskonnollisuus lieneekin katsottava erään- 
laiseksi mysteeriouskonnollisuuden laajennukseksi: 
mystit pyrkivät sielun puhdistumiseen määrättyinä 
ajankohtina pidetyissä kultti juhlissa, mutta Plato- 

nin koko filosofinen ajattelu, sekä sen „pyhät että 
aret", tähtäsi tähän sielun puhtauteen ja jumalten 
luo pääsemiseen. 

Hellaan uskonnollisuus on näin osoittautunut 
monivivahteiseksi käsitteeksi. Sen pelastusajatuk- 
sen perustavana piirteenä on kuitenkin aina inhi- 
millisten toiveiden ja tarpeiden tyydyttäminen, 
niinkuin jo alussa työhypoteesina esitettiin. Nämä 
toiveet ja tarpeet saattavat sitten eri tapauksissa 
olla erilaisia: toisinaan on kysymys maallisesta rik- 
kaudesta ja kunniasta, toisinaan oikeudenmukai- 
sesta, valtion laeille kuolemaan saakka kuuliaisesta 
elämästä, toisinaan vihdoin kuolemattomaksi usko- 
tun sielun oleskelusta „jumalten luona". Näiden 
toiveiden ja tarpeiden tyydyttäminen saattaa myös 
tapahtua eri tavoilla: toisinaan tavanomaisin uhri- 
kultein, jolloin uskotaan jumalten auttavan, sitä, 
joka asianmukaisesti suorittaa heidän kulttinsa, 
toisinaan taas filosofian abstraktisella ajattelulla 
tai mysteeriouskontojen pyhin menoin, jolloin ju- 
malten apua oikeastaan ei katsota tarvittavan. 



Roomalaisten uskonnollisuudesta 



Tässä katsauksessa ei luetella roomalaisten pan- 
teonia, jonka jokaisella jumalalla näyttää olleen 
vastineensa helleenien olympolaisessa panteonissa. 
Sen sijaan esitetään eräitä näytteitä roomalaisten 
käytännöllisestä uskonnollisuudesta sellaisena kuin 
se ilmeni kodissa, työssä ja sodassa. 

Kotilieden suojelushenkiä kutsuttiin Roomassa 
laareiksi. Nimitys johtuu latinankielisestä lar-sa- 
nasta (mon. lares). Laarit tarkoittavat varsinaisesti 
perheiden suojelushenkiä (lares familiares), mutta 
samaa nimitystä saatettiin käyttää myöskin suu- 
rempien alueiden, korttelien tai koko kaupunkien 
suojelushengistä (lares compitales; lares publici). 

Laarien palvontaa harjoittivat erikoisesti arvaali- 
veljet (fratres arvales = peltoveljet). Erään vuo- 
delta 218 e.Kr. peräisin olevan pöytäkirjan mukaan 
tämän veljeskunnan jäsenet suorittivat toukokuus- 
sa suljettujen ovien takana temppelissään pyhän 
tanssin, anoivat jumalilta hyvää kasvua ja lauloi- 
vat tällöin seuraavan ikivanhan hymnin: 

Auttakaa meitä, laarit! 
Auttakaa meitä, laarit! 

Mars, älä anna tuhon kohdata vielä useampia! 

Mars, älä anna tuhon kohdata vielä useampia! 
Ole toki jo kylläinen, villi Mars, pysähdy tähän 

kynnykselle, julmuri! 
Ole toki jo kylläinen, villi Mars, pysähdy tähän 

kynnykselle, julmuri!" 1 

Kodin elämään liittyi roomalaisilla, niinkuin 
muillakin sivistyskansoilla, vanhimpina aikoina lä- 
heisesti maanviljelys. Marcus Porcius Cat o van- 
hempi, joka kaikessa pyrki lujittamaan esi-isien 
tapoja ja uskomuksia, on kirjoittanut 2. vuosi- 
sadalla e. Kr. kirjan maanviljelyksestä. Siinä hän 
myös selvittelee maanviljelyksessä noudatettavia 
uskonnollisia kulttimenoja seuraavasti: 

,, Lehdon karsimisen tulee roomalaisen tavan mu- 
kaan tapahtua seuraavasti. Valmista ensin porsas 
uhriksi ja lausu seuraavasti: 'Jumala tai jumalatar, 
jonka temppeli tässä on oleva, niinkuin on oikein 
uhrata sinulle porsas, niin tahdon nyt myös rukoil- 
la sinua, että sinä olisit hyväntahtoinen ja armol- 
linen minua, minun taloani, talonväkeäni ja lap- 
siani kohtaan'. " 2 

Pellon vihkimisessä suoritettiin niin ikään uskon- 
nollisia menoja, Cato kehoittaa tällöin ensin huu- 
tamaan avuksi viiniuhrein Janusta ja Juppiteriä ja 
sanomaan sitten näin: 

,,Isä Mars, sinua minä rukoilen ja pyydän avuk- 
seni, että sinä olisit hyväntahtoinen ja armollinen 
minua, taloani ja talonväkeäni kohtaan. Sitä varten 
olen käskenyt viedä uhreiksi pellolleni sikoja, lam- 
paita ja sonneja, jotta sinä estäisit kaikki sairaudet. 



1 FRU III, s. 257. 

2 FRU III, s. 258. 



84 



tunnetut ja tuntemattomat, kadon ja hävityksen, 
onnettomuudet ja myrskyt, soisit hedelmien, viini- 
tarhain ja istutusten rehevöityä ja suojelisit pai- 
menet ja laumat terveinä ja antaisit minulle ter- 
veyttä ja hyvinvointia." 3 

Roomalaisten vanhin uskonnollisuus näyttää näin 
ollen olleen samanlaista naturalistista hedelmälli- 
syyskulttia kuin helleenienkin. Kummassakin ta- 
pauksessa on kysymys inhimillisten tarpeiden ja 
toiveiden tyydyttämisestä. Laarit suojelevat kodin 
onnea ja menestystä, ja Juppiter, Janus, Mars ym. 
jumaluudet peltojen ja karjan hedelmällisyyttä. 
Roomalainen näyttää kuitenkin lempeiden laarien 
ohella palvoneen myöskin peloittavaa Mars-juma- 
laa: kotiyhteisön onni ja menestys tarvitsee ikään- 
kuin kaksinkertaisen varmennuksen: toisaalta ko- 
dille rukoillaan hyvien henkien suojelusta, toisaalta 
pyydetään Marsia, tuota julmuria, pysähtymään 
kynnykselle. 

Roomalaiset olivat kuitenkin ennen kaikkea 
soturikansa. Vähäisestä alusta lähtien roomalaiset 
valloittivat ensin koko Italian ja ulottivat sitten 
vähitellen valtansa kaikkiin Välimeren ympärillä 
oleviin maihin. Rooman kotkia pelättiin ja kunnioi- 
tettiin sekä läntisessä Espanjassa että itäisessä Pa- 
lestiinassa, eikä edes sen ajan toinen suuri meri- 
valta, Kartago, voinut ajanoloon vastustaa sen 
legionien rynnistystä. Rooman imperiumin synty 



8 FRU III, s. 258. 

kuvastuu myöskin sen suurten sotapäälliköitten 
jälkeenj ättämissä uskonnollisissa teksteissä. 

Macrobius, 5. vuosisadalla j.Kr. elänyt roomalai- 
nen kirjailija, mainitsee, että sotapäälliköt ennen 
taisteluun ryhtymistä vihkivät tuhon omaksi kau- 
pungin, jonka kimppuun oli tarkoitus hyökätä. 
Tästä kulttitoimituksesta käytettiin verbiä devo- 
vere. = luvata uhriksi, kirota. Sananmukaisesti 
tämä verbi merkitsee „alaslupaamista". Siinä oli 
näin ollen kysymys jonkin kaupungin lupaamisesta 
Manalan jumalien omaisuudeksi. 

„Dispater, Veiovis, Maner, tai jos pyhä oikeus 
käskee teitä kutsuttavaksi jollakin muulla nimellä, 
täyttäkää nyt tämä kaupunki paolla, pelolla ja kau- 
hulla. Ottakaa sen sotajoukoilta ja niiltä miehiltä 
ja vihollisilta, jotka kantavat miekkaansa ja kil- 
peänsä meidän legioniamme ja sotajoukkoamme 
vastaan, pois taivaan valo. Suokaa meidän legio- 
niemme ja sotajoukkojemme pysyä terveinä ja voi- 
makkaina. Kutsun teidät, äiti Maa, ja Juppiter to- 
dista jikseni. ,, 4 

Sodan julistamisen roomalaiset niin ikään suorit- 
tivat jumalien nimessä. Niinpä roomalaisten kuu- 
luisin historioitsija Livius kertoo kuningas Numasta 
ja hänen sodanjulistuksestaan latinalaisia vastaan 
seuraavasti. Ensin lähetettiin lähettiläs sen maan 
rajoille, jolta vaadittiin hyvitystä. Kun hän oli saa- 
punut perille, kääri hän päänsä eräänlaiseen villa- 
vaippaan (filum) ja huusi: „Kuule minua, Juppiter, 
kuulkaa minua maan ääret (tällöin mainitaan ky- 



4 FRU III, s. 259—260. 



86 



seessäolevan kansan nimi), kuulkoon minua koko 
jumalallinen oikeus: minä olen Rooman kansan 
lähettiläs; olen saapunut oikeudenmukaisessa, py- 
hässä tarkoituksessa, kuulkaa sanojani!" Sitten lä- 
hettiläs esittää vaatimukset. Sitten hän ottaa Jup- 
piterin todistajakseen ja sanoo: „Jos vääryydellä 
ja petollisesti vaadin näiden ihmisten ja tavaroiden 
luovuttamista minulle, niin älä milloinkaan salli 
minun enää nähdä isänmaatani." Hän toistaa samat 
sanat ensimmäiselle vastaantulijalle, astuessaan si- 
sään kaupungin portista ja vielä sen torilla. 

Edelleen Livius mainitsee kertomuksessaan, että 
jos vaatimuksia ei täytetty, niin sota julistettiin 
kolmenkymmenen päivän kuluttua niiden esittämi- 
sestä. „Kuulkaa minua, Juppiter, ja sinä Janus 
Quirinus, ja te kaikki taivaalliset, maalliset ja 
maanalaiset jumalat, kuulkaa: teidät otan todista- 
jikseni, että tämä kansa (kyseessäolevan kansan 
nimi mainitaan) on väärämielinen eikä noudata 
oikeutta; siispä tahdomme kysyä vanhempien neu- 
voa maassamme, miten saamme oikeutemme." Näin 
sanoen lähettiläs palasi Roomaan neuvottelemaan. 
Neuvottelun ja äänestyksen jälkeen sodan julista- 
minen lopuksi tapahtui siten, että heitettiin keihäs 
vihollisen alueelle. 5 

Samantapainen on Scipio vanhemman rukous, 
ennenkuin hän lähti laivastollaan v. 204 Sisiliasta 
Afrikkaan lopullisesti tuhotakseen Kartagon. Täl- 



5 FRU III, s. 260—261. 

löin hän Liviuksen kertomuksen mukaan käski lip- 
pulaivansa airueen puhaltaa hiljentymismerkin ja 
lausui seuraavan rukouksen: 

„Jumalat ja jumalattaret, te, jotka suojaatte 
maita ja meriä, teitä minä rukoilen ja pyydän, että 
kaikki se, mitä minun käskystäni on suoritettu, suo- 
ritetaan tai tullaan suorittamaan, koituisi hyödyksi 
minulle, Rooman kansalle ja sen liittolaisille. Suo- 
kaa heidän terveinä ja vahingoittumattomina, voi- 
tettujen vihollisten voittajina, saaliilla kuormat- 
tuina juhlallisessa voittosaatossa palata kanssani 
kotiin! Suokaa heille tilaisuus kostaa vainoojille ja 
vihollisille! Suokaa minun ja Rooman kansan tehdä 
kartagolaisille se, mitä he ovat pyrkineet tekemään 
meidän yhteiskuntaamme vastaan." 6 

Nämä lainaukset ovat vain pieniä pikakuvia. 
Kuitenkin ne osoittanevat, että roomalainenkin us- 
konnollisuus on elämän ratkaisevissa tilanteissa 
ollut toiveuskonnollisuutta: jumalia on rukoiltu 
suojelemaan omaa maata ja tuhoamaan viholliset. 
Myöskin roomalaisessa uskonnollisuudessa on ky- 
symys inhimillisten toiveiden ja tarpeiden tyydyt- 
tämisestä. Rauhan aikana on rukoiltu laarien, koti- 
henkien varjelusta ja runsasta satoa, sodan aikana 
voittoa vihollisista. Ihmiset nimittelevät nytkin 
jumalia monin nimin, mutta niiden lisääntyminen 
tai vähentyminen ei muuta tämän uskontotyypin 
peruslaatua: poly teistinen tai monoteistinen paka- 
nuus on nytkin vain ihmisen omien toiveiden ja 
tarpeiden palvontaa. 



6 FRU III, s. 262. 



Horatiuksen uskonnollisuus 



Hellenististä aikakautta pidetään yleensä uskon- 
nollisessa suhteessa synkretistisenä, eri uskontojen 
sekoituksena. Tämän aikakauden lasketaan yleensä 
alkavan Aleksanteri Suuren maailmanvaltion syn- 
tyessä 334 — 323 e.Kr. Tällöin kreikkalainen ja itä- 
mainen, lähinnä persialainen, kulttuuri joutuivat 
kosketuksiin keskenään. Aleksanteri Suuren valtio 
tuli kuitenkin poliittisessa suhteessa varsin lyhyt- 
ikäiseksi: se jakautui jo hänen kuollessaan useihin 
osiin. Sen sijaan täten alkanut itämaisen ja kreik- 
kalaisen sivistyspiirin vuorovaikutus kesti useita 
vuosisatoja. 

Hellenistiseen kulttuuriin liittyy välittömästi 
roomalainen kulttuuri. Niinpä suomalainen tieto- 
sanakirjamme mainitsee hellenistisen kulttuurin 
päättyneen v. 30 e. Kr., ts. ajankohtana, jolloin 
Octavianus Augustus keisarina ryhtyi hallitsemaan 
Roomaa ja sen valloittamia maita. Kulttuurikaudet 
eivät kuitenkaan luonnollisesti ole yhtä täsmälli- 
sesti päivättävissä kuin yksityiset tapaukset, kuten 

taistelut ja hallitsi] ain hallitusvuodet. Tasavalta- 
laisen hallitusmuodon häviö ja Octavianuksen tulo 
keisariksi merkitsee kuitenkin myös sivistyselä- 
mässä painopisteen huomattavaa siirtymistä län- 
teenpäin, Aleksandriasta Roomaan. Näin ollen voi- 
daankin, tämän alan standarditeokseen, Baumgar- 
ten — Poland — Wagnerm esitykseen liittyen, puhua 
hellenistis-roomalaisesta kulttuurista suhteellisen 
yhtenäisenä kokonaisuutena. Roomalainen kulttuu- 
ri jatkaa hellenistisen kulttuurin perinteitä, mutta 
vain maantieteellinen painopiste siirtyy tähän val- 
takunnan uuteen keskukseen ja pääkaupunkiin. 

Näin herääkin kysymys, mitä olisi pidettävä hel- 
lenistis-roomalaisen kulttuurin luonteenomaisena 
peruspiirteenä. Käsiteltävän aiheen kannalta riit- 
tää, kun viittaamme Paul Wendlandm esitykseen 
asiasta. Teoksessaan „Die hellenistisch-römische 
Kultur in ihren Beziehungen zu Judentum und 
Christentum" hän kuvaa, kuinka Aleksanteri Suu- 
ren valloitukset vaikuttivat helleenisen poliksen, 
kaupunkivaltion, särkymisen. Rooman imperium 
jatkaa elimellisesti samaa kehitystä. Vanhan, hel- 
leenisen kaupunkivaltion tilalle syntyy uusi maail- 
manvaltakunta. Poliittisen tilanteen muuttuminen 
aiheuttaa myöskin ihmisten yleisen elämänasenteen 
muuttumisen: nyt syntyy kosmopoliittinen ja indi- 
vidualistinen ihmistyyppi. Hellaassa yleensä eräitä 
poikkeuksia lukuunottamatta kotipaikkakunnan ra- 
jat olivat asianomaisen kaupungin kansalaisen oles- 
kelupaikkana koko hänen elämänsä ajan, ja maan- 

pakoa, kotikaupungista karkoittamista käytettiin 
ankarana rangaistuksena. Nyt sen sijaan syntyy 
kosmopoliittinen, yleismaailmallinen ihmistyyppi, 
joka tuntee olevansa kotona yhtä hyvin Roomassa, 
Aleksandriassa ja Ateenassa, mainitaksemme vain 
muutamia tämän aikakauden L"vistyskeskuksia. 
Maanpaon käyttäminen rangaistuksena ei enää hel- 
lenistisellä aikakaudella käy laatuun. 

Kosmopoliittisen asenteen ohella hellenistisen 
ajan ihminen on myös individualistinen, yksilölli- 
nen. Tämä ilmenee nimenomaan myös uskonnolli- 
sessa kehityksessä. Vanhassa Hellaassa palvottiin 
yhteisesti kotikaupungin jumalia, ja perheen pää- 
mies saattoi usein toimittaa uhrit koko perheensä 
puolesta. Nyt sen sijaan syntyy uusi, persoonallisen 
ja yksilöllisen uskonnon tarve: hellenistisen ajan 
ihminen ei halua ilman muuta alistua palvomaan 
perinnäisiä jumalia perinnäisellä tavalla, vaan pyr- 
kii henkilökohtaiseen, persoonalliseen jumala-yh- 
teyteen. Näin tulee uskonnonvapauden ja suvaitse- 
vaisuuden ongelma sekä ihmisten keskinäisissä suh- 
teissa että myöskin Rooman valtion lainsäädännössä 
polttavaksi ongelmaksi, jota suorastaan ei ollut hel- 
leenisessä kaupunkivaltiossa olemassa. Yksilöllisen 
uskonnon tarvetta pyrkivät myös osaltaan tyydyt- 
tämään ns. hellenistiset mysteeriuskonnot, joissa 
määrätyn kulttiyhteisön jäsen arveli voivansa sie- 
lullisen hurmion vallassa kokea jumaluuden lähei- 
syyttä. 

Siirtyminen helleenisestä kaupunkivaltiosta hei- 

lenistis-roomalaiseen maailmankansalaisuuteen ja 
kollektiivisesta uskonnollisuudesta yksilölliseen us- 
konnollisuuteen on luonnollisesti tapahtunut vähi- 
tellen. Tämä henkinen muuntumisprosessi voidaan 
kuitenkin katsoa suurin piirtein päättyneeksi Hora- 
tiuksen syntyessä. Tätä taustaa vasten on näin ollen 
hänen uskonnollisuuttaan ja elämänkatsomustaan 
tarkastettava. 

Quintus Horatius Flaccus syntyi vuonna 65 e. Kr. 
Hänen isänsä oli vapautettu orja. Tämäkin pieni 
yksityiskohta kuvaa sattuvasti hellenistisen aika- 
kauden individualistista luonnetta. Rooman alati 
laajeneva imperium tarjosi laajoine kauppayhteyk- 
sineen yritteliäälle ihmiselle paljon suurempia an- 
siomahdollisuuksia kuin helleeninen kaupunkival- 
tio. Näin ollen orjat saattoivat ostaa itsensä vapaik- 
si paljon suuremmassa määrässä kuin mitä rajoite- 
tun kaupunkivaltion piirissä oli mahdollista. 

Horatius joutui elämään eräänä Rooman impe- 
riumin murroskautena: hän sai nähdä tasavaltalai- 
sen hallitusmuodon lopullisesti sortuvan kansalais- 
sotien pyörteisiin, kun Caesar tunnetulla tavalla 
murhattiin v. 44 e.Kr. ja tämän jälkeen syntynyt 
valtataistelu päättyi Actiumin taisteluun v. 31 e.Kr. 
Siinä Antoniuksen ja Kleopatran joukot kärsivät 
häviön, ja Octavianus Augustus pääsi Rooman en- 
simmäiseksi keisariksi. 

Horatiuksen elämä kulki kuitenkin suurin -piir- 
tein syrjässä ajan poliittisesta valtataistelusta. Rat- 

kaiseva merkitys hänen elämälleen oli kuuluisan ja 
rikkaan taiteiden suosijan, Maecenaan tutustumi- 
sella häneen. Horatius sai häneltä lahjaksi pienen 
maatilan ja tiettävästi muutakin taloudellista tukea 
niin, että hän saattoi viettää elämänsä lopun syr- 
jässä suurkaupungin melulta, maaseudun rauhassa. 
Horatius kuoli v. 8 e.Kr. 

Kun nyt sitten on ryhdyttävä luomaan kuvaa 
Horatiuksen uskonnollisuudesta, niin voidaan hä- 
nen runojensa, hänen oodiensa ja epodiensa, muo- 
dollinen, rytmillinen puoli sivuuttaa. Sen sijaan on 
huolehdittava siitä, että tätä aineistoa lähestytääri 
määrätyin, täsmällisin kysymyksin. Jos sen sijaan 
aineistoa aina vain luetaan eteenpäin, niin päästään 
kyllä selville Horatiuksen rytmillisestä taituruu- 
desta, mutta hänen runoutensa ratkaisevat näkö- 
kohdat eivät lainkaan tule esille. Nimenomaan on 
huomattava, että kysymysten teko aineistolle ei 
suinkaan merkitse sen puristamista minkäänlaiseen 
pakkopaitaan: aineisto saa aina itse ratkaista, onko 
tehty kysymys oikeutettu vai ei. Kielteisessä ta- 
pauksessa on yritettävä jotakin muuta lähtökohtaa. 

Ensimmäisenä kysymyksenä, johon voi olettaa 
Horatiuksen määritelleen kantansa, on kysymys 
uhrin merkityksestä ja arvosta. Polyteistista uhri- 
uskontoa vastaan oli kuitenkin jo Platon, kuten 
tunnettua, esittänyt ankaraa arvostelua. Tämän 
vuoksi on oletettavissa, että Horatius, jonka tiede- 
tään' olleen myös kreikankielen taitoinen, on suun- 
nilleen samalla linjalla. Uhrin merkityksen esittää- 

kin Horatius varsin lyhyesti. Eräs kuvaava kohta 
(II: 14; suom. Martti Kovero, käsikirj.) kuuluu seu- 
raavasti: 

„Pois aika kiirein rientävi, Postumus, 
Ees mieli hurskas uurtoja poskipään 
Ei estä, vanhuus konsa saapuu, 
Kuoleman ei tuhotöitä torju, 

Ei, vaikka härkäin tuot hekatombisi, 
Ja Pluto palveet saa joka päivä uus, 
Hän kyyneleetöin, pois mi hirmut, 
Geeryonin, Tityon jo kytki 

Taa aallon inhan. Sen yli pursi vie 
Myös kerta meidät, anteja täällä maan 
Me syömme, olkoon kruunupäinä 
Tai rutiköyhinä raatajoina." 

Horatius myöntää näin ollen avoimesti, että uhrit 
eivät vaikuta Plutoon, manalan jumalaan eivätkä 
,, torju kuoleman tuhotöitä". Erikoisesti on syytä 
huomioida alkutekstin sanonnat Pluto inlacrima- 
bilis, mors indomita. Pluto ei toisin sanoen tunne 
mitään sääliä, sillä hän on kyyneleetön, ja kuolema 
on Horatiuksen mielestä kesyttömän eläimen kal- 
tainen, jolle ihminen ei mahda mitään. Vastausta 
uskonnollisiin ydinkysymyksiin on näin ollen Ho- 
ratiuksen mielestä etsittävä muualta kuin perin- 
näisistä uhrimenoista. 

Horatiuksen kuuluisa „Vuosisataislaulu" (Carmen 
saeculare) näyttää kuitenkin antavan uhrille huo- 
mattavasti suuremman merkityksen kuin mitä yllä 

on todettu. Tämän juhlahymnin Horatius, kuten 
tunnettua, sepitti keisari Augustuksen toimeksian- 
nosta. Siinä Augustus Rooman kansan johtajana 
uhraa ja rukoilee jumalia suojelemaan Rooman 
suuruutta, varjelemaan vaimoja heidän raskautensa 
aikana, antamaan runsaita satoja ja suomaan siu- 
nauksensa keisarin hallintotoimille. Tämän juhla- 
hymnin ei kuitenkaan tarvitse olla ristiriidassa 
Horatiuksen muun runouden kanssa. Siitä käy vain 
ilmi, että Horatius aitona -roomalaisena ei tahtonut 
asettua vastustamaan virallista valtiokulttia uhrei- 
neen ja rukouksineen, mutta samalla hän on ilmais- 
sut käsityksensä, että tällaisetkaan uskonnolliset 
juhlat eivät tehoa kyyneleettömään Plutoon. 

Näin ollen herää kysymys, millainen on ollut 
Horatiuksen persoonallinen uskonnollisuus viralli- 
sen valtiokultin rinnalla, johon hän sinänsä on suh- 
tautunut täysin lojaalisti. Horatius näyttää etsineen 
vastausta tähän kysymykseen aito antiikin ihmisen 
tavoin eudaimonistisesta ajallisen onnen tavoitte- 
lusta. Tällä eudaimonismilla on alkuaan uskonnol- 
linen lähtökohta: jumalien katsotaan olevan onnel- 
lisia, koska ne ovat itsellensä kylliksi (autarkhia), 
ja ihmisen määränä on samanlaisen tilan tavoittelu. 
Ihmisen syvimpänä tarpeena on eros, onnellisuuden 
himoitseminen, niinkuin esim. useista Platonin dia- 
logeista ilmenee. Onnen tavoittelu on antiikissa 
pohjimmaltaan jumalallisen elämän tavoittelua. 
Tästä eudaimonistisesta asenteesta lähtien Hora- 

tiuksesta on tullut eräs "antiikin huomatuimpia 
luonnon runoilijoita ja ihailijoita: onni on saavutet- 
tavissa luonnon kulkuun mukautumalla. Mainitta- 
koon seuraava ote Horatiuksen luonnonlyriikasta 
(IV: 7; suom. Päivö Oksala, käsikirj.). 

„Haihtui hanki ja jää, taas nousee ruohoa maille, 

versoi lehviä puut; 

muuttaa muotoa maa, sekä talttuen virtojen vyö- 
ryt käy ohi kaltahien. 

Gratia piiriin saa, sulotarten ja nymfien tanhu, 

verhoa vailla jo käy. 

Kuoleva ihminen oot, sitä kertoo vuosi ja hetki, 

päivän mi armahan vie." 

Tämä oodi jatkuu sitten kuvauksella siitä, kuin- 
ka kevättä seuraa kesä, syksy ja vihdoin talvi. 
Luonnon kiertokulku on alati toistuva. Horatiuk- 
sen oodin ytimenä ei kuitenkaan ole, niinkuin jo 
ylläolevasta sitaatista ilmenee, vain vuodenaiko- 
jen vaihtelun kuvailu sellaisenaan, joka tietenkin 
nykyään on suunnilleen samanlainen kuin silloin- 
kin. Hän tahtoo sen sijaan sanoa, että ihmiselä- 
mässä toistuu nuoruuden, miehuuden ja vanhuu- 
den muodossa sama ikuinen kiertokulku kuin luon- 
nossakin ja että sen muuttaminen ei ole kuolevai- 
sen ihmisen vallassa: samalla tavalla kuin tyly talvi 
surmaa kesän ja syksyn kukkeuden, samalla ta- 
valla kuolevainen ihminen pian joutuu sinne, ,,miss' 
isä Aeneas on". Me olemme vain tomua ja tuhkaa, 
pulvis et umbra sumus, ja joudumme pian siirty- 
mään „manan varjojen vangeiksi", „kuoleman yön 

kahleisiin", sanoo Horatius tässä oodissaan myö- 
hemmin. 

Ylläolevien sitaattien perusteella voidaan todeta 
Horatiuksen runouden voimakas fatalistinen sävy. 
Mainittakoon lisäksi, että Horatius tunnetussa Inte- 
ger vitae-oodissaan käyttää Juppiteristä epiteettiä 
malus, niinkuin vastaavasti manalan haltia Pluto 
on kyyneleetön, säälimätön, Pluto inlacrimabilis. 
Ihmiselämä on näin korkeampien valtojen toimesta 
määrätty hetkisen kukoistamaan elon keväimessä, 
mutta pian jo tämän jälkeen alkaa vanhuus tehdä 
tuloaan tylyn syksyn ja talven tavoin, ja uusi suku- 
polvi syntyy entisen tilalle. Luonnon ja ihmiselä- 
män kiertokulkua ei mikään inhimillinen mahti, 
eipä edes hänen hurskaassa tarkoituksessa suoritta- 
mansa uhritkaan voi pysähdyttää. 

Tältä taustalta joudumme sitten Horatiukselta 
kysymään, miten hänen mielestään on saavutetta- 
vissa ajallinen onni siksi lyhyeksi ajaksi, joksi kuo- 
levainen ihminen sen yleensä voi saavuttaa, odot- 
taessaan hetkeä, jolloin paha Juppiter, malus Iup- 
piter, päättää hänen elämänsä. Vastauksen voi lu- 
kea Alfiukselle omistetusta epodista (ep. II, suom. 
Eero Kivikari; julkaistu Kariston klassillisessa sar- 
jassa): 

„Se onnekas, ken lailla suvun muinaisen 
kaikk' kauppatoimet unohtain 
tavalla taattoin maata isäin muokkailee 
ja pankkipuuhat jättää saa." 
Horatius kuvaa tässä epodissaan edelleen, kuinka 

syrjäinen maalaiselämä parhaiten soveltuu siihen 
mukautumiseen vuodenaikojen vaihteluun, joka 
sinänsä, niinkuin on todettu, on ihmiselämän väis- 
tämättömänä kohtalona: maalla voi johdella viini- 
köynnöksien vesat poppelien runkoihin, katsella 
komean karjan karkeloimista, laskea astioihin uut- 
ta hunajaa. Vastaavasti syksyllä maalainen riemui- 
ten poimii päärynöitä ja rypäleitä, ja talvella koi- 
riensa keralla ahdistaa pedot jahtiverkkoihinsa ja 
virittää aroille jäniksille ansansa. Vihdoin hän saa 
nauttia armaan vaimonsa antimista, joiden rinnalla 
eivät Afrikan kanat eivätkä Lucrinus- järven oste- 
rit vedä vertoja. Rauhallisessa maalaisympäristössä 
ön Horatiuksen mielestä parhaiten saavutettavissa 
ihmiselämän ajallinen onni: siellä kovan kohtalon 
vaihtelut tuntuvat lievemmiltä kuin suurkaupungin 
hälinässä. 

Horatiuksen onnellisuuskäsitteeseen kuuluu kui- 
tenkin vielä muitakin piirteitä. Häntä on syystä 
nimitetty v"**in runoilijaksi. Viini ei ole Horatiuk- 
selle vain eteiamailla tavallinen aterian höyste tai 
nautintoaine, vaan hän pitää sitä ennen kaikkea 
elämän murheiden ja kohtalon — yhtähyvin voisi 
sanoa pahan Juppiterin — kovien iskujen kirvoit- 
tajana. Tämä seikka ilmenee seuraavasta yleensä 
ystäville omistetusta epodista (ep. XIII, suom. Eero 
Kivikari): 

„Jo vanha viini esiin tuo, vuosilta voiman mi sai. 
Riemua nyt sana soikoon ja luokohon uskoa mie- 
leen, 

ett' iloon vaihtuu synkkyys tää. Lohtua nyt suo 

vain 

ruumihin voitelu öljyin ja helskyntä harppujen 

kielten. 

Siks' surus' haihduta viiniin ja lauluun, 
mi mustan murheen poistaa tuon, rintahan loh- 
tua tuo." 

Tässä tapaamme Horatiuksen aito epikurolaisena 
filosofina: hän on tietoinen kohtalon väistämättö- 
mästä kulusta kohti kuolemaa ja sen vuoksi hän 
tahtoo imeä onnen mehun ohikiitävästä hetkestä 
niin tyystin kuin suinkin. 

Täten saatua kuvaa Horatiuksen elämänkatso- 
muksesta voimme vielä täydentää seuraavalla ot- 
teella. Siinä (II: 10; suom. Martti Kovero, käsikirj.) 
tapaamme hänet epikurolaisen kohtuuden ihaili- 
jana: 

„Oikeampaa on, Sinä aina ett' et 
Merta aavaa käy tahi, myrskytuulta 
Kun Sä pelkäät, taas vihamieltä liian 
Saa liki rantaa. 

Kelle oikein vain rakas keskitie on, 
Aina välttää hän majat ränstyneet ja 
Lailla viisaan myös kademieltä luovat 
Kartanot linnain." 

Voimakkain runokuvin Horatius edelleen kuvaa 
kohtuuden ohjenuoran tärkeyttä: kohtuus on vält- 
tämätön siksi, että tuuli eniten uhkaa korkeinta 
honkaa, iso torni sortuu raskaimmin ja vuoriston 

huippu on eniten salamoille altis. Sen sijaan se, 
joka pysyy kohtuudessa, tavoittelematta liian suur- 
ta valtaa tai rikkautta, voi toivoa paremmin sääs- 
tyvänsä näiltä kohtalon kovilta iskuilta. 

Horatius on kuitenkin ennen kaikkea realisti. 
Hän haluaa ilman turhaa tunteilua ottaa elämän 
väistämättömät tosiseikat huomioon. Hän on sel- 
villä siitä, ettei kohtuudenkaan noudattaminen ole 
mikään ehdottomasti pätevä keino ajallisen onnen 
saavuttamiseksi. Jokainen ihminen voi joutua myös 
elämän myrskyihin, vaikka hän onkin pyrkinyt 
niitä voimiensa mukaan välttämään. Sen vuoksi 
tämä oodi, joka alkaa epikurolaisen kohtuuden ylis- 
tämisellä, päättyy stoalaisen mielenmaltin, aequitas 
animi, kehoitukseen: 

„Ankeuksiss' ain ole mielin ylväin, 
Lailla miehen, myös Sinä viisahasti, 
Purje reivaa, kun sitä myötätuuli 
Painavi liikaa. " 

Kuvaavana piirteenä Horatiuksen kaikissa 
oodeissa on edelleen mainittava, että ne on omis- 
tettu „ystäville", joko nimeltä mainitulle yksityi- 
selle ystävälle, kuten Lucius Sextiukselle, Muna- 
tius Plankukselle, Aristius Fuskukselle jne. tai 
yleensä vain „ystäville". Ystäviensä seurassa Hora- 
tius tuntee itsensä onnelliseksi, sillä silloin hän voi 
vetäytyä syrjään suurkaupungin melusta nautti- 
maan maan ja ennen kaikkea myös viinipuun anti- 
mista. Horatius ei tunne mitään mielenkiintoa niitä 

ihmisiä kohtaan, jotka asuvat „ränstyneissä ma- 
joissa" ja ovat hänen suppeahkon ystäväpiirinsä 
ulkopuolella. Tämän ajatuksen ystävyydestä ta- 
paamme, kuten tunnettua, jo Platonilla ja Aristo- 
teleella. Horatius on antanut sille varsin kärjiste- 
tyn muodon oodissaan „Odi profanum vulgus et 
arceo", „Pois joukkosielut, niitä mä kärsi en". Sen 
sijaan ystävien piirissä ilöt ja surut ovat yhteisiä. 
Ystävien kesken toisinaan muistutetaan toisiansa 
elämän väistämättömästä kulusta kohti kuolemaa, 
„kyyneleettömän Pluton" valtakuntaa, toisinaan 
taas yritetään haihduttaa surut viiniin ja lauluun. 

Kun on nyt sitten luotava kokonaiskuva Hora- 
tiuksen uskonnollisuudesta, niin on syytä kysyä, 
voiko yleensä puhua sellaisen henkilön uskonnolli- 
suudesta, joka on kirjoittanut tällaisia oodeja. Yllä 
on todettu, että Horatius ei erikoisesti kannata po- 
ly teististä uhriuskontoa, vaikka onkin „Vuosisatais- 
laulussaan" suhtautunut lojaalisti viralliseen val- 
tiokulttiin. Jumalista Horatius ei paljoa puhu eikä 
odota heiltä sellaista apua kuin esim. uhreja toi- 
mittava talonpoika primitiivisen kulttuurin piirissä. 
Tästä huolimatta voidaan kuitenkin Horatiuksenkin 
uskonnollisuudesta puhua, kunhan vain uskonnol- 
lisuuden käsite määritellään niin laajasti, että 
myöskin fatalismi mahtuu sen puitteisiin. Hora- 
tiuksella on polyteismin sijaan astunut väistämätön 
kohtalo, fatum: samalla tavalla kuin luonnon kier- 
tokulussa tavataan vuodenaikojen, kevään, kesän, 



101 



syksyn ja talven vaihtelua, samalla tavalla ihmis- 
elämä kulkee kohtalon määräyksestä nuoruudesta 
miehuuteen ja miehuudesta vanhuuteen. Sikäli 
kuin siis fatalismia pidetään määrätynlaisena us- 
konnollisuutena " tai ainakin uskonnollisen elämän 
piirissä syntyneenä elämän asenteena, sikäli voi- 
daan myös Horatiuksen uskonnollisuudesta puhua. 
Jos sen sijaan joku katsoisi, että uskonnollisuus 
edellyttää uskoa jumalten apuun, johon ihminen 
hädän hetkellä voi turvautua, niin silloin Horatiuk- 
sen fatalismia on pidettävä epäuskonnollisena. Näin 
tästäkin taas näkyy, kuinka tärkeätä täsmällinen 
käsitteiden määrittely on kaikessa tieteellisessä tut- 
kimuksessa. Vain siten vältytään joutumasta ni- 
menomaan teologiassa varsin tavallisiin sanarii- 
toihin. 

Ratkaistiinpa nyt sitten kysymys uskonnollisuu- 
den määrittelystä miten tahansa, kieltämätöntä 
kuitenkin on, että Horatiuksen elämänkatsomuk- 
sessa painopiste on siirtynyt uskonnosta etiikkaan. 
Koska kerran Pluto inlacrimabilis on mahtavin 
jumalista, niin ihmisen on parasta Horatiuksen 
mielestä ottaa kohtalonsa omiin käsiinsä. Onnelli- 
nen on Horatiuksen mielestä se, joka elonsa keväi- 
messä ystävien seurassa kohtuullisesti, epikurolai- 
sen filosofin tavoin, nauttii elämästä ja myös stoa- 
laisen filosofin tavoin osoittaa mielenlujuutta, 
aequitas animi, silloin, kun kohtalon kovat iskut 
häntä kohtaavat. Näin ollen voitaneen Horatiuksen 
etiikkaa luonnehtia stoalaisuuden ja epikurolaisuu- 

den, mielentyyneuden ja kohtuuden synteesiksi. 
Hellenistisen ajan eklektiselle luonteelle oli, kuten 
tunnettua, ominaista se, että eri filosofikoulujen 
opit eivät käytännössä useinkaan olleet jyrkästi 
erillään toisistaan, vaan sulautuivat toisiinsa. 

Yhden roomalainen runoilijan nojalla ei tieten- 
kään voida muodostaa luotettavaa kokonaiskuvaa 
tämän aikakauden monikirjavista virtauksista. Sen 
sijaan voi esitetyn aineiston nojalla tehdä kysy- 
myksen: onko Horatius, joka kuoli v. 8 e.Kr., tun- 
tenut sitä pelastuksen, uuden uskonnon kaipuuta, 
jota usein pidetään tälle aikakaudelle luonteen- 
omaisena? Eräät surunvoittoiset poljennot Hora- 
tiuksen runoudessa voidaan tietenkin tulkita täten. 
Tällöin ajattelemme lähinnä hänen runoutensa 
fatalistisia piirteitä. Todennäköisesti kuitenkin täl- 
löin määrätynlaisen subjektiivisen toiveajattelun 
mukaisesti teksteihin sisällytetään sellaista, mitä 
niissä kiistattomasti ei ole sanottuna. Horatiuksen 
mielestä kova kohtalo painaa ihmiselämää, ja sen 
ajallinen onni on yhtä hetkellinen kuin kesän kuk- 
keus. Tämä ei kuitenkaan kiistattomasti viittaa sii- 
hen, että Horatius olisi kaivannut jotakin „uutta, 
kestävää pohjaa" elämälleen, niinkuin toisinaan 
kaunistellen sanotaan. Horatius on vain todellinen 
roomalainen realisti, ettemme sanoisi naturalisti: 
hän on menettänyt uskonsa perinnäiseen uhrius- 
kontoon, koska hän on huomannut, että uhrit eivät 
kuitenkaan voi muuttaa elämän vääjäämätöntä, 

kohtalonomaista kulkua. Horatius, Edvin Linko- 
miehen sanontaa hänen vasta ilmestyneessä essee- 
kokoelmassaan »Keisari Augustus ja Rooman pe- 
rintö" käyttääksemme, „ei milloinkaan antanut 
valtaa sydämellensä, vaan säilytti aina päänsä kyl- 
mänä". Tämän realistisen, naturalistisen ohjelman 
ulkopuolelle Horatius ei näytä menneen: hän tyy- 
tyy siihen hetkelliseen nautintoon ja onneen, mikä 
elämällä on kuolevaiselle ihmiselle tarjottavana. 
Tällainen asenne voi tietenkin tuntua „tyhjältä" 
esim. siitä, joka varmasti uskoo sielun kuolematto- 
muuteen, mutta mikään ei Horatiuksen runoudessa 
viittaa siihen, että hän olisi tällaista , ,tyhjyyttä" 
tuntenut. 

Lopuksi on vielä syytä viitata Horatiuksen tun- 
nettuun oodiin „Odi profanum vulgus et arceo", 
„Pois joukkosielut, niitä mä kärsi en". »Saastaisen 
kansan" mielialat — Horatiusta sanatarkasti sitee- 
rataksemme — eivät tätä roomalaista aristokraattia 
kiinnostaneet. Sen mielialat ovat saattaneet olla 
huomattavasti toisenlaiset kuin Horatiuksen, joka 
sentään suhteellisen onnellisena eleli maatilallaan. 
Tämän katsauksen tarkoituksena ei kuitenkaan 
enää ole sen henkisen käymistilan selvittely, johon 
imperium Romanum, sekä sen sivistyneistö että sen 
köyhälistö, joutui, kun kristinuskon apostolit alkoi- 
vat vaeltaa sen piirissä. 



Koraani ja Raamattu 



Tavanomaisen käsityksen mukaan Muhammedin 
oppi on pakanallisten, juutalaisten ja kristillisten 
ainesten yhdistelmä. Muhammedia ei yleensä pi- 
detä luovana persoonallisuutena, vaan eklektikko- 
na, joka fanaattisella intohimoisuudellaan sai Ara- 
bian kehittymättömät beduiiniheimot innostetuiksi 
„pyhään sotaan" uskottomia vastaan. Tämän kat- 
sauksen tarkoituksena on tutkia Koraanin suhdetta 
Raamattuun, ts. Koraanin juutalaisia ja kristillisiä 
aineksia. 

Koraanin ymmärtämiseksi on huomioitava, että 
se edustaa lakiuskontoa, jossa tuleva, kuolemanjäl- 
keinen elämä on etualalla. Yhä uusin vivahduksin 
teroitetaan mieliin, että uskottomat ja teeskenteli- 
jät joutuvat helvettiin, ja uskovaiset ja hurskaat 
pääsevät osallisiksi paratiisin riemuista. Tyylinäyt- 
teenä Koraanin esitystavasta tässä suhteessa sitee- 
rattakoon seuraava kohta: 

„Uskovat saatetaan Jumalan läheisyyteen 
autuuden puutarhoihin. 

Siellä he saavat levätä kultakuteisilla istuimilla 
toinen toistaan vastapäätä, 
ikuisesti nuoret pojat palvelevat heitä, 
pikarit, haarikat ja maljat täynnä puhdasta juo- 
maa, 

josta he eivät saa päänkipua eivätkä päihdy, 
tarjoten hedelmiä, jotka ovat heille mieluisia, 
ja linnunlihaa, aivan heidän toivonsa mukaan. 
Siellä on kaunosilmäisiä sulottaria, 
jotka ovat kuin kätketyt helmet, 
palkaksi siitä, mitä he ovat tehneet." 1 

„Te harhapoluille joutuneet, jotka selititte to- 
tuuden valheeksi, 
totisesti se saatte silloin syödä Zakkum-puuta 
ja täyttää vatsanne sillä, 
juoda kiehuvaa vettä sen päälle, 
juoda niinkuin janoiset kameelit." 2 

Nyt herää kysymys, millaista ihmistä Muham- 
med pitää ,, uskovana", joka pääsee osallisiksi kuo- 
lemanjälkeisen paratiisin aistillisista riemuista. 
Muhammedin päävastaus näyttää olevan: ehdoton 
monoteismi. Yhtä usein kuin hän Koraanissa va- 
roittaa Viimeisen päivän rangaistuksista, yhtä usein 
hän huomauttaa, että oikeassa uskonnossa ei saa 
asettaa ketään Allahin rinnalle. Hän sanoutuu jyr- 
kästi irti muinaisarabialaisen pakanuuden panteo- 
nista, jossa Allahin rannalla mainitaan Allat- 

1 LVI suura, 11 — 24 = Suom. Koraani, s. 660. 

2 LVI, 51 — 55 = Suom. Koraani, s . 661. —Mainittakoon, 
että melkein jokaisella Koraanin sivuaukeamalla viitataan 
paratiisin palkintoon ja helvetin rangaistukseen. 

jumala, naispuolinen, yleisseemiläinen hedelmälli- 
syyden jumala. Sitä paitsi tiedetään arabialaisten 
uskonnollisuudessa ennen Muhammedia esiinty- 
neen tavanomaista fetishien ja muiden luonnon- 
esineiden palvontaa. 3 Näytteenä Muhammedin mo- 
noteismistä mainittakoon seuraava kohta Koraanin 
toisesta suurasta, jota sen suomalaisen painoksen 
julkaisija Z. L Ahsen Böre pitää Koraanina pienois- 
koossa, koska siinä mainitaan kaikki ilmoituksen 
tärkeimmät kohdat". 4 

,,Oi ihmiset, palvelkaa Herraanne, joka on luonut 
sekä teidät että ne, jotka ovat elän,eet ennen teitä, 
jotta pelastuisitte pahasta! 

Jumala on tehnyt maan teille lepopaikaksi ja 
kaartanut taivaan ylitsenne. Hän antaa vettä tai- 
vaasta ja sillä kasvattaa hedelmiä ravinnoksenne. 
Älkää siis asettako Jumalan rinnalle muita Hänen 
vertaisikseen vastoin parempaa tietoanne!" 5 

Tämäntapaisia kohtia lukiessa käynee ilmi, että 
Muhammedin „pakanuus" kaipaa tarkempia mää- 
rittelyjä. Tässä ei näy mitään jälkiä varhaisseemi- 
läisessä uskonnollisuudessa tavallisesta jumalien 
alku taistelusta Tiamatia tai jonkin muun nimistä 
alkuhirviötä vastaan, vaan Allah esitetään jo alun- 
perin kaikkivaltiaana Luojana ja Kaitsijana, niin- 
kuin Raamatun luomiskertomuksessa. Tässä yhtey- 
dessä on kuitenkin huomautettava siitä, että tule- 

3 Tiele — Söderblom: Komp. der Rel.g. 6 , s. 103 seur. — 
Suom. Koraani 53, 19. 

4 Suom. Koraani, s. 36. 

5 Suom. Koraani, s. 39 = II, 21—22. 

van elämän ajatus ei näytä VT:n vanhimmissa 
osissa olevan yhtä ilmeinen kuin Muhammedilla: 
Israelin Jahve kostaa epäjumalanpalveluksen kol- 
manteen ja neljänteen polveen" (Ex. 20: 5), 6 jota 
vastoin Muhammedin mielestä jokainen ehdotto- 
man monoteismin kannattaja pääsee kuolemansa 
jälkeen paratiisiin, „jossa purot solisevat" ja uskot- 
tomat taas joutuvat „tuleen, jonka polttoaineena 
ovat ihmiset ja kivet." 7 

Yleensä Muhammed Koraanissa osoittaa tunte- 
vansa nimeltä suuren määrän raamatullisia henki- 
löitä. Heidän saamansa ilmoituksen aitous tunnus- 
tetaan ja asetetaan Muhammedin saaman ilmoituk- 
sen rinnalle. 

„Me (Allah) olemme totisesti antanut sinulle il- 
mestykset, samoinkuin annoimme Nooalle ja pro- 
feetoille hänen jälkeensä; samoin Me olemme an- 
tanut ilmestyksiä Aabrahamille, Ismaelille, Iisa- 
kille, Jaakobille, Israelin sukukunnille, Jeesukselle, 
Jobille, Joonalle, Aaronille ja Salomolle; Daavidille 
me olemme antanut Psalttarin." 8 

Tässä kohdassa ei ole ratkaisevaa Muhammedin 
jonkin verran virheellinen aikajärjestys eikä se- 
kään, että Jeesus mainitaan vain ohimennen Israe- 
lin sukukuntien ja Jobin välissä, vaan se, mitä 

6 Vrt. kuitenkin esim. Deut. 24, 16, jossa ja sanotaan: 
„Älköön isiä rangaistako kuolemalla lasten tähden älköön- 
kä lapsia isien tähden; kukin rangaistakoon kuolemalla 
oman syntinsä tähden." 

7 Suom. Koraani, s. 39 = II, 24—25. 

8 Suom. Koraani, s. 145 = IV, 163. 

Muhammed todella näiden henkilöiden elämänvai- 
heista tietää ja millainen siten on sen ilmoituksen 
sisältö, jonka jumalallisen alkuperän hän tunnus- 
taa. 

Nooan vaiheista Muhammed tuntee vedenpaisu- 
muskertomuksen. Muhammedin mielestä Nooa oli 
omana aikanaan samanlainen jumalattomille lähe- 
tetty varoittaja kuin Muhammed omalle ajalleen. 

,,'Sitäkö ihmettelette, että mies (Nooa) omasta kes- 
kuudestanne tuo teille Herraltanne muistutuksen, 
varoittaakseen teitä, jotta harjoittaisitte hartautta 
ja ehkä saisitte armon osaksenne?' Mutta he pitivät 
häntä valehtelijana, ja niin pelastimme Me hänet ja 
hänen seuralaisensa arkkiin ja hukutimme veteea 
ne, jotka väittivät tunnusmerkkimme valheeksi." 9 

Muhammed käyttää näin ollen vedenpaisumus- 
kertomusta palkkauskontonsa todisteena. Muham- 
medin mielestä siinä ilmenee, että uskomattoman 
käy huonosti ja uskovaisen hyvin. Raamatun ve- 
denpaisumuskertomus ei kuitenkaan tunne Nooan 
uskonnollista vahingoniloa, vaan se päättyy Her- 
ran lupaukseen. „Ja Nooa rakensi alttarin Herralle 
ja uhrasi polttouhreja alttarilla. Ja Herra tunsi su- 

9 Suom, Koraani, s. 204 = VII, 63 — 64. — Samaan tapaan 
esitetään Nooan vaiheita seuraavissa kohdissa: X, 71 — 72; 
XI, 25 — 49. Viimemainitussa kohdassa Muhammedin 
„Nooa" arkkia rakentaessaan huutaa jumalattomille: „Jos 
nauratte meille, niin totisesti tulemme me vielä naura- 
maan teille, kuten te nyt teette. Silloin tulette tietämään, 
kenet yllättää häpeällinen rangaistus ja kenelle langete- 
taan ikuisen tuskan tuomio" (XI,38 — 39). — Vrt. myös Ko- 
raani XXVI, 105—122; XXIII, 23—32. 

loisen tuoksun ja sanoi sydämessänsä: 'En minä 
koskaan enää kiroa maata ihmisen tähden; sillä ih- 
misen sydämen aivoitukset ovat pahat nuoruudesta 
saakka. Enkä minä koskaan enää tuhoa kaikkea, 
mikä elää,^ niinkuin nyt olen tehnyt. Niin kauan 
kuin maa pysyy, ei lakkaa kylväminen eikä leik- 
kaaminen, ei vilu eikä helle, ei kesä eikä talvi, ei 
päivä eikä yö" (Gen. 8:21 — 22). Tiettävästi Jahve 
tässä esitetään melko aistillisena olentona, sillä hän 
tuntee Nooan uhrin „suloisen tuoksun" sydämes- 
sään. Raamatun vedenpaisumuskertomus näyttää 
näin ollen olevan tavanomaisen uhriuskonnon kan- 
nalla: niinkauan kuin ihmiset uhraavat Jahvelle 
„suloista tuoksua", niin kauan tämä vuorostaan 
ylläpitää luomakuntaansa. Silti on huomioitava, 
että Muhammedilla nämä kertomuksen loppusanat 
on jätetty pois: Allah tuomitsee jumalattomat ar- 
mottomasti ja palkitsee uskovaiset heidän ansionsa 
mukaan. Muhammed näyttää olevan varma siitä, 
että Viimeinen päivä, jolloin tämä tuomio pannaan 
täytäntöön, on välittömästi hänen varoituksensa 
jälkeen tulossa. 

Patriarkat, Aabrahamin, Iisakin ja Jaakobin, 
Muhammed esittää ensimmäisinä muslimeina, ts. 
henkilöinä, jotka luopuivat epäjumalanpalveluk- 
sesta ja täydellisesti alistuivat Allahin, kaikkival- 
tiaan, tahtoon. Seuraavat otteet valaiskoot asiaa: 

,, Aabraham on totisesti kuuluva vanhurskasten 
joukkoon. Kun hänen Herransa sanoi hänelle: 

'Alistu!' hän vastasi: 'Olen antautunut maailmojen 
Herran alamaiseksi.' Ja Aabraham velvoitti poi- 
kansakin tähän, ja samoin Jaakob." 10 

,, Aabraham ei ollut juutalainen eikä kristitty, 
vaan hän oli hurskas (haniifi) ja Jumalalle alamai- 
nen (muslimi) eikä kuulunut moni jumalaisiin." 11 

„Muista, mitä Aabraham lausui: 'Herra! Tee 
tämä kaupunki turvalliseksi ja pelasta minut ja 
lapseni palvelemasta epäjumalia." 12 

„Abraham lausui isälleen: 'Oi isäni, miksi palve- 
let sellaista, joka ei kuule eikä näe eikä kykene vä- 
hääkään auttamaan?' Hän vastasi: 'Oletko luopunut 
minun jumalistani, oi Aabraham? Totisesti, ellet 
muuta mieltäsi, niin minä olen kivittävä sinut kuo- 
liaaksi. Poistu luotani pitkäksi aikaa.' Aabraham 
sanoi: 'Rauha olkoon sinulle. Olen rukoileva sinulle 
Herraltani anteeksiantoa. Totisesti hän on lempeä 
minua kohtaan'." 13 

„Totisesti, me jo ennakolta ohjasimme Aabra- 
hamin oikealle tielle, ja me tunsimme hänet hyvin. 
Jo silloin, kun hän lausui isälleen ja kansalleen: 
'Mitä ovat nämä epäjumalat, joita te yhä palve- 
lette?' he vastasivat: 'Olemme nähneet jo esi- 
isiemme niitä palvelleen.' Hän sanoi: 'Totisesti, te 
ja teidän esi-isänne olette olleet ilmeisessä har- 
hassa'." 14 

Muhammedin Aabraham-kuvauksista puuttuu en- 
nen kaikkea rukous jumalattoman Sodoman puo- 
lesta (Gen. 18). Tämän Raamatun kertomuksen 

10 Suom. Koraani, s. 55 seur. = II. 131—132. 

11 Suom. Koraani III, 66 = s. 97. 

12 Suom. Koraani, s. 316 XIV, 35. — Vrt. XV, 51 seur. 

13 Suom. Koraani, s. 373 = XIX, 42 seur. 

14 Suom. Koraani, s. 398 = XXI, 51 seur. 

mukaan Aabraham esittää Jahvelle kysymyksen: 
„Aiotko siis hukuttaa vanhurskaan yhdessä juma- 
lattoman väen kanssa?" (Gen. 18: 23). Lopulta Aab- 
raham saa Jahven lupaamaan, että Sodoma sääste- 
tään kymmenen vanhurskaan tähden (Gen. 18: 32). 
Aabrahamin rukouksesta ei kuitenkaan ollut hänen 
toivomaansa tulosta, vaan „Herra antoi sataa So- 
doman ja Gomorran päälle tulta ja tulikiveä" (Gen. 
19: 24). Muhammedin mielestä sensijaan ei rukoi- 
leminen uskottomien puolesta saa tulla kysymyk- 
seen — uskottoman isänsä puolesta hän kuitenkin 
yllä lupasi rukoilla — eikä edes pidä odottaa Her- 
ran tuomion tuloa, niinkuin tässä tapahtuu, vaan 
on varustauduttava „pyhään sotaan", „Jumalan 
retkelle" näitä uskottomia vastaan ja tuhottava 
heidät, jolleivät suostu hyvällä omaksumaan is- 
lamin uskoa. Seuraavat otteet valaiskoot asiaa: 

„On hyödytöntä profeetan ja uskovaisten rukoil- 
la pakanoitten puolesta, vaikkapa he olisivat suku- 
laisiakin, sen jälkeen kuin näille on ilmoitettu, että 
he ovat helvetin omia.'' 15 

„Te jotka uskotte! Älkää lyöttäytykö juutalais- 
ten ja kristittyjen ystäviksi — he ovat ystäviä vain 
toisilleen, ja joka ottaa heidät liittolaisikseen, on 
yksi heistä. Jumala ei totisesti ulota johdatustaan 
väärämielisiin." 16 

„Taistelkaa Jumalan retkellä niitä vastaan, jotka 
vastaanne sotaa käyvät, mutta itse älkää aiheetta 
hyökätkö. Surmatkaa heidät, missä heidät tapaat- 

15 Suom. Koraani IX, 113 = s. 254 seur. 

16 Suom. Koraani V, 51 = s. 159. 



112 



tekin, ja karkoittakaa heidät joka paikasta, mistä 
he ajoivat pois teidät, sillä pakanuuteen käännyt- 
täminen on pahempi kuin murha." 17 

„Taistelkaa Jumalan retkellä ja tietäkää, että 
Jumala on kuuleva, tietävä. Kuka antaa Jumalalle 
jalon lainan, jotta hän saisi tilaisuuden palauttaa 
sen moninkertaisena?" 18 

„Jolleivat uskottomat pysy loitolla, elleivät tar- 
joa rauhaa ja laske aseitaan, niin ottakaa heidät 
kiinni ja surmatkaa, missä hyvänsä heidät kohtaat- 
tekin, sillä näiden suhteen olemme antanut teille 
täyden vallan." 19 

Myöskin Mooseksen elämänvaiheista Muham- 
med on ollut kiinnostunut. Ennen kaikkea kerro- 
taan hänen käynnistään faraon luona. Muhamme- 
din selostuksen mukaan Mooses pyytää faraota 
päästämään israelilaiset, mutta farao vastaa, että 
hän on kasvattanut Mooseksen, ja huomauttaa li- 
säksi Mooseksen tekemästä murhasta. Mooses puo- 
lustautuu sanoen, että hän silloin vielä „oli oikeata 
ymmärrystä vailla". Nyt sen sijaan Mooses puhuu 
faraolle „maailmojeil Herrasta", mutta tämä pitää 
häntä hulluna ja sanoo: „Jos otat jumalaksesi 
jonkun muun kuin minut, panen sinut vankien 
joukkoon." Sitten kerrotaan Ex. 7: 9 — ll:n mukaan 
Mooseksen ja Egyptin taikurien välisestä kilpai- 
lusta, ja Muhammed tietää vielä lisätä, että taiku- 
rit kääntyivät Jahven palvelijoiksi. Farao sen si- 

17 Suom. Koraani, s. 65 = II, 190—191. 

18 Suom. Koraani, s. 76 = II, 244—245. 

19 Suom. Koraani, s. 134 = IV, 91. 

jaan ei taipunut, vaan ajoi israelilaisia takaa ja 
hukkui mereen. 20 

Nyt herää kysymys, mitä raamatullisen Moosek- 
sen vaiheista Muhammed on jättänyt pois Koraa- 
nistaan. Asiaan ei luonnollisesti tässä, niinkuin ei 
muissakaan tapauksissa, vaikuta se, onko tämän 
poiston suorittanut Muhammed henkilökohtaisesti 
vai oliko jo hänen puolikristillisessä ympäristös- 
sään siksi vähän kristillistä tietoa, että hän on 
vain seurannut yleistä mielipidettä. Lyhyesti voi- 
daan sanoa, että dekalogia ei ole missään Koraanin 
kohdassa yhtä tiiviissä ja yhtenäisessä muodossa 
kuin Ex. 20:ssä. Tätä ei kuitenkaan saa käsittää 
niin, että dekalogin asiallinen sisältö myöskin ko- 
konaan puuttuisi Koraanista. Päinvastoin on jo yllä 
saatu nähdä, että ensimmäisen käskyn vaatima 
jyrkkä monoteismi sisältyy myös Koraaniin. — Si- 
tä paitsi mainitaan käsky sapatin rikkomisesta 21 
ja lisätään, että Allah kerran muutti sapatin rikko- 
jat „halveksituiksi apinoiksi" antaen siten peloit- 
tavan varoituksen nykyiselle sukupolvelle. — Toi- 
sessa yhteydessä mainitaan 1. 4. ja 5. käsky seu- 
raavassa muodossa: „Teidän ei tule palvella ketään 
muuta kuin Jumalaa, kohdelkaa hyvin vanhem- 
pianne ja omaisianne, isättömiä ja köyhiä; hyvä 



20 Suom. Koraani, s. 445—448 = XXVI, 10—68. — Samaan 
tapaan kerrotaan Mooseksen vaiheet XX, 1 — 104 = ss. 381 — 
388 ja XXVIII, 1—41 = ss. 468—472. 

21 Suom. Koraani, s. 45 II, 65. 

olkoon puheenne kaikille ihmisille, harjoittakaa 
rukoilemista ja antakaa almuja." 22 

Muhammedin avioliittomoraali (6. käsky) hy- 
väksyy monivaimoisuuden, mutta rajoittaa sen 
yleensä korkeintaan neljään vaimoon. 23 

Tässä suhteessa hän on näin ollen patriarkkain 
aikuisen monivaimoisuuden kannalla. Muhamme- 
dia itseään ei kuitenkaan vaimojen lukumäärän 
rajoitus koske, vaan hän väittää siitä saaneensa 
erikoisen jumalallisen ilmoituksen: 

„Profeetta, Me olemme totisesti vahvistanut si- 
nun laillisiksi vaimoiksesi kaikki ne, joille olet 
myöntänyt lesken osuudet sekä ne, jotka omistat 
Jumalan antamina orjattarina sotasaaliista, sekä 
setäsi tyttäret ja isäsi sisaren tyttäret, myöskin 
enosi tyttäret ja äitisi sisaren tyttäret, jotka kans- 
sasi pakenivat vainottuina uskonnon vuoksi; sa- 
moin on laillinen vaimosi sellainen uskovainen 
nainen, joka pyrkii avioliittoon kanssasi, mikäli 
suostut naimaan hänet. Nämä säädökset ovat ni- 
menomaan sinua, mutta eivät muita uskovaisia 
varten/' 24 

Mitään tällaisia poikkeusmääräyksiä ei dekalogi 
tunne, vaikka tosin on myönnettävä, että Israelin 
kuninkaat loistonsa päivinä pitivät varsin runsas- 
lukuista haaremia. 

Yllämainittujen dekalogiin liittyvien käskyjen 
lisäksi Koraanissa on sinne tänne siroiteltuina lu- 

22 Suom. Koraani, s. 47 — 48 = II, 83. 

23 Suom. Koraani IV, 3 = s. 118. 

24 Suom. Koraani, s. 514 = XXXIII, 50. 

kuisia rituaalisia määräyksiä paastoista ja almuista 
sekä pyhiinvaelluksista, kuten VT:ssakin. Tässä 
suhteessa on kuitenkin erona se, että VT:n sererxio- 
nialaki yleensä esittää nämä säännökset ehdotto- 
massa muodossa, joitja on aina noudatettava, mutta 
Muhammed edustaa venyvää uskonnollisuutta: hä- 
tätilassa näistä määräyksistä saa tinkiä. Seuraavat 
otteet valaiskoot asiaa. 

„Te, jotka uskotte, syökää sitä hyvää, jota Me 
(Allah) teille suonut olemme. Hän on ainoastaan 
kieltänyt teitä syömästä itsestään kuolleen tai pe- 
don repimän eläimen lihaa, verta, sianlihaa ja sel- 
laista, jota teurastettaessa on mainittu jonkun toi- 
sen kuin Jumalan nimi. Mj^tta jos jotakuta hätä 
pakottaa, eikä hänellä ole siihen himoa eikä rikol- 
lista aikomusta, niin se ei ole mikään synti hänel- 
le; katso, Jumala on armahtavainen ja laupias." 25 

„Suorittakaa pyhiinvaelluksenne, käykää Juma- 
lan kunniaksi pyhässä paikassa (Mekassa). Mutta 
jos olette estetyt, niin lähettäkää jotakin uhratta- 
vaa, mikä on helposti saatavissa." 26 

„Kielletyt ovat teiltä itsestään kuolleet eläimet, 
veri, sianliha ja eläimet, joiden teurastus on tapah- 
tunut jonkun muun nimeen kuin Jumalan . . . Kuka 
nälän pakottamana, ei tahallaan, rikkoo äskenmai- 
nittuja kieltojamme vastaan, hänelle Jumala on 
anteeksiantava, laupias." 27 

Näistä otteista käy ilmi Muhammedin käsitys 
Jumalan armosta ja laupeudesta. Muhammedin 

25 Suom. Koraani, s. 62 = II, 172—173. 
20 Suom. Koraani, s. 66 = II, 196. 
27 Suom. Koraani, s . 150 = V, 3. 

mielestä Jumalan armo on siinä, että hän ei ai- 
van ehdottomasti vaadi lakinsa täyttämistä, vaan 
sallii siitä ihmiselle sopivia poikkeuksia silloin, kun 
ihminen on nälässä tai jossakin vastaavanlaisessa 
hätätilassa. Tämä venyvä uskonnollisuus aiheuttaa 
sen, että Muhammedin ei tarvitse koskaan Raa- 
matun mukaan siteerata lain ensimmäistä ja suu- 
rinta käskyä: „Rakasta Herraa, sinun Jumalaasi, 
kaikesta sydämestäsi ja kaikesta sielustasi ja kai- 
kesta voimastasi" (Deut. 6: 5). Sen sijaan Muham- 
med, kuten sanottu, on yhtä mieltä Mooseksen 
kanssa siitä, että vain monoteistinen uskonto on 
tosi (vrt. Deut. 6:4: ,, Herra, meidän Jumalamme on 
yksi"). 

Vihdoin on tutkittava, mitä sanottavaa Muham- 
medilla on Jeesuksesta. Tässä suhteessa saalis jää 
aluksi varsin vähäiseksi: Koraani ei sisällä mitään 
viittauksia Jeesuksen vertauksiin tai muihin puhei- 
siin, niinkuin esim. sentään jonkin verran vanha- 
testamentillisten henkilöiden elämänvaiheisiin. Ko- 
raanissa on vain yksi kohta, jossa hiukan lähem- 
min — sanonta „laki ja evankeliumi" 28 esiintyy 
kyllä joskus ohimennen — kosketellaan Jeesuksen 
toimintaa. Tämä kohta kuuluu seuraavasti: 

„Jumala sanoo: 'Oi, Jeesus, Marian poika! Muis- 
tatko minun suosiotani sinua ja äitiäsi kohtaan, kun 
minä vahvistin sinua pyhällä ilmestyksellä, niin 
että sinä puhuit ihmisille sekä kehdossa että van- 



28 Vrt. esim. IX, 111 = Suom. Koraani y s. 254. 

hempana; kun Minä opetin sinulle Kirjoitukset ja 
viisauden, joka on Toorassa ja evankeliumissa ja 
kun sinä muovailit savea linnun näköiseksi — mi- 
nun luvallani — ja sinä puhalsit hengen siihen ja 
minä sallin sen tulla linnuksi; ja kun sinä paransit 
sokeita ja pitaalisia minun luvallani, ja kun minä 
hillitsin Israelin lapset sinun tullessasi heidän luok- 
seen selvin todistein, jolloin epäuskoiset heidän 
joukossaan sanoivat: 'Eihän tämä ole muuta kuin 
ilmeistä noituutta.' Ja kun Minä annoin opetuslap- 
sille ilmesty kseni sanoen: 'Uskokaa Minuun ja Mi- 
nun lähettilääseeni!' he vastasivat: 'Me uskomme 
ja tunnustamme, että me alistumme Jumalan tah- 
toon.' 

Ja kun opetuslapset sanoivat: 'Jeesus, Marian 
poika, eikö Herrasi suostu lähettämään meille pöy- 
tää taivaasta?', niin Hän sanoi: ,Pitäkää vaari vel- 
vollisuudestanne Jumalaa kohtaan, jos olette usko- 
vaisia.' He sanoivat: 'Me haluamme ravita itsemme 
sen ruualla, jotta meidän sydämemme saisi rauhan, 
jotta me uskoisimme sinun puhuneen meille totta 
ja jotta me voisimme sitä edelleen todistaa.' Jeesus, 
Marian poika, sanoi: 'Jumala, meidän Herramme! 
Lähetä meille pöytä taivaasta alati uudistuvaksi 
tyydytykseksemme, niin hyvin ensimmäiselle kuin 
viimeisellekin meistä, lähetä meille tunnusmerkki 
itsestäsi ja suo meille elatus. Sillä Sinä olet paras 
huoltaja.' Jumala sanoi: 'Totisesti minä lähetän sen 
teille, mutta kuka ikinä teistä sen jälkeen horjuu 
uskossaan, häntä minä totisesti kuritan sellaisella 
rangaistuksella, jolla en ole ainoatakaan muuta 
kansaa kurittanut.' " 29 

29 Suom. Koraani, s. 168 seur. = V, 110 — 115. — Toisessa 
kohdassa (III, 48) mainitaan myös lyhyesti Jeesuksen muo- 
vailemasta savilinnusta ja hänen parantamastaan sokeasta. 

Jeesuksesta Muhammed lisäksi esittää useissa 
Koraanin kohdissa negatiivisia arvosteluja: Jeesus 
on vain profeetta, niinkuin VT:n profeetat ja niin- 
kuin Muhammed itsekin, mutta ei suinkaan Juma- 
lan Poika. 

„Katso, Jeesus on Jumalan edessä samankaltai- 
nen kuin Aadam." 30 

„Kun Jumala sanoo: 'Oi Jeesus, Marian poika! 
Oletko sanonut ihmisille: 'Ottakaa minut ja minun 
äitini kahdeksi jumalaksenne Jumalan ohella', Jee- 
sus vastaa: 'Ylistys olkoon sinulle, en ole voinut 
sanoa sellaista, johon minulla ei ollut oikeutta.' " 31 

„Kuinka voisikaan taivaitten ja maan Luojalla 
olla lapsi, kun hänellä ei ole puolisoa? Onhan hän 
luonut kaiken, ja Hänen tietonsa tunkee kaiken 
lävitse." 32 ' i 

Näistä otteista ilmenee, että Muhammed hylkää 
lähinnä sellaisen pakanallistuneen kolminaisuus- 
opin, jossa Jumalan rinnalla palvotaan Mariaa ja 
Jeesusta. Kristillinen kolminaisuusoppi oli nähtä- 
västi Muhammedin ympäristössä, nestorialaisissa ja 
monofysiittisissä kirkoissa, pakanallistunut siten, 
että Maria käsitettiin pakanallisten hedelmäl- 
lisyysriittien mukaisesti Jumalan puolisoksi ja 
Jeesus heidän lapsekseen. Muhammed on hy- 

30 Suom. Koraani, s. 96 = III, 58. 

31 Suom. Koraani, s. 169 = V, 116. — Samansisältöisiä 
lausuntoja, joissa Jeesuksen jumaluus kielletään, on seu- 
raavissa Koraanin kohdissa: IV, 171 (s. 146); V, 17 (s. 153); 
V, 46 (s. 158); V, 72 (s. 162); VI, 86 (s. 183); IX, 31 (s. 242); 
X, 68 (s. 267); XVII, 111 (s. 353); XXIII, 91 (s. 422) ym. 

32 Suom. Koraani VI, 102 (s. 185). 

lännyt sen kolminaisuuden, jonka muodosta- 
vat Jumala, Maria ja Jeesus ja pitää tällaista oppia 
kaikkivaltiaan Allahin kunnian häpäisemisenä. 33 

Lähempi tarkastelu osoittaa kuitenkin, että 
myöskään kristillinen kolminaisuusoppi, jota Mu- 
hammed ei liene tuntenut, ei olisi mahtunut hänen 
sanomansa puitteisiin. Tämä johtuu ennen kaikkea 
hänen venyvästä uskonnollisuudestaan: kun ker- 
ran annettuja määräyksiä voi hätätilassa, kuten 
esim. nälän pakoittamana, jättää huomioimatta, 
niin silloin ei myöskään synny sellaista ehdotto- 
man, täydellisen syyllisyyden tuntoa, joka vaatisi 
ehdotonta, täydellistä anteeksiantamusta. Kun Mu- 
hammedin Jumala-kuvasta puuttuu ehdottoman, 
tinkimättömän pyhyyden piirre, niin silloin myös- 
kin Jumalan armo joudutaan käsittämään hyvän- 
tahtoiseksi tinkimiseksi: Jumalan armo on siinä, 
että hän tosin ei salli ketään muuta palvottavan 
itsensä rinnalla, mutta muuten hän „laupiaasti" 
antaa anteeksi kaikki rituaaliset hairahdukset, joi- 
hin uskovainen hätätilassa" katsoo olleensa pako- 
tettu. Epäjumalien palvelusta Allahin rinnalla ei 
kuitenkaan Muhammedin mielestä milloinkaan an- 
neta anteeksi. 

Tämän katsauksen alussa todettiin, että Koraani 
on lakiuskontoa: uskovat saavat palkan hyvistä 
töistään ja uskottomat rangaistuksen pahoista töis- 

33 Näin esittää asian myös Tiele — Söderblom, Komp. der 
Rel.g., s. 121. 

tään Ylösnousemuksen ja Viimeisen tuomion päi- 
vänä. Kaiken sen lisäksi, mitä yllä on esitetty, Ko- 
raanissa onkin lausumia, jotka osoittavat tämän 
väitteen todeksi. Niinpä Muhammed suorastaan 
kehoittaa uskovia huolehtimaan omasta, todelli- 
sesta hyödystään: 

„Uskokaa omaksi hyödyksenne." 34 
„Mitä kukin on aikaansaanut, on hänen eduk- 
seen." 35 

„Niin olette nyt saaneet todisteet Herraltanne; 
ken ne oivaltaa, sille se koituu hänen sielunsa hyö- 
dyksi, mutta ken on sokea, sille se on hänen omaksi 
vahingokseen." 36 

Kaikesta huolimatta Koraani ei sittenkään ole 
johdonmukaista lakiuskontoa. Koraanissa esiintyvä 
predestinaatioajatus jossain määrin taittaa kärjen 
lakiuskonnolta ja jättää sijaa Allahin kaikkival- 
tiaalle armolle, joka ihmisen ansioista ja hyvistä 
töistä riippumatta voi vapaasti tuomita jonkun jo- 
ko paratiisiin tai helvettiin. 

„Jumalan armo on hänen kädessään, hän sulkee 
siihen kenet tahtoo." 37 

„Jos Jumala tahtoo, Hän vaimentaa tuulen, niin 
että laivat seisovat liikkumattomina meren pin- 
nalla. Totisesti tässä on merkkejä jokaiselle, joka 

34 Suom. Koraani IV, 170 = s. 146. — Vrt. XXI, 12 = s. 
498. XXIX, 6 = s. 481. 

35 Suom. Koraani II, 286 = s. 85. — Vrt. XLI, 46 "= s. 585. 

36 Suom. Koraani VI, 105 = s. 186. — Vrt. XLV, 15 = 
s. 609. 

87 Suom. Koraani LVII, 29 = s. 668. 

on kärsivällinen ja kiitollinen. Tai Hän antaa nii- 
den hukkua ansionsa mukaan; mutta Hän antaa 
anteeksi paljon." 38 

Jumala auttaa ketä tahtoo, sillä Hän on kaikki- 
valtias, kaikkein armollisin." 39 

„ Jumala kurittaa ketä haluaa, ja hän osoittaa ar- 
moaan kenelle haluaa. Ja Hänen luokseen teidän 
on palattava." 40 

„Voi, miten kummallista! Totisesti, Jumala suo 
antimensa niille palvelijoistaan, joille haluaa, tai 
myös vähentää niitä. Ellei Jumala olisi ollut hyvä 
meitä kohtaan, olisimme mekin hautautuneet maan 
alle. Voi, miten kummallista! Totisesti, uskottomat 
eivät milloinkaan menesty." 41 

Näistä otteista ilmenee, että Koraani ei suinkaan 
edusta johdonmukaista lakiuskontoa. Koraanin mu- 
kaan uskova ei voi milloinkaan Allahin edessä lo- 
pullisesti vedota hyviin töihinsä, olkoon, että nii- 
den välttämättömyyttä ehtimiseen teroitetaan. „Us- 
kokaa omaksi hyödyksenne" on tunnussana, joka 
usein esiintyy Koraanissa. Samalla Muhammed 
kuitenkin on havainnut sen ,, kummallisen" asian- 
tilan, että uskovaisetkaan eivät aina menesty tark- 
kaan sen mukaan, kuin heidän ansionsa ihmisten 
mielestä näyttäisivät edellyttävän. Muhammed ei 
näytä ansion ja predestinaation välisen suhteen 
määrittelyssä päässeen pitemmälle kuin tällaiseen 
eklektiseen synkretismiin. 

38 Suom. Koraani XLII, 33— 34 = s. 591. 
89 Suom. Koraani XXX, 6 = s. 490. 

40 Suom. Koraani XXIX, 21 = s. 482. 

41 Suom. Koraani XXVIII, 82 = s. 478 

Nyt voidaan esittää ne periaatteet, joiden hyväk- 
syminen tai hylkääminen johtaa Muhammedin ko- 
ko opin hyväksymiseen tai hylkäämiseen. 

1) Allahin rinnalla, joka on kaiken Luoja, Kait- 
sija ja Tuomitsija, ei saa palvoa muita jumalia. 
Muhammed tuntee „kristillisen" kolminaisuusopin 
vain pakanallistuneessa muodossa: Allahilla ei ole 
pakanallisten hedelmällisyysjumalien mukaisesti 
puolisoa eikä hänellä näin ollen myöskään voi olla 
poikaa, Jeesusta. 

2) Rituaalisia säännöksiä, kuten päästömääräyk- 
siä ja lihansyöntikieltoja, saa Muhammedin mie- 
lestä „hä tätilässä" — lähinnä tarkoitettaneen kuo- 
lemansairautta tai muuta siihen verrattavaa — sen 
sijaan jonkin verran tinkien noudattaa. Rituaali- 
sessa suhteessa Muhammed ei vaadi Jumalan pal- 
velemista „koko sydämestä, koko sielusta ja koko 
voimasta". Allah on laupias ja armahtavainen kaik- 
kiin pieniin synteihin ja hairahduksiin nähden. 
Mitään ehdotonta sovitusta ja anteeksiantamusta 
kristillisessä merkityksessä Muhammedin mielestä 
ei näin ollen tarvita. 

3) Muhammedin opissa esiintyy lakiuskonnon ja 
predestinaatioajatuk§en välinen ratkaisematon jän- 
nitys. Toisaalta uskova on oikeutettu odottamaan 
Allahilta oikeudenmukaista palkkaa ylösnouse- 
muksen päivänä, mutta toisaalta Allah voi ,, kum- 
mallisesti" antaa lahjojaan, kenelle tahtoo. Muham- 
medin ajatus lienee tulkittava siten, että uskoton, 
epäjumalanpalvelija ei missään tapauksessa voi 

odottaa Allahilta muuta kuin tulikivikatkuisen hel- 
vetin hirvittävää rangaistusta, mutta uskovainen- 
kaan ei voi ehdottomasti vaatia Allahilta pääsyä 
paratiisiin. 42 

4) Muhammed on useammin puhunut hyvistä 
töistä maksettavasta palkasta ja pahoista töistä tu- 
levasta rangaistuksesta kuin Allahin vapaasta pre- 
destinaatiosta. Näin ollen, mikäli aineiston kvanti- 
tatiivisille suhteille annetaan ratkaiseva todistus- 
voima, joudutaan toteamaan, että Muhammed us- 
konnossaan joka tapauksessa hyvin suuressa mää- 
rässä vetoaa itsekkäisiin vaikuttimiin: „Uskokaa 
omaksi hyödyksenne." 

Muhammedin kuoleman jälkeen muhamettilai- 
suus kehittyi „pyhien sotien' ' avulla arabialais- 
maailman yhteiseksi uskonnoksi. Miksikään todel- 
liseksi, kaikki kansat käsittäväksi maailmanuskon- 
noksi se ei koskaan ole päässyt, ehkäpä 'ei edes Poi- 
tiersin tappion jälkeen v. 732 vakavasti yrittänyt- 
kään. Muhamettilaisuus on näin ollen siinä mie- 
lessä suvaitsevainen uskonto, että se antaa kunkin 
kansakunnan pitää oman profeettansa: Muhammed 
on arabialaiskansojen profeetta samalla tavalla 
kuin esim. Jeesusta pidetään vain länsimaisten 
kansojen profeettana. Muhammettilainen ei näin 
ollen tunne mitään erikoisempaa halua tutustua 

esim. UT. *iin, koska hänelle Koraanissa omasta 

i 



Vrt. Tiele — Söderblom, Komp. der Rel.g., s. 119. 

mielestään on se lopullinen ilmoitus, joka on tar- 
koitettu juuri hänen rodulleen ja heimolleen. Ny- 
kyinen muhamettilaisuus näyttää melkein täysin 
menettäneen sen hyökkäävän, „pyhään sotaan" 
tähtäävän luonteensa, joka sille oli Muhammedin 
elinpäivinä ominainen. Niinpä Suomen muhamet- 
tilaisen seurakunnan johtaja — häntä kutsutaan 
yleensä imaamiksi (johtajaksi, opettajaksi) — sanoi- 
kin tämän kirjoittajalle: „Jos ei vierasuskolainen 
loukkaa muhamettilaista, ei hänkään myöskään ole 
oikeutettu loukkaamaan tätä." Kristillinen lähetys- 
työ sen sijaan ei, kuten tunnettua, ole yhtä suvait- 
sevaista". Kristillinen lähetystyö ja julistus ei puhu 
synnistä vain moraalisessa ja rituaalisessa merki- 
tyksessä, niinkuin Koraani, vaan myöskin ja ennen 
kaikkea uskonnollisessa merkityksessä: syntiä ei 
ole vain dekalogin tapaisten säännösten rikkomi- 
nen, vaan myöskin se uskonnollisuus, joka Juma- 
lassakin tavoittelee palkintoa „omaksi hyväkseen 
ja hyödykseen". Koraanin ja Raamatun välillä ei 
näin ollen ole vain lievä aste-ero, vaan periaat- 
teellinen laatuero: se nautintoa tavoitteleva uskon- 
nollisuus, jota Muhammed opettaa, on UT:n ilmoi- 
tuksen valossa — syntiä. 

Poitiersin tappion jälkeen (v. 732) muhemattilai- 
suuden alueellinen laajentuminen on pääasiassa 
lakannut, mutta sen sijaan sen sisäinen kehitys on 
edelleen jatkunut. Se oli tosin tarkoitettu ainoas- 
taan arabialaisheimoja yhdistäväksi uskonnoksi, 

mutta silti siinä on esiintynyt samanlaisia ympä- 
ristöstä tulleita synkretistisiä virtauksia kuin esim. 
keskiajan katolisessa kirkossa. Nimenomaan risti- 
retkien aikana, jolloin arabialaismaailma joutui 
kosketukseen länsimaiden kanssa, samantapaiset 
hellenistisen filosofian ja mystiikan ainekset, jotka 
vaikuttivat länsimaisen kirkon opinmuodostukseen, 
vaikuttivat myöskin muhamettilaisuuteen. Tällai- 
nen synkretistinen suunta on sufismi. Tämä nimi- 
tys johtuu su/-sanasta, joka merkitsee villavaippaa. 
Länsimaisten kerjälaismunkistojen eri nimitykset 
ovat näin ollen johdetut samalla tavalla järjestön 
käyttämästä puvusta kuin sufisminkin. Tässä yh- 
teydessä ei kuitenkaan oteta käsiteltäväksi kysy- 
mystä, missä määrin henkistäkin sukulaisuutta näi- 
den suuntien välillä on olemassa. 43 

Luonteenomaisena suf ismin edustajana esitellään 
tässä arabialainen Ghazali (k. 1111). Tiele — Söder- 
blom pitää häntä „islamin rikkaimpana uskonnol- 
lisena persoonallisuutena" Lisäksi mainitaan sa- 
massa yhteydessä, että Ghazalin teokset kuuluvat 
„Koraanille uskollisen sufismin klassilliseen kirjal- 
lisuuteen". 44 ) Näitä väitteitä on nyt kriitillisesti 
tarkasteltava. 

Ghazalin huomatuin teos on »Uskontotieteiden 



43 Tiele — Söderblom, Komp. der Rel.g., s. 127, mainitsee, 
että sufilaisnimitys tuli tavalliseksi noin 815 paikkeilla. 
Ensimmäisenä sitä sanotaan käytetyn Abu Hashim von 
Kujasta, joka kuoli Syyriassa 765. 

44 Tiele— Söderblom, Komp. der Rel.g., s. 127. 

elvyttäminen" A 5 Alaotsikon mukaan tässä kirjoi- 
telmassa tutkitaan rakkauden olemusta ja vaikut- 
timia ja määritellään »ihmisen rakkaus Jumalaan, 
Korkeimpaan". Ghazali aloittaa ensin jonkinlai- 
sella rakkauden psykologialla: mikään eloton olento 
ei voi rakastaa, vaan vain sellainen, jolla on elämä 
ja käsityskyky. Aistitut kohteet vuorostaan jaetaan 
sellaisiin, jotka aiheuttavat asianomaiselle mieli- 
hyvää, sellaisiin, jotka aiheuttavat hänelle mieli- 
pahaa, ja sellaisiin, joihin nähden hän on välinpitä- 
mätön, koska ne eivät aiheuta hänelle mielihyvää 
eikä mielipahaa. Rakkaus tulee Ghazalin mielestä 
kysymykseen vain sellaisiin kohteisiin nähden, 
jotka aiheuttavat mielihyvää ja tyydytystä, ja viha 
sellaisiin kohteisiin nähden, jotka aiheuttavat mie- 
lipahaa, mutta sitä, mikä ei aiheuta mielihyvää eikä 
mielipahaa, ei myöskään voi rakastaa eikä vihata. 
Ihminen tuntee luontaista sympatiaa sellaista koh- 
taan, mikä tuottaa hänelle mielihyvää, ja luon- 
taista antipatiaa sellaista kohtaan, mikä tuottaa 
hänelle mielipahaa. 46 

Ghazali huomauttaa edelleen, että rakkautta on 
viittä lajia. Ensimmäisenä rakkauden lajina mai- 
nitaan omaan minään kohdistuva rakkaus. Tämän 
rakkauden mukaan jokainen olento toivoo oman 
olemassaolonsa jatkumista ja pelkää sen tuhoutu- 

45 Tässä selostuksessa seurataan Nathan Söderblomin 
toimittaman kokoelman „Främmande religionskunder" 
käännöstä II: 2, s. 947 seur. 

46 FRU II: 2, s. 948. 

mistä. Tämän rakkauden vuoksi ihminen pelkää 
kuolemaa ja toivoo koettelemusten kohdatessa it- 
seänsä niiden loppuvan. Tämän itsekkään rakkau- 
den vuoksi ihmisen halu suuntautuu ruumiin hy- 
vinvointiin, omaisuuteen, lapsiinsa, sukulaisiinsa ja 
ystäviinsä. Ihminen rakastaa tätä kaikkea sen 
vuoksi, että ne edistävät hänen elämänsä jatku- 
mista. 

Toisena rakkauden vaikuttimena Ghazali mai- 
nitsee hyväntekijään kohdistuvan rakkauden. Ih- 
minen haluaa luontaisesti rakastaa sitä, joka koh- 
telee häntä hyvin, ja vihata sitä, joka kohtelee hän- 
tä huonosti. Ghazalin mukaan Jumalan apostoli — 
nähtävästi tarkoitetaan Muhammedia — on lausu- 
nut seuraavan rukouksen: ,,Oi Jumala, älä salli 
minun joutua kiitollisuuden velkaan jumalatonta 
kohtaan niin, että sydämeni syttyisi rakastamaan 
häntä." Ghazalin mielestä ihminen rakastaa hyvän- 
tekijäänsä samasta syystä kuin lääkäriänsä: samalla 
tavalla kuin lääkäri palauttaa hänen terveytensä, 
samalla tavalla hyväntekijä osallistuu hänen elä- 
mänsä jatkumiseen, ja molemmat pääsevät näin 
ollen osallisiksi hänen rakkaudestaan. Hyvänteki- 
jässään ihminen Ghazalin mielestä ei oikeastaan ra- 
kasta hyväntekijäänsä sinänsä, vaan hänen hyvän- 
tekeväisyyttään : hyväntekeväisyyden loppuessa 
rakkauskin loppuu, vaikka hyväntekijä eläisi jat- 
kuvasti. Tällainen rakkaus Ghazalin mielestä myös- 
kin lisääntyy tai vähenee: hyväntekeväisyyden li- 
sääntyessä rakkauskin hyväntekijää (hänen hyvän- 

tekeväisyyttään) kohtaan lisääntyy, ja vastaavasti 
hyväntekeväisyyden vähentyessä rakkauskin hy- 
väntekijää kohtaan vähenee. 47 

Rakkauden kolmantena vaikuttimena on Ghaza- 
lin mielestä se rakkaus, jossa jotakin kohdetta ra- 
kastetaan sen itsensä tähden eikä sen tuottaman 
hyödyn tähden. Tällaista on Ghazalin mielestä 
kaikki rakkaus kauneuteen ja sulouteen. Niinpä 
maan vehreyttä ja virtaavaa vettä ei rakasteta sen 
vuoksi, että niitä nautittaisiin, vaan vain sen mie- 
lihyvän vuoksi, joka niitä katseltaessa herää. Täl- 
laista rakkautta tunsi Ghazalin mielestä myöskin 
Jumalan apostoli — Muhammed — , joka mielellään 
katseli auringonsäteitä, kukkia, kaunisvärisiä lin- 
tuja ja sopusuhtaisia muotoja. Tällaisessa rakkau- 
dessa ei siten ole kysymys hyödystä (fördel), vaan 
mieltymyksestä (behag). Kun nyt edelleen on — 
Ghazalin mielestä — varmaa, että Jumala on kau- 
nis, niin ilmeisesti myöskin se, jolle hänen kauneu- 
tensa ja majesteettisuutensa ovat käyneet ilmei- 
siksi, rakastaa häntä. Ghazali mainitsee tässä yh- 
teydessä „Jumalan apostolin" lausuneen: „Jumala 
on kaunis ja rakastaa kauneutta." 48 

Neljäntenä rakkauden muotona Ghazali mainit- 
see sen rakkauden, joka ei rajoitu näköaistin aisti- 
miin esineisiin, ei sopusointuiseen muotoon eikä 
valkoisen ja punaisen värin vivahteisiin. Tällainen 



47 FRU II: 2, s. 952—953. 

48 FRU II: 2, s. 954. 

kauneus on Ghazalin mielestä kysymyksessä sil- 
loin, kun puhutaan kauniista käsialasta, äänestä, 
hevosesta, astiasta yms. Tällöin muutkin aistit kuin 
silmä osallistuvat kauneuden tajuamiseen. 

Viidentenä rakkauden vaikuttimena on Ghazalin 
mielestä vihdoin sukulaisuus rakastajan ja rakas- 
tetun välillä. Kahden ihmisen välistä rakkautta ei 
nimittäin vahvista vain joku saavutettu etu, vaan 
vain sielujen sopusointu. Niinpä se, jota Jumala 
siunatkoon [Muhammed?], onkin Ghazalin mukaan 
sanonut: „Sellaiset kohteet, jotka tuntevat toisensa, 
yhtyvät, ja sellaiset, jotka halveksivat toisiaan, 
eroavat." 

Loppulauseessaan Ghazali esittää lausuman, jonka 
merkitys hänen koko esityksensä ymmärtämiselle 
on hyvin tärkeä. Hän sanoo: „Jos nämä rakkauden 
eri vaikuttimet samassa henkilössä yhtyvät, niin 
rakkaus ehdottomasti moninkertaistuu* 9 Jos jolla- 
kin henkilöllä olisi lapsi, jos hän olisi kaunis ulko- 
näöltään, jaloluonteinen, tiedoiltaan täydellinen, 
jalomielinen teoissaan, hyväntahtoinen kaikkia ih- 
misiä kohtaan ja hyväntahtoinen isäänsä kohtaan, 
niin täytyisi häntä kohtaan välttämättä tuntea 
mitä kiihkeintä rakkautta. Kun nämä ominaisuudet 
yhtyvät, niin rakkauden voima on suhteellisesti 
riippuvainen näiden ominaisuuksien voimasta. Jos 



49 FRU II: 2, s. 960: „Om nu dessa motiv förenades hos 
en och samma person, mäste kärleken ovillkorligen mäng- 
dubblas." 

ne ovat kaikkein täydellisimpiä, niin rakkaudenkin 
täytyy saavuttaa täydellisyyden korkein aste. Nä- 
mä ominaisuudet eivät kuitenkaan ole täydellisesti 
yhtyneinä kenessäkään muussa kuin Jumalassa, 
Korkeimmassa. Näin ollen ei myöskään kukaan 
muu kuin Jumala ole todellisen rakkauden arvoi- 
nen." 50 

Tällaisen esityksen luettuaan uskaltaa jotenkin 
varmasti väittää, että sufismi on yhtä paljon sukua 
uusplatonilaisuudelle ja myöhäisantiikin mystii- 
kalle kuin Koraanin alkuperäiselle sanomalle. Ni- 
menomaan on huomattava, että Allahia ei tässä 
enää pienimmässäkään määrässä esitetä armahta- 
jana ja anteeksiantajana. Allahia kuvaillaan tässä 
kaiken ajateltavissa olevan eroottisen nautinnon 
täyteytenä, ja sen vuoksi ihmisen tulee suunnata 
koko rakkautensa häneen. Koraanin jokainen suura 
alkaa samalla sanonnalla: „ Aloitan Jumalan, lau- 
piaan Armahtajan nimeen." Olkoon, että ihminen 
omilla hyvitystöillään, kuten paastoillaan ja py- 
hiinvaelluksillaan, voi Koraanin mukaan suuressa 
määrin korvata syntinsä, niin sittenkin on samalla 
huomattava, että Allahia siinä kuitenkin kutsutaan 
„armahtajaksi". Sufismissa sen sijaan on kysymys 
ihmisen intohimon ylevöitymisestä ja tyydyttämi- 
sestä aivan samoin kuin hellenistisessä mystiikas- 
sakin. 

Lisäksi on huomattava, että Platonille ominainen 



50 FRU II: 2, s. 947—960. 

jako taivaalliseen ja rahvaanomaiseen erokseen 
näyttää sufismissa hävinneen. Tässä ei ole enää 
kysymys siitä, että taivaallinen eros ja aistillinen 
eros olisivat vastakohtia. Sen sijaan Ghazali opet- 
taa, että rakkauden vaikuttimien yhtyminen sa- 
massa henkilössä aiheuttaa rakkauden moninker- 
taistumisen. Ihmisen ei näin ollen Ghazalin mie- 
lestä tarvitse askeettisesti luopua rakastamasta 
maailmaa ja sen nautintoja, päästäkseen rakkauden 
korkeimmalle asteelle, Jumalan rakastamiseen. 
Päin vastoin hänen omaan itseensä kohdistuva rak- 
kautensa, hillitön maallisen edun tavoittelu, on hy- 
vänä lisänä, kun ihmisen on mahdollisimman kiih- 
keästi rakastettava Jumalaa. 

Koraani on näin ollen lakiuskontona kristinus- 
kon vastakohta. Mitään sellaista sovitusta, jonka 
nojalla esim. syntinen epäjumalien palvoja voisi 
päästä paratiisiin, ei Koraanissa tunneta. Allahin 
anteeksiantamus ulottuu vain vähäisiin, rituaalisiin 
rikkomuksiin. Sen sijaan Jumala-suhteen perusta, 
epäjumalanpalveluksesta luopuminen ja ainoan, 
kaikkivaltiaan Allahin palvelijaksi alistuminen — 
islam merkitsee, kuten tunnettua, alistumista — 
ihmisen on itsensä täydellisesti rakennettava. Tässä 
suhteessa Muhammed on ehdoton rigoristi: „Sinä 
voit, sillä Allah on määrännyt, että hänen rinnal- 
laan ei saa palvella epäjumalia. ,, Sufismi saattaa 
näyttää henkevämmältä uskontomuodolta kuin al- 
kuperäinen Koraani aistillisine paratiiseineen ja 
helvetteineen. Se ei kuitenkaan ole kristinuskoa 

yhtään lähempänä kuin Koraani. Sufismissakin on 
kysymys ihmisen intohimoisen rakkauden — erok- 
sen, jos niin halutaan — tyydyttämisestä. Koraanin 
ja suf ismin välillä on tässä suhteessa vain aste-ero. 
Koraani sanoo: „Uskokaa omaksi hyödyksenne!'' 51 
Ghazali sanoo: „Kauneus aikaansaa välttämättä 
mieltymystä. Koska on varmaa, että Jumala on 
kaunis, niin hän on sen rakkauden kohteena, jolle 
hänen kauneutensa on käynyt ilmeiseksi. ,, 52 Sekä 
Koraanissa että Ghazalin sufismissa on kysymys 
sellaisesta uskonnollisuudesta, jossa tyydytetään 
ihmisen tarpeita ja toiveita. Tällainen uskonnolli- 
suus on UT:n ilmoituksen valossa — syntiä: ,,He 
etsivät Jumalassakin omaansa" („In Deo quoque 
quaerunt quae sua sunt"). 



51 Suom. Koraani IV, 170 = s. 146. 

52 FRU II: 2, s. 954. 



Israelin sakraalisesta kuninkuudesta 



Jokaisen uskonnon ymmärtämiseksi on huomioi- 
tava toisaalta se tausta ja ympäristö, jossa se on 
syntynyt, toisaalta se omalaatuinen tapa, jolla mää- 
rättyä ajatusta on tämän uskonnon piirissä edel- 
leen kehitetty. Tämä taustan ja omalaatuisuuden 
välinen vuorovaikutus sisältää itse asiassa samaa 
kuin jonkin yksilöllisen muotokuvan maalaaminen: 
maalarin on ilmennettävä sekä aiheensa yleisinhi- 
milliset että hänen yksilölliset, luonteenomaiset 
piirteensä. Näin ollen myöskin Israelin uskonnon 
ymmärtämiseksi on huomioitava sekä sen yleissee- 
miläinen tausta että sen omalaatuinen kehitys. 
Tältä pohjalta tämän katsauksen tarkoituksena on 
ns. sakraalisen kuninkuuden tutkiminen. Tämä hal- 
litusmuoto oli yleisseemiläinen commune bonum, 
ja on luonnollista, että se jollakin tavalla on vai- 
kuttanut myöskin Israelin uskonnolliseen kehityk- 
seen, joka usein eli varsin kiinteässä vuorovaiku- 
tuksessa naapurikansojensa kanssa. 

Sakraalisen kuninkuuden historialliset juuret lie- 
nevät etsittävissä primitiivisen heimoyhteiskunnan 
hallitustavasta. Siellä, kuten tunnettua, tavataan 
runsaasti pyrkimystä hierarkkiseen järjestykseen: 
uskonnollisia menoja pidetään niin pyhinä, että 
kuka tahansa ei saa niitä suorittaa, vaan perheen 
päämies tai suorastaan heimoruhtinas suorittaa 
uhrit ja muut kulttimenot koko yhteiskunnan puo- 
lesta. Suurempien valtioiden muodostuessa heimon 
päämiehen tehtävät siirtyvät kuninkaalle: korkein 
sekä inhimillinen että jumalallinen valta on keski- 
tetty samoihin käsiin. Kuningas on sacer, pyhä, 
eikä hänen tuomioistaan ole valitusoikeutta. Ku- 
ningas on alammaistensa hengen ja omaisuuden 
yksinvaltainen herra. 

Sakraaliseen kuninkuuteen ovat erikoisesti ruot- 
salaiset tutkijat Geo Widengren ja Ivan Engnell 1 
viime aikoina kiinnittäneet huomiota. Heidän ko- 
koamastaan valtavasta aineistosta saa helposti käsi- 
tyksen siitä, millainen kuninkaan asema oli Israelin 
naapurikansoilla, lähinnä Egyptissä, Babyloniassa 
ja Assyyriassa. 

Egyptissä sakraalinen kuninkuus näyttää suoras- 
taan merkinneen hallitsijan jumalallisuutta: siellä 
faraota kutsutaan hyväksi jumalaksi, netjer nefer, 
ja hänen sanotaan olevan Re- jumalan poika, sillä 
hänen äitinsä oli hänet synnyttänyt sen jälkeen, 
kun Aratm-jumala oli hallitsevan faraon hahmossa 

1 Geo Widengren, Religionens värld. — Ivan Engnell, 
Studies in divine kingship. 

yöllä käynyt siittämässä hänet kuningattaren luo- 
na. Seuraava farao Mernephtahin kunniaksi sepi- 
tetty hymni kuvastaa asiaa lähemmin: 

„Käännä kasvosi minuun, sinä nouseva aurinko, 
Joka kauneudellasi valaiset kaksi maata! 2 

Sinä ihmiskunnan aurinko, joka hävität pimey- 
den Egyptistä. 

Sinä olet isäsi Ren kaltainen, joka nousee tai- 
vaanlaella. 

Sinun säteesi tunkeutuvat luolaankin, ja kaikki 
paikat hohtavat sinun kauneuttasi. 

Sinulle kerrotaan, mitä maassa tapahtuu, 
kun Sinä oleskelet palatsissasi. 
Sinä kuulet kaiken, mitä maassa puhutaan, 
Sinulla on miljoonia korvia. 
Sinun silmäsi ovat taivaan tähtiä kirkkaammat, 
ja Sinä voit nähdä paremmin kuin aurinko. 
Vaikka joku puhuisi luolassakin, 
kuitenkin se tulisi Sinun kuuluviisi. 
Jos jotakin tehtäisiin piilossa, kuitenkin silmäsi 
sen keksisi, 

Merneptah, Amunin rakastettu, sinä armon herra, 
joka loit elämän !" 3 

Tästä hymnistä — Ivan Engnell esittää maini- 
tussa teoksessaan useita samantapaisia — ilmenee, 



2 Tämä egyptiläisissä hymneissä usein toistuva sanonta 
tarkoittaa Ala- ja Ylä-Egyptiä. 

3 Widengren, Religionens värld, s. 263; Engnell, The 
divine kingship, s. 6 seur. 

kuinka täydellisesti Egyptissä hallitseva farao ja 
ylijumala Re samastettiin toisiinsa: faraota verrat- 
tiin taivaalla loistavaan aurinkoon, ja hän oli yhtä 
kaikkitietävä ja kaikkikuuleva kuin ylijumalakin. 
Tällainen oli se farao, joka vastasi Moosekselle ja 
Aaronille näiden käydessä hänen puheillaan: „Ku- 
ka on Herra, jota minun pitäisi kuulla j^ päästää 
Israel" (Ex. 5: 2). Tässä ei ole kysymys mistään het- 
kellisestä vihanpurkauksesta, vaan faraon jumalal- 
lisen aseman loukkaamisesta, joka oli yleisesti 
maassa tunnustettu. 

Kaikkia yleistyksiä on tieteessä tarkoin varot- 
tava: kaksi tapausta saattaa näyttää samanlaisilta, 
mutta ne eivät silti välttämättä ole aivan samanlai- 
sia. Tällainen varovaisuus on tarpeen, kun nyt siir- 
rytään esittämään sakraalista kuninkuutta Baby- 
loniassa. 

Hammurapin lain loppulause, jonka Nathan Sö- 
derblom on ruotsintanut, kuvastaa sattuvasti tämän 
hallitsijan käsitystä itsestään ja suhteestaan juma- 
liin. Hän kirjoittaa mm.: 

„Nämä ovat ne oikeudenmukaiset lait, jotka 
Hammurapi, mahtava kuningas, sääsi ja joiden no- 
jalla hän antoi maalle hyvän hallinnon. Hammu- 
rapi, täydellinen kuningas, olen minä. Suhteessani 
„mustatukkaisiin", jotka Bel ja Marduk ovat jättä- 
neet hallittavikseni, en ole ollut välinpitämätön en- 
kä ole mitään laiminlyönyt . . Niillä mahtavilla 
aseilla, jotka Zamana hankki minulle, sillä viisau- 
della, jonka E a antoi minulle, ja sillä voimalla, jon- 



137 



ka Marduk antoi minulle, minä karkoitin viholliset 
pohjoista ja etelää kohti ja tein lopun heidän ryös- 
töretkistään . . . Suuret jumalat ovat valinneet mi- 
nut, ja minä olen suojeleva paimen, jonka valtikka 
on oikeudenmukainen ja jonka suojaava hyväntah- 
toisuus ulottuu kaupunkiini . . . Olen ylväs kunin- 
gas kaupunkikuninkaitten joukossa. Kunpa voisin 
lamasin, taivaan ja maan suuren tuomarin käs- 
kystä, saattaa oikeuden voittoon maassa." 4 

Tämän otteen rinnalla siteerattakoon Nebukad- 
nesarin rukous valtaistuimelle noustessaan vuo- 
delta 604 e. Kr. 

,,Sinä ikuinen hallitsija, maailmankaikkeuden 

herra, 

siunaa armossasi kuningasta, jota rakastat. 

Johda hänet oikeata tietä. 

Minä olen hallitsija, joka tottelen sinua, 

sinun kättesi tekoa. 

Sinä olet luonut minut ja 

antanut minulle vallan 

ihmisjoukkoihin nähden. 

Herra, armosi mukaan, 

jonka annat tulla 

kaiken ja kaikkien osaksi, 

auta minua rakastamaan sinun korkeata johtoasi! 
Suo jumalanpelon 
asua sydämessäni! 

Anna minulle sitä, mikä sinusta hyvältä näyttää, 

Sinä, joka olet elämäni Herra." 5 

Näiden otteiden vertailu äskenmainittuihin egyp- 

4 Söderblom, Främmande religionsurkunder (= FRU) III, 
s. 194. 

5 FRU III, s. 178 = Erkki Kaila, Yleisen uskononhistorian 
pääpiirteet, s. 161. 

tiläisiin lähteisiin osoittaa, kuinka tärkeätä on olla 
yleistyksissä pidättyväisempi kuin mitä Widengren 
ja Engnell ovat olleet. Sakraalinen kuninkuus ei 
suinkaan ole samanlainen Egyptissä ja Babylonias- 
sa, vaikka kummassakin tapauksessa kuninkuus 
asetetaan jumalten toiminnan kanssa yhteyteen. 
Egyptissä farao on suorastaan syntyään jumala, 
hän on netjer nefer, hyvä jumala. Babyloniassa sen 
sijaan Hammurapi katsoo auringonjumala Samasin 
luovuttaneen vallan hänelle. Hammurapin kuului- 
san lakikokoelman loppulause onkin eräänlainen 
hänen puolustuspuheensa jumalien edessä: hän 
pyrkii siinä vakuuttamaan, että hän on asianmu- 
kaisesti täyttänyt jumalilta saamansa tehtävät, aja- 
nut viholliset pakoon ja saattanut oikeuden voit- 
toon maassa. Hammurapi tuntee näin ollen olevan- 
sa tilivelvollinen panteonin jumalille Belille, Mar- 
dukille ja Samasille, joskin hän arvelee suoriutu- 
vansa siitä ilman rikettä, mutta Egyptin farao on 
varma siitä, että ei ole olemassa sellaista herraa, 
jota hänen olisi toteltava. Näin ollen ei liene sattu- 
ma, että Egyptistä ei ole löydetty mitään kodifioi- 
tua lakia, jota vastoin Hammurapin laki on jokaisel- 
le koulupojallekin tunnettu. Kodifioitu laki ei liene 
Egyptissä — mikäli siellä sellainen on ollut — ollut 
niin ensisijaisessa asemassa oikeudenkäytössä kuin 
kiveen hakattu Hammurapin laki. 6 Egyptin farao 

6 Aarre Lauha, Vanhan Testamentin orjalainsäädäntö, 
TA 1936, s. 290, huomauttaa, että »Egyptissä ilmeisesti on 
ollut kodifioituja lakeja, mutta niitä ei ole löydetty". 

on nähtävästi jumalallisen alkuperänsä vuoksi ollut 
niin täydellinen diktaattori, että alammaiset kerta 
kaikkiaan alistuivat hänen suullisiin tuomioihinsa, 
mutta Babyloniassa sakraalisen hallitsijan piti 
ainakin periaatteessa totella jumalien käskyjä ja 
seurata kirjoitettua lakia. 

Kun israelilaiset valloittivat Kanaanin maan ja 
vähitellen tunkivat sen kanta-asukkaat syrjään, 
tuli kysymys maan hallitusmuodosta tärkeäksi. 
Tilapäisten tuomarien asettaminen ei ajanoloon 
vastannut tarkoitustaan, vaan maahan piti saada 
kiinteä hallitus. Tämä oli sitäkin tärkeämpää, kun 
Samuelin pojat, jotka isänsä jälkeen tulivat tuoma- 
reiksi, ,, olivat väärän voiton pyytäjiä, ottivat lah- 
juksia ja vääristivät oikeutta" (1 Sam. 8: 3). Tällöin 
Israelin vanhimmat esittivät profeetta Samuelille, 
kaikesta päättäen arvovaltaiselle vanhukselle, jon- 
ka ratkaisuun voitiin olettaa kaikkien tyytyvän, 
luonnolliselta kuulostavan pyynnön: „Aseta meille 
nyt oikeutta jakamaan kuningas, jollainen kaikilla 
muillakin kansoilla on" (1 Sam. 8:5). Samuelin 
„pahastuminen" (1 Sam. 8:6) on ymmärrettävissä 
juuri sakraalisen kuninkuuden taustalta: tässä ei 
ollut kysymys vain tarkoituksenmukaisesta halli- 
tusmuodon muutoksesta, vaan Jahye-uskonnon ka- 
naanisoitumisen vastustamisesta. „ Jahve sanoi Sa- 
muelille: 'Minua he ovat pitäneet halpana olemaan 
heidän kuninkaanansa' " (1 Sam. 8:7). Samuel ei oli- 
si halunnut kansansa hallitsijaksi itämaista despoot- 

tia, joka „ottaa pojat vaunumiehiksi ja tyttäret voi- 
teiden tekijöiksi" (1 Sam. 8: 11, 13), puhumattakaan 
muista verorasituksista. Lopulta Samuel kuitenkin 
Jahven käskystä suostuu kansan pyyntöön ja Saul 
valitaan kuninkaaksi (1 Sam. 9 — 10). 

Saulin kuninkuus muodostui kuitenkin varsin 
lyhytaikaiseksi. Samuel, Jahven profeetta, erotti 
hänet kuninkaan virasta, koska hän ei suostunut 
suorittamaan ns. cherera-uhria Jahvelle (1 Sam. 15). 
Samuel lähetti Saulin Jahven puolesta kostamaan 
amalekilaisille sanoen: „Näin sanoo Jahve Sebaot: 
Minä kostan Amalekille sen, mitä hän teki Israelil- 
le asettumalla hänen tielleen, kun hän tuli Egyp- 
tistä. Mene siis ja voita amalekilaiset, ja vihkikää 
tuhon omaksi kaikki, mitä heillä on; äläkä säästä 
heitä, vaan surmaa miehet ja naiset, lapset ja ime- 
väiset, raavaat ja lampaat, kamelit ja aasit" (1 Sam. 
15:2 — 3). Saul ei tyytynyt totaaliseen tuhovoit- 
toon, vaan otti sen sijaan saalista omaksi edukseen. 
Israel ei näin ollen sittenkään Saulissa saanut sa- 
manlaista jumalallista kuningasta kuin Egyptin 
farao, vaan hänen yläpuolelleen jäi profeetallisen 
Jahve-uskonnon edustajana Samuel, joka sanoi hä- 
nelle: „Sinä [Saul] olet hyljännyt Jahven sanan, ja 
Jahve on myös hyljännyt sinut, niin että et enää 
saa olla Israelin kuninkaana" (1 Sam. 15: 26). 

Samuelin ja kansan välinen erimielisyys on 
eräänä esimerkkinä siitä yleisseemiläisen taustan 
ja kansallisen, omalaatuisen Jahve-uskonnon väli- 
sestä jännityksestä, josta jo tämän katsauksen alus- 

sa mainittiin. Kansa edustaa tässä yleisseemiläistä 
„ taustaa" ja haluaa ilman varauksia saada saman- 
laisen kuninkaan kuin »muillakin kansoilla" on. 
Samuel sen sijaan edustaa kansallista, omalaatuista 
Jahve-uskontoa. Hän joutuu aluksi tappiolle, kun 
hän aikansa epäröityään valitsee kansalle kunin- 
kaan. Lopulta kuitenkin Samuelin jahvismi voit- 
taa, kun Saul Samuelin profeetallisen arvovallan 
pakottamana joutuu luopumaan kuninkaanviras- 
taan. Saulin ja Daavidin välinen pitkällinen tais- 
telu osoittaa, että Saul teki kaikkensa säilyttääk- 
seen kuninkuutensa, mutta, kuten tunnettua, mo- 
nien vainojen ja vastoinkäymisten jälkeen Daavid 
kuitenkin pääsee kuninkaaksi. Hänen valtansa va- 
kiintuminen merkitsee — ainakin aluksi — profee- 
tallisen, vain henkisiin voimavaroihin perustuvan 
jahvismin voittoa politikoivasta Saulista. 

Taistelu ei kuitenkaan pysähtynyt vain tähän 
yhteen vaiheeseen. Monissa yhteyksissä kerrotaan 
myöhemmin, kuinka juuri kuninkuuden kautta pa- 
kanalliset tavat tunkeutuivat Israeliin ja kuinka 
jahvismi reagoi niitä vastaan. Mainittakoon eräitä 
esimerkkejä tästä vastakohdasta. 

Daavidin kuninkuuden mainitaan kestävän „iäti" 
(2 Sam. 7: 13, 16), mutta samalla korostetaan, että 
„ Jahve Sebaot on ottanut hänet laitumelta kan- 
sansa Israelin ruhtinaaksi" (2 Sam. 7:8). Daavidin 
syntymästä ei mainita mitään mytologisia kuvauk- 
sia, niinkuin Egyptin faraoista, joiden nimenomaan 
sanotaan olevan jumalien siittämiä, yliluonnolli- 
sia olentoja. Daavid esitetään tavallisena, vaatimat- 



142 



tomana paimenpoikana, ja hänen kuninkuutensa 
historiallisesti syntyneenä ilmiönä. Hänen valtansa 
ei perustu hänen jumalalliseen alkuperäänsä, vaan 
siihen, että Jahve on antanut hänelle tehtäväksi 
hallita oikeudenmukaisesti. Tämä ilmenee vielä 
Daavidin viimeisistä sanoista: „Israelin Jumala on 
sanonut: 'Joka hallitsee ihmisiä oikeudenmukai- 
sesti, joka hallitsee Jumalan pelossa, hän on niin- 
kuin huomenhohde auringon noustessa pilvettömä- 
nä aamuna' " (2 Sam. 23: 3). 

Salomon kuninkuuden aikana kanaanisoitumi- 
sen merkkejä on runsaasti nähtävissä. Hän nai 
faraon tyttären (1 Kun. 3: 1) ja ryhtyi suurenmoi- 
sen temppelin rakentamiseen, jonka tarkoituksena 
kaikesta päättäen on ollut eräänlainen kilpailu fa- 
raoitten suurenmoisten rakennustöiden kanssa (1 
Kun. 5 seur.). Faraoitten käyttämä pakkotyö oli 
tällöin myös Israelissa käytännössä (1 Kun. 11: 28). 
Edelleen kerrotaan Salomolla faraon tyttären lisäk- 
si olleen „monta muuta muukalaista vaimoa, joita 
hän rakasti: mooabilaisia, ammonilaisia, edomilai- 
sia, siidonilaisia ja heettiläisiä, niiden kansain nai- 
sia, joista Jahve oli sanonut israelilaisille: 'Älkää 
yhtykö heihin, älköötkä hekään yhtykö teihin; he 
varmasti taivuttavat teidän sydämenne seuraamaan 
heidän jumaliansa' " (1 Kun. 11: 2; vrt. Ex. 34: 12— 
16). — Valtakunnan jakautuminen Salomon kuo- 
leman jälkeen osoittaa sitä paitsi, että kanaani- 
soituminen hänen aikanaan ylitti pienen Israelin 
taloudelliset voimavarat ja vaaransi sen kansallisen 
ja uskonnollisen omalaatuisuuden (1 Sam. 12 seur.). 

Myöskin Israelin runouteen taistelu jahvismin ja 
kanaanisoitumisen välillä on jättänyt jälkensä. 
Eräänä esimerkkinä mainittakoon Ps. 2, joka näh- 

tävästi alkuaan on esitetty jonkun kuninkaan 
kruunausjuhlassa ja jossa sakraalinen kuninkuus 
esiintyy suorastaan „egyptiläisessä" muodossa: 

„Minä ilmoitan, mitä Jahve on säätänyt. 

Hän lausui minulle: 

Sinä olet minun poikani, 

tänä päivänä minä sinut synnytin." 

Määrätyssä kruuna jäisten vaiheessa kuningas — 
minä-muotoa käyttäen — julistaa olevansa Jahven 
synnyttämä, jumalallinen alkuperältään, samoin 
kuin joku Egyptin Merneptah. 

Myöskin seuraavaa »messiaanista" hymniä Geo 
Widengren 7 väittää alkuaan sakraaliseksi kunin- 
kuushymniksi: 

„Jahven Henki on minun päälläni, 

sillä hän on voidellut minut 

julistamaan ilosanomaa nöyrille, 

lähettänyt minut sitomaan särjettyjä sydämiä, 

julistamaan vangituille vapautusta 

ja kahlituille kirvoitusta. ,, Jes. 61: 1. 

Widengrenin olettamus, että tämä hymni on ase- 
tettava sakraalisen kuninkuuden yhteyteen, voi 
pitää paikkansa. Tämä hymni voi olla syntynyt jos- 
sakin hovissa, jossa kuningas edeltäjiensä sortoval- 
taa välttäen on pyrkinyt näkemään tehtävänsä 
„daavidilaisessa" valossa: kuninkaan tehtävänä ei 



7 Widengren, m.t. s. 256. 

ole kansansa sortaminen ylenpalttisilla veroilla ja 
pakkotöillä, niinkuin esim. Salomon temppelira- 
kennuksen yhteydessä tiedetään tapahtuneen, vaan 
oikeudenmukainen hallinto, jossa köyhä tuntee 
olonsa turvatuksi rikkaiden mielivaltaa vastaan. 
Yhtä todennäköinen on kuitenkin myös olettamus, 
että tämä hymni on jonkun profeetan — Jesaja- 
nimisen tai jonkun muun — sepittämä, joka näkee 
kuninkaitten mielivallan tuhoisat seuraukset ja 
tahtoo henkensä uhalla esiintyä yhteiskunnallisen 
vanhurskauden puoltajana. Nimenomaan siksi, että 
monet muut profeetat — esim. Aamos ja Miika 
— olivat tällaisia yhteiskunnallisen vanhurskauden 
puoltajia, näyttää tämän hymnin irroittaminen sen 
alkuperäisestä tekstiyhteydestä turhalta. Luonte- 
vinta lienee tulla toimeen niin vähin muutoksin ja 
tekstikorjauksin kuin suinkin mahdollista. Tällöin 
tätä Jesaja-hymniä joudutaan pitämään profeetal- 
lisen jahvismin tuotteena. 

Yllämainitut esimerkit antanevat jonkinlaisen 
kuvan siitä, mitä yleisseemiläisen taustan ja Israe- 
lin uskonnollisen omalaatuisuuden rinnakkainen 
huomioiminen uskonnonhistoriallisena menetelmä- 
nä merkitsee. Israelin uskonnonhistoriasta voidaan 
helposti osoittaa muitakin tapauksia, 8 joissa ka- 

8 Aahaksen, Juudan kuninkaan, mainitaan „panneen poi- 
kansa kulkemaan tulen läpi" (2 Kun. 16: 3), ts. toimitta- 
neen kanaanilaisten keskuudessa tavallisen lapsiuhrin. Esi- 
koisuhri oli alkuaan Israelinkin laissa määrätty (Ex. 13:2; 
22: 29), mutta myöhemmin (Lev. 18: 21) se kiellettiin. 



145 



naanisoituminen, yleisseemiläiseen ympäristöön 
mukautuminen, näyttää melkein loppuun suorite- 
tulta. Kuitenkin vain siten, että profeetallinen 
Jahve-uskonto jaksoi aina uudestaan reagoida tätä 
kanaanisoitumista vastaan, saattoi VT muodos- 
taa historiallisen taustan uuden uskonnon, kristin- 
uskon, syntymiselle. 



Pakanuuden käsitteestä 



Uskonnonhistoriallinen aineisto jaoitellaan usein 
siten, että kunkin kansan tai uskonnonperustajan 
palvomat jumalat esitetään erikseen. Tällöin saa- 
daan usein varsin kuivien luetteloiden muodossa 
tietää, millaisia olentoja mikin kansa on jumalina 
palvonut ja mitä nimiä he ovat näille olennoille 
antaneet. Mitään systemaattisia, yleiskatsausta ta- 
voittelevia näkökohtia ei sanottavasti esiinny. Kun 
sitten edelleen käsitellään myös kristinuskoa, niin 
lukija saa helposti sen käsityksen, että se on vain 
yksi uskonto monien muiden joukossa, joka eroaa 
esim. buddhalaisuudesta suunnilleen yhtä paljon 
kuin esim. kiinalaisten uskonto germaanien uskon- 
nosta. Tällainen uskonnonhistoria on kieltämättä 
varsin ikävää luettavaa. 

Uskonnonhistoriallista kirjavuutta on yritetty 
eri tavoilla poistaa. Tarjona oleva laaja aineisto on 
pyritty jäsentämään joidenkin harvojen perusnä- 
kökohtien mukaan. Usein on käytetty kehityksen 
käsitettä. On erotettu ,, alepipia" ja „korkeampia" 
uskontoja. Asianomaisen tutkijan tai kirjoittajan 

henkilökohtainen usko pääsee tällöin ratkaisevasti 
vaikuttamaan aineiston jäsentelyyn: hän pitää 
omaa uskontoansa korkeimpana uskontona. Tällöin 
on luovuttu yleispätevyyttä tavoittelevan tieteen 
perusteista. Mitään yleispätevää »täydellisen" ja 
,, korkeamman" uskonnon mittapuuta, joka kaik- 
kien uskontojen kannattajien täytyisi tunnustaa 
päteväksi, ei nimittäin ole olemassa. „Täydellisen 
uskonnon" käsite on tieteessä käyttökelvoton. 

Tämän katsauksen tarkoituksena on pakanuuden 
käsitteen määrittely. Tällöin ei tietenkään voida 
tieteellisesti todeta, kuinka „vilpitön" kukin paka- 
na on kulttimeno jaan harjoittaessaan, vaan on ky- 
symys vain pakanuuden periaatteellisesta puolesta. 
Alkuperäisten lähteiden valossa on tutkittava, min- 
kä vuoksi pakanat jumalia palvovat. 

Aloitamme luonnonkansojen uskonnoista. 

Hottentottien keskuudesta on merkitty muistiin 
seuraava rukous: 

,,Sinä, oi Tsui-goa, 
sinä, isien isä, 
sinä, meidän isämme! 
Suo ukkospilven virrata! 
Suo laumojemme elää! 
Suo meidän elää! 
Minä olen hyvin heikko 
janosta ja nälästä. 
Anna minun syödä 
maan hedelmiä." 1 



1 FRU (Söderblom, Främmande religionsurkunder) III, 
s. 101. 

Ramalanjaona, maakalainen Norjan kirkon Ma- 
dagaskarin saarella toimivaan lähetykseen kuuluva 
opettaja, on merkinnyt muistiin seuraavan rukouk- 
sen: 

„ Armahda minua, oi Maa! Sinun luonasi asun, 
sinä annat minulle ravinnon, sinä annat vettä juo- 
dakseni, sinä annat minulle vaatteita pukeutuak- 
seni. Armahda minua, oi Maa! Sinähän otat minulta 
vaimoni, jota ilman en voi tulla toimeen; sinä riis- 
tät lapseni, jotka ovat iloni; sinä otat ystäväni, jot- 
ka ovat minulle rakkaat; vanhempanikin sinä otat 
pois." 2 

Mongolialaisessa häähymnissä Tulen jumaluu- 
delle sanotaan mm.: 

„Sinulle, äiti Ut, me kannamme paloviinaa mal- 
joissa ja rasvaa molemmissa käsissä. Suo sulhasen 
ja morsiamen ja kaiken kansan menestyä!" 3 

Huroni-intiaanit rukoilevat seuraavasti: 

„Hengelle, joka asuu tässä paikassa, minä annan 
tupakkaa. Auta meitä, varjele iixCidät haaksirikos- 
ta, puolusta meitä vihollisiamme vastaan ja suo 
meidän, menestyksellisen matkan jälkeen, palata 
terveinä kyläämme!" 4 

Zulut tulevat toisinaan kärsimättömiksi ja rukoi- 
levat seuraavasti: 

„Milloin olemme laiminlyöneet uhreja emmekä 
ole lausuneet sinun kunnianimiäsi? Minkätähden 
olet niin kitsas? Jollet paranna tapojasi, niin kaikki 



2 FRU III, s. 103. 

3 FRU III, s. 114. 

4 FRU III, s. 115. 

kunnianimesi jäävät unohduksiin. Millaiseksi tulee 
silloin osasi? Saat mennä tiehesi syömään heinä- 
sirkkoja. Paranna itsesi, tai me unohdamme sinut." 5 
Kaikissa näissä otteissa rukoilija pyytää omaa 
menestystään. Hän pyytää itselleen ja perhekun- 
nalleen monenlaisia maallisia tarpeita. Luonnon- 
kansojen uskonto on näin ollen ihmisen toiveiden 
ja tarpeiden tyydyttämistä jumalien välityksellä. 
Zulut ovat näin ollen aivan johdonmukaisia, kun 
he rukouksessaan uhkaavat lopettaa kulttimenot, 
jos heidän jumalansa ei paranna tapojaan ja tule 
anteliaammaksi kuin tähän saakka. 

Näin saavutettua tulosta voidaan nyt käyttää jat- 
kuvana työhypoteesina. Siirrymme Intian uskon- 
toihin ja tarkastamme, minkä vuoksi siellä uskon- 
nollisia kulttimenoja harjoitetaan. 

Intialaisissa veda-hymneissä tavataan täydelli- 
nen panteon. Jumalia nimitetään monilla nimillä 
ja heitä rukoillaan seuraavasti: 

,,Jos peto, pahantekijä, 
oi Pusan, mitä väijyy vain, 
pois tieltämme se karkoita. 
Ja meitä laitumille sä, 
oi Pusan, lihaville vie! 
Runsaasti, käsin avoimin, 
sä anna, meidät ravitse." 6 
Hymnissä Usakselle, Aamuruskon jumaluudelle, 
sanotaan mm.: 



5 FRU III, s. 102. 

6 FRU II: 1, s. 15. 

„Itse loistaen, sä meitä johdata 
rikkauteen, menestykseen, taivaantytär! 
Vie meidät mukanasi rikkauksihin, 
kun- korkeudessa vaunuissasi kuljet. 
Oi taivaantytär, jumalattaremme, 
näin uhrimme sun teki suopeaksi." 7 

Hymnistä Agnille, Tulen jumaluudelle, siteerat- 
takoon seuraava kohta: 

,,Uhraaja saakohon 
päivittäin kasvavaa 
rikkautta, mainetta, 
terveitä lapsia." 8 

Intia on myöskin askeesin luvattu maa. Tunne- 
tuin suunta tässä suhteessa on buddhalaisuus. Siinä 
pyritään, kuten tunnettua, vapautumaan jälleen- 
syntymisen pakosta. Tämä elämä on Buddhan mie- 
lestä kärsimystä, ja syntyminen tähän elämään on 
rangaistus aikaisemmissa olomuodoissa tehdyistä 
synneistä. Jos ihminen elää tarpeeksi puhtaasti 
tässä elämässä, ei hänen enää tarvitse syntyä 
uudestaan, vaan hän pääsee nirvanaan. Nirvana on 
kärsimyksettömyyden, täydellisen onnen tila. 

Aluksi näyttävät veda-hymnien uhriuskonto ja 
buddhalaisuuden askeesi aivan erilaisilta: edelli- 
sessä toivotaan maallista menestystä ja rikkautta> 
jälkimmäisessä pidetään tätä elämää kärsimyksenä, 
josta on pyrittävä vapautumaan. Tätä eroavaisuut- 
ta ei suinkaan pidä väheksyä. Samalla on kuiten- 



7 FRU II: 1, s. 17. 

8 FRU II: 1, s. 19. 

kiri huomattava näiden suuntien yhteinen piirre: 
kummassakin tapauksessa pyritään inhimillisten 
tarpeiden ja toiveiden tyydyttämiseen. Ero on vain 
siinä, että veda-hymnien uskonnollisuus tavoitte- 
lee ajallista onnea, buddhalaisuuden askeesi kuole- 
manjälkeistä onnea, nirvanaa, johon päästäkseen 
ihmisen on askeesilla sammutettava ajalliset toi- 
veet ja tarpeet. 

Entä sitten Hellas, tuo ihanan kauneuden maa, 
joka sankarillisesti taisteli barbaarien ylivoimaa 
vastaan! Onko se uskonnollisessa suhteessa luonut 
jotakin sellaista, joka periaatteellisesti on asetet- 
tava toiselle tasolle kuin yllämainitut tyypit? Läh- 
teiden on puhuttava! 

Vanhin Hellaan uskonto näyttää olleen tavan- 
omaista naturalistista hedelmällisyyskulttia. 

„Sinulle, kaikkien äiti, Maa, tahdon laulaa, 
Sinä olet vanhin jumalien joukossa ja annat kai- 
kille ravinnon. 
Sinä annat ihania lapsia ja ihania hedelmiä, 
oi mahtava jumalatar/ ' 9 

Hedelmällisyyskultin ohella oli Dionysoksen pal- 
vonta hyvin levinnyt. Siinä oli kysymys maallisten 
rakkaustoiveiden tyydyttämisestä. 

„Auta, Dionysos, minua voittamaan omakseni 
armaani, jota tiedät sydämeni kaipaavan." 10 

Aineellisten ja aistillisten toiveiden ohella hel- 

9 FRU III, s. 201. 

10 FRU III, s. 204. 

leeni rukoili toisinaan jumalia myös henkisten pää- 
määrien vuoksi. Niinpä Solon, Ateenan kuuluisin 
lainsäätäjä, rukoilee seuraavasti: 

,, Ylvään Olympoksen muusat, kuulkaa rukoukseni, 
Suokaa minulle onnea autuailta jumalilta ja anta- 
kaa 

minun aina ihmisten kesken nauttia jaloa, tahra- 
tonta mainetta." 11 
Tämäntapainen rukous laajenee myöhemmin 
koko isänmaan, kotikaupungin käsittäväksi. Olym- 
polaisissa kisoissa saavutettujen voittojen jälkeen 
kiitetään khariitteja, sulouden jumalattaria, siitä, 
että he näin ovat suoneet mainetta ihmislapsille, 12 
ja persialaisvaaran torjumisen jälkeen Ateenan 
Akropolis rakennetaan uudelleen ja sinne pystyte- 
tään Athenen, voiton jumalattaren temppeli. 13 Hel- 
leenit kokoontuivat sinne tuntiessaan, että jumalat 
olivat täyttäneet heidän korkeimman toiveensa, va- 
pauden pelastamisen. 

Zarathustran perustama Mazda-uskonto valaisee 
edelleen pakanuuden käsitettä. Hänen uskontonsa 
on, kuten tunnettua, ennen kaikkea maanviljelys- 
väestön uskontoa. Ahura Mazda, hyvä jumala, an- 
taa antejansa maanviljelijälle, talonpojalle. 

„Sinä ruumiillisten olentojen Luoja, sinä hurs- 
kas! Mikä on uskonnon ydin? Silloin vastasi Ahura 

11 FRU III, s. 202. 

12 FRU III, s. 204. 

13 O. E. Tudeer, Kreikan kansa persialaissotien aikana, 
s. 201. 

Mazda (— viisas Herra): Se on maanviljelyksessä. 
Se, joka viljelee viljaa, viljelee hurskautta. Hän 
edistää tätä uskontoa (Mazda-uskontoa)." 14 

Maatyö karkoittaa Zarathustran mielestä perke- 
leet, pahan jumalan Angra Mainyun palvelijat: 

„Kun siemen laitetaan kuntoon, niin perkeleet 

hikoilevat. 

Kun mylly laitetaan kuntoon, niin perkeleet me- 
nettävät rohkeutensa. 

Kun jauhot laitetaan kuntoon, niin perkeleet ul- 
vovat. 

Kun taikina laitetaan kuntoon, niin perkeleitten 

valta on lopussa." 15 

Jo näistä otteista näkyy, että Mazda-uskonto on 
samanlaista inhimillisten tarpeiden ja toiveiden 
tyydyttämiseen tähtäävää uskonnollisuutta kuin 
yllä mainitutkin tyypit. Kysymys on kaikkialla 
sama, mutta vastaus voi olla erilainen: luonnon- 
kansat pitävät aineellisia tarpeita ainoana tarpeel- 
lisena, helleenit alkuaikoina ja Mazda-uskonto niin 
ikään, mutta helleenisen sivistyksen kukoistuskau- 
della henkiset tarpeet, maine ja kansalaiskunto, 
jotka pohjimmaltaan käsitetään jumalten lahjoiksi, 
syrjäyttävät aineelliset tarpeet. 

Pakanuuden käsite ei kuitenkaan vielä ole tullut 
tyhjentävästi määritellyksi. Toistaiseksi on vain 
huomattu, että kultin päämäärä, inhimillisten tar- 
peiden ja toiveiden tyydyttäminen, on punaisena 



14 FRU II: 2, s. 713. 

15 FRU 11:2, s. 713. 

lankana havaittavissa kaikissa yllämainituissa pa- 
kanauskonnoissa. Nyt on tutkittava toista, yhtä 
tyypillistä kysymystä: millainen ihminen saa osal- 
listua kulttiin? 

Primitiivisten uskontojen tabumääräykset ovat 
yleisesti tunnetut. Tämä alkuaan polyneesialainen 
sana merkitsee „erikoista, huomattavaa". Tabuja 
ovat usein näin ollen esim. papit ja kuninkaat, ja 
yleensä kaikki, mikä on tekemisissä kultin kanssa. 
Henkilön tai esineen yläpuolelle, joka on tabu, on 
ikäänkuin näkymättömin kirjaimin kirjoitettu: 
„Sinun ei pidä". Tulkoon mainituksi, että monet 
moosekselaisen lain säännökset kaikesta päättäen 
ovat alkuaan tällaisia tabusäännöksiä. Eräänä esi- 
merkkinä mainittakoon 3 Moos. 10: 10: „ Viiniä ja 
väkijuomaa älkää juoko, kun menette ilmestysma- 
jaan, ettette kuolisi." Niin ikään monet saastais- 
ten eläimien" luettelot lienevät täten selitettävissä. 

Hellaan temppelien otsikkokirjoituksissa koros- 
tetaan niin ikään, että kukaan saastainen ei saa 
astua temppeliin. Seuraavat esimerkit valaisevat 
asiaa lähemmin. 

Astypaleian saaren temppelin sisäänkäytävässä 
sanotaan: „Tähän temppeliin ei saa kukaan epäpuh- 
das eikä saastainen astua; muuten hän joutuu ju- 
malten vihan alaiseksi." 16 

Rhodoksen saaren temppelisäännössä sanotaan: 
„Pyhäkköön mennessä on oltava puhdas käsistään 
ja mieleltään niin, että ei ole tietoinen mistään pa- 
hasta." 16 



16 FRU III, s. 213. 

Näiden esimerkkien lisäksi voidaan viitata 
yleensä pappissäätyyn eri uskonnoissa. Pappeja 
pidetään pyhinä olentoina, jotka toimivat välittä- 
jinä jumalien ja tavallisen rahvaan välillä. Pap- 
peja uskotaan pakanauskonnoissa tarvittavan ni- 
menomaan siksi, että niiden mukaan ainoastaan 
puhdas ja pyhä saa olla kosketuksissa jumalien ja 
heille osoitetun kultin kanssa. 

Kolmantena pakanuuden käsitteeseen kuuluvana 
piirteenä on mainittava jumalten otioituminen. 
Tämä viime aikoina, nimenomaan Geo Widengrenm 
tutkimusten johdosta käytäntöön tullut termi joh- 
tuu latinankielisestä sanasta otium (— lepo) ja mer- 
kitsee jumalten joutilaistumista. Tällainen ilmiö 
tavataan nimenomaan pakanallisen sivistyneistön 
keskuudessa. 

Kiinalainen Kong-fu-tse (551 — 478 e. Kr.) oli, 
kuten tunnettua, lähinnä moraalin opettaja. Pää- 
asiana hänen elämänkatsomuksessaan oli määrät- 
tyjen käyttäytymissääntöjen tarkka noudattami- 
nen. Niinpä kerrotaan, että hän ei milloinkaan syö- 
nyt mitään, mikä ei ollut oikealla tavalla leikat- 
tu. „Hän ei istuutunut matolle, joka ei ollut suoras- 
sa; hän tervehti juhlahattuun pukeutunutta miestä 
ja sokeaa, vaikka hän ei ollutkaan itse pukeutu- 
nut." 17 



n Tielr—Söderblom, Komp. der Rel.g., s. 366. 



156 



Sama Kong-fu-tse luokitteli jumalat kolmeen 
luokkaan niiden vaarallisuuden mukaan: vaaral- 
lisimpia olivat vuorilla ja metsissä asuvat henget, 
toisella sijalla olivat vesihenget ja kolmannella 
maahenget. Näin samalla, kun painopiste siirtyy 
moraaliin ja rituaaliin, osa jumalista tulee vähem- 
män vaarallisiksi. Jumalten joutilaistuminen on 
alkanut. 

Meng-tsen (372 — 289 e. Kr.) opissa, joka edelleen 
kehitti Kong-fu-tsen oppia, jumalten joutilaistu- 
minen on niin ikään havaittavissa. Hänen maini- 
taan erikoisesti kiinnittäneen huomiota poliittiseen 
moraaliin. Hänen mielestään ,, kansa on tärkein 
valtakunnassa, toisella sijalla ovat maan ja viljan 
jumalat, ja hallitsija on viimeisenä." 18 

Buddhan elämässä esiintyy samantapainen ilmiö. 
Hän pyrkii noudattamalla kohtuullista askeesia 
nirvanaan, vapautumiseen jälleensyntymisen pa- 
kosta. Otioituminen on hänen kohdallaan mennyt 
niin pitkälle, että Buddhan sanomaa melko yleises- 
ti pidetään „ateistisena". Se ei kuitenkaan ole ateis- 
tinen siinä merkityksessä, että jumalien olemassa- 
olo nimenomaan kiellettäisiin, vaan siinä merki- 
tyksessä, että jumalat eivät enää voi auttaa ihmistä 
pääsemään pelastuksen päämäärään, nirvanaan. 
Niinpä kerrotaan, että ylijumala Sakka Buddhan 
kuoltua totesi lyhyesti: 

„Kaikki kokoonpantu on katoavaista, syntymän 



is Tiele—Söderblom: Komp. der Rel.g., s. 370. 

ja kuoleman alaista; kun jokin syntyy, niin se jo 
katoaa; onni on, kun se on päättynyt" 19 

Vihdoin voidaan siirtyä helleenien filosofisen 
uskonnollisuuden piiriin. Jumalten otioituminen 
on siellä nähtävästi kehittynyt pisimmälle. Aluksi 
filosofit ankarasti arvostelevat olympolaisia, ih- 
misenmuotoisia jumalia ja hylkäävät uhriuskon- 
non. Tällaista kritiikkiä on havaittavissa jo Pla- 
tonilla. Sen vuoksi jumalat ovat esim. kuuluisas- 
sa Faidon-dialogissa hyvin vaatimattomassa ase- 
massa, vain sivusta katsojina: 

„Jos sielu ruumiista erotessaan on puhdas eikä 
laahaa mukanaan mitään ruumiiseen kuuluvaa, 

. niin se saa jatkuvasti asua jumalten tykönä." 20 

Platonin filosofinen deismi — jos sitä niin ha- 
luaa nimittää — lienee eräs tyylipuhtaimpia esi- 
merkkejä jumalten otioitumisesta. Platonin mie- 
lestä filosofi ei tarvitse jumalten tukea, vaan hän 
pyrkii ajattelullaan, suuntaamalla intohimonsa 
aistitodellisuuden yläpuolella olevaan ideain 
maailmaan, kohoutumaan samanlaiseen täydelli- 
sen onnen ja itseriittävyyden (autarkhia) tilaan, 
jossa jumalat elävät. Platonin mielestä filosofin 
sielu siirtyy, jos se on puhdas, kuolemassa jumal- 
ten luo, mutta jumalat eivät mitenkään myötävai- 
kuta hänen puhdistumisensa onnistumiseen. 

Nämä esimerkit osoittanevat, -että kysymys pa- 
kanuuden käsitteestä on tieteellisesti ratkaistavis- 



19 FRU II: 1, s. 401. 

20 FRU III, s. 231. 



158 



sa. Pakanauskonnoissa on luonnollisesti kussakin 
yksityistapauksessa paljon paikallisia eroavaisuuk- 
sia ja vastakohtia. Niinpä tuskin voi ajatella räi- 
keämpää vastakohtaa kuin esim. Zarathustran 
maanviljelysuskonto ja Buddhan nirvanauskorito. 
Tällaisten eroavaisuuksien takaa paljastuu kuiten- 
kin yhteinen pohja: pakanuudessa pyritään aina 
inhimillisten tarpeiden ja toiveiden tyydyttämiseen 
jumalten välityksellä. Koska lisäksi edellytetään, 
että vasta puhdas ja pyhä saa osallistua kulttiin, 
niin ihmiseltä -vaaditaan pakanuudessa aina mää- 
rätty määrä omaa vanhurskautta. Johdonmukai- 
sesti kehitettynä tämä oman vanhurskauden tavoit- 
telu johtaa jumalten joutilaistumiseen: aluksi ih- 
minen katsoo voivansa uhreilla saavuttaa jumal- 
ten mielisuosion ja lopuksi esim. Buddha tai Pla- 
ton katsovat voivansa tulla toimeen ilman sellaisia 
jumalia, joiden mielialat ja teot ovat ihmisen mää- 
rättävissä. 



Ristin sanoma uskonnonhistorian valossa 



Aikamme sivistyneen ihmisen uskonnollinen nä- 
köpiiri ei suinkaan rajoitu siihen, mitä hän on kou- 
lussa ja rippikoulussa Raamatusta ja katekismuk- 
sesta oppinut. Tavalliselle ihmiselle, joka ei kuu- 
lu varsinaiseen „kirkkokansaan", ei ole ilman muu- 
ta selvää, että kristinusko edustaa ehdotonta to- 
tuutta. Hänen näköpiirinsä ulottuu myöskin mui- 
hin uskontoihin, ja suomenkielelläkin on ilmesty- 
nyt ainakin buddhalaisuutta käsittelevä teos. 1 Näin 
ollen hän saattaa toisinaan hyväksyä ajatuksen, 
että „jokainen tulee autuaaksi omalla uskollaan". 
Tämän vuoksi hän tyytyy usein vain viileästi kun- 
nioittamaan kristillisen kirkon oppeja. Huolimatta 
Suomen kirkon tilastollisesti vankasta asemasta — 
96% maamme asukkaista kuuluu evankelislute- 
rilaiseen kirkkoon — se on näin ollen menettänyt 
suuressa määrin otettaan nimenomaan sivistyneis- 
tön keskuudessa. 



1 Antti J. Aho: Gautama Buddha ihmisenä ja opettajana. 

Sanonta, että jokainen tulee autuaaksi omalla 
uskollaan, soveltuu hyvin puolueettoman lainsää- 
täjän periaatteeksi; lainsäätäjä ei saa valtion pak- 
kovallalla tukea minkään uskontokunnan asemaa, 
vaan hänen tulee jättää ihmisten vapaasti ratkais- 
tavaksi, mihin uskontokuntaan he haluavat kuu- 
lua. Sen sijaan henkilökohtaisena elämänohjeena 
tämä sanonta perustunee uskonnolliseen välinpitä- 
mättömyyteen ja henkiseen laiskuuteen. Pidetään 
riittävänä, että uskontoa jollakin tavalla harjoi- 
tetaan, mutta ei välitetä tarkemmin määritellä, 
millä tavalla sitä olisi harjoitettava. Tällöin jou- 
dutaan itse asiassa uskonnottomuuteen: siellä, 
missä ei ole täsmällistä ohjelmaa siitä, mitä uskon- 
to sisältää ja millä tavalla sitä olisi harjoitettava, 
siellä ei ole mitään uskonnollista ohjelmaa eikä us- 
kontoa — eräitä juhlahetkiä ken ties lukuunotta- 
matta — harjoiteta lainkaan. Tältä pohjalta tässä 
katsauksessa pyritään valaisemaan uskonnonhis- 
torian viimeistä tehtävää, kristinuskon erikoislaa- 
tuista asemaa uskontojen joukossa. 

Helposti voidaan havaita, että uskonnon esiin- 
tyminen täsmällisessä, yksilöllisessä muodossa ei 
ole vain kristinuskolle luonteenomainen piirre. Jo 
primitiivinen ihminen suorittaa uskonnolliset, eu- 
rooppalaisen huomioitsijan mielestä usein kummal- 
liset menonsa äärimmäisen huolellisesti. Ne pide- 
tään usein salassa ja määrätyn, etuoikeutetun pap- 
pisluokan etuoikeutena. Vain tällaiset varokeinot 
takaavat luonnonihmisen mielestä sen, että henkiä 

ei vihoiteta esim. viallisilla tai muuten kelvotto- 
milla uhriteurailla. Jokainen uskonto on näin ollen 
tarkkapiirteisen yksilön kaltainen: yhtä mahdo- 
tonta kuin ihmisen on luopua yksilöllisistä kasvo- 
jen ja luonteenpiirteistään, yhtä mahdotonta hä- 
nen on olla vain »uskonnollinen". Todella uskon- 
nollinen ihminen reagoi kaikissa uskonnoissa kaik- 
kiin oman uskontonsa muutosvaatimuksiin erittäin 
herkästi. Kaikenlainen „synkretismi", vieraiden 
käsitysten sekoittaminen hänen omaan uskontoon- 
sa, on todella uskonnolliselle ihmiselle hyvin vas- 
tenmielistä. Hänen uskontonsa on hänelle arvojen 
arvo, jonka sisältöä ei saa hetkellisten mielitekojen 
mukaan muuttaa. Kaikki tällaiset yrityksetkin kä- 
sitetään Jumalan pilkkaamiseksi. 

Nyt on tunnettua, että Jeesus tuomittiin kuole- 
maan ja ristinnaulittiin juuri Jumalan pilkkaaja- 
na. „Niin ylimmäinen pappi sanoi Jeesukselle: 'Mi- 
nä vannotan sinua elävän Jumalan kautta, että sa- 
not meille, oletko Kristus, Jumalan Poika?' Jeesus 
sanoi hänelle: Sinäpä sen sanoit. Mutta minä sanon 
teille: tästedes te saatte nähdä Ihmisen Pojan istu- 
van Voiman oikealla puolella ja tulevan taivaan 
pilvien päällä.' Silloin ylimmäinen pappi repäsi 
vaatteensa ja sanoi: 'Hän on 'pilkannut Jumalaa. 
Mitä me enää todistajia tarvitsemme. Katso, nyt 
kuulitte hänen pilkkaamisensa. Miten teistä on?' 
He vastasivat sanoen: 'Hän on vikapää kuole- 
maan' " (Matt. 26: 63—66). Tämä tuomio ei johtu- 
nut, niinkuin usein esitetään, vain juutalaisten 

pappien vallanhimosta tai raakuudesta. Se on päin 
vastoin aidon, määrätynlaisen uskonnollisen kat- 
santokannan sanelema. Asiallisen tutkimuksen on 
selvitettävä, millä tavalla Jeesus halusi muuttaa 
ja niin täydellisesti kumota määrätyn uskontoyksi- 
lön, juutalaisuuden, uskonnolliset perinteet, että 
hän sen kannattajien silmissä näytti Jumalan pilk- 
kaajalta. 

Israelin uskonnon lähtökohtana on yleisseemiläi- 
nen, lähinnä kanaanilainen uskonnollisuus. Ihmi- 
nen tuntee kaikkialla olevansa Jumalan tuomion 
alainen. Hän tuntee, että hänen on tehtävä jotakin, 
jotta Jumalan tuomion hirvittävät seuraukset saa- 
taisiin poistetuiksi. Tämän vuoksi seemiläisissä us- 
konnoissa, niinkuin laajalti seemiläisen kulttuuri- 
piirin ulkopuolellakin, uhrataan jumalille ja rukoil- 
laan uhreihin vedoten anteeksiantamusta. Lapsi- 
uhrikaan, joka kristitystä saattaa näyttää raakuu- 
delta, ei pohjimmaltaan ole sitä. Se on hirvittävän 
uskonnollisen hädän ja syyllisyyden ilmaus: rak- 
kainkaan olento maailmassa ei ole korkein arvo, 
vaan korkeinta on vapautuminen pyhän Jumalan 
tuomiosta. Tällainen lapsiuhri on monien muiden 
kansojen ohella ollut vanhimpina aikoina käytän- 
nössä myöskin Israelissa. ,, Jahve puhui Moosek- 
selle sanoen: 'Pyhitä minulle jokainen esikoinen, 
joka israelilaisten seassa, sekä ihmisistä että kar- 
jasta, avaa äidinkohdun; se on minun" (Ex. 13: 1 — 
2). Vielä selvemmin sanotaan Ex. 22: 29: „Älä vii- 

vyttele antamasta antia vilja- ja mehusatosi run- 
saudesta. Esikoinen pojistasi anna minulle". Näin 
aluksi esikoisuhria pidettiin yhtä luonnollisena ja 
välttämättömänä kuin vilja- ja mehusadon osuu- 
den uhraamista. Myöhemmin se muuttui ns. lunas- 
tusuhriksi: sen sijasta uhrattiin esim. joku eläin. 
Tästä kehityksen vaiheesta on Aabrahamin toimit- 
tama Iisakin uhraaminen hyvänä esimerkkinä, ja 
Israelin laissa on myös asiaa valaiseva säännös: 
„Kaikki, mikä avaa äidinkohdun, on minun; samoin 
myös kaikki sinun karjasi urospuolet, raavaittesi 
ja lampaittesi ensiksisynnyttämät. Mutta aasin 
ensiksisynnyttämä lunasta lampaalla, mutta jos 
et sitä lunasta, niin taita siltä niska. Jokainen esi- 
koinen pojistasi lunasta. Ja tyhjin käsin älköön tul- 
tako minun kasvojeni eteen" (Ex. 34: 19 — 20). 

Lapsiuhrin myöhempi historia Israelissa on osoi- 
tuksena taistelusta israelilaisen Jahve-uskonnon 
ja kanaanilaisen Baal-uskonnon välillä. Tämä 
dramaattinen taistelu muodostaa VT:n uskonnon- 
historian keskeisen ongelman. Yllämainituissa si- 
taateissa lapsiuhri nimenomaan esitetään Jahven 
määräyksenä. Tällöin näin ollen Israelin uskonto 
ei ollut vielä eronnut omalaatuiseksi erikoismuo- 
doksi kanaanilaisesta kanta-äidistään. Myöhem- 
min sen sijaan lapsiuhri kielletään nimenomaan 
pakanallisena, ei-israelilaisten jumalien palvontaan 
kuuluvana saastaisuutena: „Älä anna lapsiasi pol- 
tettaviksi uhrina Molokille, ettet häpäisisi Juma- 
lasi nimeä. Minä olen Jahve" (Lev. 18: 21). Lapsi- 

uhri ei kuitenkaan hävinnyt Israelista vain yhden 
lakisäännöksen nojalla, vaan tämä säännös jou- 
duttiin myöhemmin useita kertoja uudistamaan. 
Niinpä Deut. 18: 10:ssä sanotaan: „Älköön keskuu- 
dessasi olko ketään, joka panee poikansa tai tyttä- 
rensä kulkemaan tulen läpi". Vielä profeetta Jere- 
mia syyttää aikalaisiansa tästä synnistä: „He 
[Juudan miehet] ovat rakentaneet Toofet uhrikuk- 
kulat Ben-Hinnomin laaksoon, polttaaksensa tu- 
lessa poikiansa ja tyttäriänsä, mitä minä [Jahve] 
en ole käskenyt ja mikä minun mieleeni ei ole tul- 
lut" (Jer. 7: 31). Lapsiuhrien lukuisuuden takia 
Jeremia julistaa kadotustuomiota kansalleen: 
„Näin sanoo Herra Sebaot, Israelin Jumala: 'Katso, 
päivät tulevat, sanoo Herra, jolloin ei enää sano- 
ta Toofet' ja 'Ben-Hinnomin laakso', vaan 'Murha- 
laakso', ja Toofetiin haudataan, kun ei ole muualla 
tilaa. Ja tämän kansan ruumiit joutuvat taivaan 
lintujen ja maan eläinten ruuaksi, eikä niitä ku- 
kaan karkoita" (Jer. 7: 32—33). 

VT: n myöhempi, profeetallinen uskonto ei kui- 
tenkaan vastusta vain lapsiuhria, vaan uhriuskon- 
toa yleensäkin. Taitekohtaa tässä kehityksessä lie- 
nee 1 Sam. 15:ssa kerrottu ns. cTierem-uhri. Tällä 
uhrilla tarkoitettiin sitä, että sodassa ei saanut 
ottaa mitään saalista, vaan kaikki oli tuhottava ja 
siten pyhitettävä Jahve Sebaotille, sotajoukkojen 
Herralle: „Näin sanoo Herra Sebaot: Mene siis, 
Saul, ja voita amalekilaiset, ja vihkikää tuhon 

omaksi kaikki, mitä heillä on; äläkä säästä heitä, 
vaan surmaa miehet ja naiset, lapset ja imeväiset, 
raavaat ja lampaat, kamelit ja aasit" (1 Sam. 15: 3). 
Profeetta Samuel käskee tässä Jahven nimessä 
Saulia ehdottoman kuuliaisesti noudattamaan pol- 
tetun maan taktiikkaa", „totaalista sodankäyntiä". 
Saul sai voiton (1 Sam. 15: 7), mutta säästi tuholta 
„parhaimmat lampaat, lihavimmat raavaat ja ka- 
ritsat, kaiken, mikä oli arvokasta" (1 Sam. 15: 9). 
Samuel, Jahven profeetta, ei kuitenkaan ole tyy- 
tyväinen Saulin menettelyyn, vaan erotti hänet 
kuninkaan virasta sanoen: „Haluaako Herra polt- 
touhreja ja teurasuhreja yhtä hyvin kuin kuuliai- 
suutta Herran äänelle? Katso, kuuliaisuus on pa- 
rempi kuin uhri ja tottelevaisuus parempi kuin 
oinasten rasva" (1 Sam. 15: 22—23). 

Tällaisen kertomuksen tulkinnassa on tarkkaan 
varottava, ettei siihen sekoiteta mitään myöhem- 
piä näkökohtia. Tämä kertomus voidaan tulkita 
oikein vain silloin, kun otetaan huomioon se ym- 
päristö, jossa se tosiasiallisesti tapahtui. Siinä ei 
ole kysymys Saulin „inhimillisestä" ja Samuelin 
„julmasta" sodankäynnistä. Siinä on kysymys sii- 
tä, että Saul lähetettiin toimeenpanemaan Jahven 
kostoa Amalekille, mutta Saul ei suorittanut pelk- 
kää Jahven kostoa, vaan sen lisäksi etuili omaksi 
hyväkseen. Kanaanilaisten kulttien vaikutus Is- 
raelin uskontoon on tässä jatkuvasti niin suuri, että 
Samuel, jolle jo on selvinnyt eetillisen kuuliaisuu- 
den arvo ylenpalttisiin uhrikultteihin verrattuna, 



166 



ei säiky mitään keinoja saattaakseen tämän pro- 
feetallisen oivalluksensa voimaan Israelissa. Tä- 
män kohdan ymmärtämiseksi voidaan näin ollen 
rinnakkaiskohtana viitata Deut. 20: 16 — 18: „Näiden 
kansojen kaupungeissa, jotka Jahve, sinun Juma- 
lasi, antaa sinulle perintöosaksi, älä jätä ainoata- 
kaan henkeä eloon, vaan vihi ne tuhon omiksi, 
etteivät he opettaisi teitä tekemään kaikkia niitä 
kauhistavia tekoja, joita he ovat tehneet palvoes- 
saan jumaliansa." Uhrin ja eetillisen kuuliaisuuden 
vastakohta on tässä tapauksessa kärjistetty äärim- 
milleen. 

C/ierem-uhri näyttää olleen suhteellisen nopeasti 
sivuutettu vaihe Israelissa. Siitä ei ole säilynyt 
varsin montaa mainintaa. Paljon runsaammat sen 
sijaan ovat profeetallisen kirjallisuuden lähteet 
silloin, kun tulee kysymys kuuliaisuuden myön- 
teisestä määrittelystä. Tässä suhteessa kiinnitetään 
erikoisesti huomiota yhteiskunnallisiin epäkohtiin 
ja sanotaan, että kuuliaisuus Jahvea kohtaan mer- 
kitsee huolenpitoa köyhistä, leskistä ja orvoista. 
Yksi kohta havainnollistakoon asiaa: ,, Kuulkaa tä- 
mä Herran sana: 'Minä tiedän, että teidän rikok- 
senne ovat monet ja teidän syntinne raskaat: te 
vainoatte vanhurskasta ja otatte lahjuksia ja vään- 
nätte vääräksi portissa köyhäin asian . Sillä vaik- 
ka te tuotte minulle polttouhreja ja ruokauhrejan- 
ne, eivät ne minulle kelpaa, enkä minä katso tei- 
dän yhteysuhri enne, syöttövasikkainne, puoleen" 
(Aamos 5: 12, 22). 

Uhrikultin syrjäytyminen — tuttu kertomus 
Jeesuksesta, joka puhdistaa temppelin „rahanvaih- 
tajista ja kyyhkystenmyyjistä" (Mark. 11: 15) 
osoittaa, että se VT:n aikana ei milloinkaan täysin 
syrjäytynyt — näyttää kuitenkin vaikuttaneen sii- 
hen suuntaan, että Israelin uskonto kehittyi entistä 
enemmän eetilliseksi lakiuskonnoksi. Tällä käsit- 
teellä tarkoitetaan tässä yhteydessä sitä, että hurs- 
kaan ja jumalattoman eetillinen vastakohta tuli 
hyvin jyrkäksi. Tähän lakiuskontoön liittyy lisäksi 
eudaimonistinen korostus: arvellaan, että hurskaal- 
le eräiden, usein varsin raskaidenkin kärsimysten 
jälkeen käy hyvin. Niinpä kerrotaan mm. Jobin 
kirjassa, että hän hurskaudestaan huolimatta aluk- 
si menettää kaiken omaisuutensa (Job 1), mutta lo- 
pulta „sai neljätoistatuhatta lammasta, kuusituhat- 
ta kamelia, tuhat härkäparia ja tuhat aasintam- 
maa" (Job. 42: 12). Jumalattomalle sen sijaan käy 
aluksi hyvin ja lopuksi huonosti. Havainnollisen 
kuvan tästä hurskaan ja jumalattoman vastakoh- 
dasta saa esim. 1. psalmista: 

„Autuas on se mies, 

joka ei vaella jumalattomain neuvossa 

eikä astu syntisten teitä 

eikä istu, kussa pilkkaajat istuvat, 

vaan rakastaa Herran lakia 

ja tutkistelee hänen lakiansa päivät ja yöt! 

Hän on niinkuin istutettu puu vesiojain tykönä, 

joka antaa hedelmänsä ajallaan 

ja jonka lehti ei lakastu; 

ja kaikki, mitä hän tekee, menestyy. 

Niin eivät jumalattomat! 

Vaan he ovat kuin akanat, joita tuuli ajaa. 

Sentähden eivät jumalattomat kestä tuomiolla 

eivätkä syntiset vanhurskasten seurakunnassa. 

Sillä Herra tuntee vanhurskasten tien, 

mutta jumalattomain tie hukkuu" 

Kun näin ollen Jeesuksen aikuinen farisealaisuus 
(faras = erottaa; farisim = eristäytyneet) otti tun- 
nuslausekseen: ,, Kansa, joka ei tunne lakia, olkoon 
kirottu", niin se johdonmukaisesti kehitti edelleen 
VT:n eetillistä lakiuskontoa. 

VT tuntee uhrin ja ehdottoman kuuliaisuuden 
rinnalla myös kolmannen tavan selviytyä pyhän 
Jumalan tuomiosta. Tämä tapa esiintyy esim. Ps. 
51: 19: „ Jumalalle kelpaava uhri on särjetty henki; 
särjettyä ja murtunutta sydäntä et sinä, Jumala, 
hylkää." Tarkkaan ottaen tässä näin ollen ei ole 
kysymys kolmannesta, uudesta sovitustyypistä, 
vaan uhria jatuksen eräästä muunnoksesta. Ulko- 
naiset teurasuhrit, — täydellinen c/ierera-uhri näh- 
tävästi mukaanluettuna — on nyt havaittu riittä- 
mättömiksi. Hätääntyneen, syyllisen ihmisen ai- 
noana turvana ovat nyt hänen kyyneleensä, joiden 
arvellaan sammuttavan Jumalan vihan loimuavat 
liekit. 

Kaikesta huolimatta VT:ssa on ainakin yksi koh- 
ta, jossa uhria ja kuuliaisuutta kaikissa muodois- 
saan pidetään riittämättömänä Jumalan vanhurs- 

kaan vihan sovittamiseksi. Tämä kohta on Jesajan 
kutsumusnäky temppelissä (Jes. 6): 

„ Kuningas Ussian kuolinvuotena minä näin Her- 
ran istuvan korkealla ja ylhäisellä istuimella, ja 
hänen vaatteensa liepeet täyttivät temppelin. Se- 
rafit seisoivat hänen ympärillään; kullakin oli kuu- 
si siipeä: kahdella he peittivät kasvonsa, kahdella 
he peittivät jalkansa, ja kahdella he lensivät. Ja he 
huusivat toinen toisillensa ja sanoivat: 'Pyhä, pyhä, 
pyhä on Herra Sebaot, kaikki maa on täynnä hä- 
nen kunniaansa. 9 

Niin minä sanoin: 'Voi minua/ Minä hukun, sil- 
lä minulla on saastaiset huulet, ja minä asun kan- 
san keskellä, jolla on saastaiset huulet; sillä minun 
silmäni ovat nähneet kuninkaan, Herran Sebaotin. 

Silloin lensi minun luokseni yksi serafeista kä- 
dessään hehkuva kivi, jonka hän oli pihdeillä otta- 
nut alttarilta, ja kosketti sillä minun suutani sa- 
noen: 'Katso, tämä on koskettanut sinun huuliasi; 
niin on sinun velkasi poistettu ja syntisi sovitettu." 

Tässä mainitun kuvakielen tarkoitus on ilmei- 
nen: puhdistuksen syyllisyydestä täytyi tulla alt- 
tarilta, enkelin, Jumalan edustajan toimeenpane- 
mana, eikä mikään ihmisten suorittama kultti voi- 
nut sitä aikaansaada. 

Tämän tapaisia hetkellisiä välähdyksiä Juma- 
lan suorittamasta sovituksesta on joskus väitetty 
esiintyneen myöskin eräissä muissa uskonnoissa, 
mm. intialaisessa bhafcti-uskonnossa (bhakti = an- 
taumus; hängivelse, Hingebung). Tämä suunta on 
jakautunut kahteen koulukuntaan, ns. varsinai- 

seen bhaJcti-hurskauteen ja prapatti-hurskauteen 
( prapatti = lähentyminen). 2 a Näitä suuntia kut- 
sutaan myös pohjoiseksi ja eteläiseksi koulukun- 
naksi, ja Rudolf Otto suorastaan rinnastaa niiden 
välisen vastakohdan katolisen ja evankelisen kris- 
tinuskonkäsityksen väliseen vastakohtaan. Aluksi 
on muutamin esimerkein valaistava tämän vasta- 
kohdan laatua. 

Pohjoisen, „katolisen ,, koulukunnan luonnetta 
kuvastaa seuraava Bhagavadgita-vunoehnan kohta: 

„Se, joka tekee kaikki tekonsa minun tähteni, 
joka täysin antautuu minulle ja rakastaa minua, 
joka on vapautunut tämän maailman kaipuusta 
eikä vihaa mitään olentoja, se pääsee luokseni, oi 
Pandava. ,, 2 

,, Suuntaa mielesi minuun, rakasta minua, uhraa 
minulle, kunnioita minua. Näin pääset yhteyteeni; 
sen lupaan sinulle juhlallisesti, sillä sinä olet mi- 
nulle kallisarvoinen. Luovu kaikista hurskaista 
menoista ja turvaudu yksin minuun. Minä olen pe- 
lastava sinut kaikista synneistä; ole huoletta." 3 

Pohjoisen koulukunnan mukaan näin ollen nir- 
vanan saavuttaminen riippuu ihmisen rakkauden 
kiihkeydestä: ihmisen tulee luopua himoitsemasta 
maallisia kohteita ja suunnata intohimoinen rak- 

2a Rudolf Otto, Vischnu-Narayana. Texte zur indischen 
Gottesmystik, s. 137 kääntää sen saksaksi „Herzunahung", 
„Gelassenheit". 

2 Bhagavadgita XI, 55; sit. Tiililä, Anteeksiantamus us- 
konnollisena turvallisuustilana, s. 45. 

3 Bhagavadgita XVIII, 65—66; sit. Tiililä, m.t. s. 45. 

kautensa yksin jumaluuteen. Tätä kantaa voi syys- 
tä Rudolf Ottoon liittyen luonnehtia ainakin ,,sy- 
nergistiseksi". 

P?*apatti-suunta pyrkii voittamaan tämän syner- 
gismin ja julistamaan pelastusta, nirvanan saavut- 
tamista, yksin armosta. Ihmisen ei pidä kuvitella, 
että hän pystyisi jumaluutta millään teoilla miel- 
lyttämään. Prapatti-koulussa sanotaan: „ Yritä teh- 
dä, mitä voit [jumalan miellyttämiseksi], ja saat 
huomata, että et voi tehdä mitään. Ainoana apuna 
on, että ihminen tuntee itsensä aivan avuttomaksi 
niin, että Jumala on ainoana apuna. " Täten ihmisen 
sanotaan olevan aivan passiivisen pelastuksen 
omaksumisessa. 4 

Näiden koulukuntien välisen vastakohdan valai- 
semiseksi on vielä viitattava pohjoisen koulukun- 
nan ,,apinatiehen ,, ja eteläisen koulukunnan ,,kis- 
satiehen" ,,Apinatiessä" ihminen menettelee api- 
nanpoikasen tavoin: vaaran uhatessa poikanen 
kiertää kätensä emon ympärille ja kannattelee it- 
seään pakomatkan aikana. Näin hän osaltaan „sy- 
nergistisesti" myötävaikuttaa siihen, että emo on- 
nistuu kantamaan hänet turvaan. „Kissatiessä" 
taas emo ottaa avuttoman poikasensa hampaisiinsa 
ja kantaa sen muitta mutkitta turvaan. Poikanen 
on niin avuton ja voimaton, että se ei millään ta- 
valla pysty myötävaikuttamaan pelastumisekseen. 5 

4 Otto, m. t. s. 163. 

5 Rudolf Otto: Vischnu— Narayana, s. 161. Vrt. Tiililä, 
Anteeksiantamus, s. 46 seur. 

Ensi silmäykseltä saattaa näyttää siltä, että pra- 
patti-hurskaus on varsin lähellä evankelista pelas- 
tustietä. Samaan tapaanhan opetettiin esim. 1500- 
luvulla luterilaisessa kirkossa, että ihminen on pe- 
lastumisessa aivan passiivinen, pölkyn tai kiven 
kaltainen (mere passive, sicut truncus et lapis). 
UT:ssa ei kuitenkaan puhuta avuttoman ihmisen 
pelastamisesta, vaan »jumalattoman vanhurskaut- 
tamisesta". Klassillisena kohtana voitaneen pitää 
Room. 5: 6 — 8: ,, Sillä meidän vielä ollessamme hei- 
kot kuoli Kristus oikeaan aikaan jumalattomien 
edestä. Tuskinpa kukaan käy kuolemaan jonkun 
vanhurskaan edestä; hyvän edestä joku mahdolli- 
sesti uskaltaa kuolla. Mutta Jumala osoittaa rak- 
kautensa meitä kohtaan siinä, että Kristus, kun 
me vielä olimme syntisiä, kuoli meidän edestäm- 
me/ ' Jeesus ei siis kuollut avuttomien „kissanpoi- 
kasten" puolesta, jotka emoaan vastustamatta an- 
toivat kantaa itsensä turvaan, vaan jumalattomien 
puolesta, jotka ryhtyivät konkreettisesti pahaan 
tekoon, tarttuivat vasaraan ja naulitsivat hänet ris- 
tille. Toisinaan esitetty tulkinta, että ristin sanoma 
koskee siveellisesti heikkoja tai suorastaan voimat- 
tomia ihmisiä, merkitsee näin ollen sen madalta- 
mista ja vetistämistä. Passiivisen prapatti-hurskau- 
den ja „ jumalattoman vanhurskauttamisen" välillä 
ei ole mitään yhdenmukaisuutta. 

Nyt käynee ilmi, minkä vuoksi fariseusten täy- 
tyi naulita Jeesus ristille. Se ei johtunut lähinnä 

vallanhimosta ja raakuudesta, vaan siitä, että he 
halusivat pitää kiinni juutalaisen uskontonsa peri- 
aatteista, jotka olivat heille pyhiä ja loukkaamat- 
tomia. Heissä ei ollut sitä äärimmäistä synninhätää, 
joka olisi johtanut juutalaisuudelle ominaisen 
hurskaan ja jumalattoman välisen raja-aidan hä- 
viämiseen. Näin ollen he saattoivat olla ympäröi- 
vien pakanauskontojen kanssa yhtä mieltä siitä, 
että syntisen ihmisen on suoritettava ainakin osa 
Jumalan . vanhurskaan vihan vaatimasta sovituk- 
sesta. 

Jesajan kutsumusnäkyyn verrattavat tapaukset 
ovat näin ollen juutalaisuuden historiassa tilapäisiä 
poikkeuksia, jotka eivät voineet muuttaa sen kehi- 
tyksen yleistä suuntaa. Näistä tilapäisistä poik- 
keuksista tulee kristinuskossa sääntö ja kaiken pe- 
rustus. Tälle tosiasialle Paavali on antanut erikoi- 
sen tiiviin ilmauksen 2 Kor. 5: 18:ssa: 

„Kaikki on Jumalasta, joka on sovittanut meidät 
itsensä kanssa Kristuksen kautta." 

Näissä sanoissa on lyhyesti ilmaistu kristinuskon 
ainutlaatuinen sanoma: ristillä kärsi Jumalan rak- 
kaus, joka uhrasi itsensä kuolemaan, jotta hänen 
jumalattomat — ei suinkaan heikot tai voimatto- 
mat „kissanpoikaset" — saisivat elää. Tällä tavalla 
ei yksikään ihminen rakasta lähimmäistään, mutta 
Jumala rakastaa Kristuksessa tällä tavalla. 

Ristin sanomaa on väitetty vaikeatajuiseksi dog- 
miksi. Se on vaikeatajuinen kaikille muille paitsi 
niille, jotka ovat täydellisesti särkyneet Jumalan 

vihan ja tuomion kourissa. Ristin sanoma on siten 
tarpeeton esim muhamettilaiselle niin kauan kuin 
hän kuvittelee Jumalan, Allahin, tyytyvän sellai- 
siin uhreihin, jotka ovat „helposti" saatavissa. 6 
Vain se, joka on joutunut hylkäämään uhrin, kuu- 
liaisuuden ja omien katumuskyynelten tien, ottaa 
ristin sanoman vastaan. Kun ihminen on yrittänyt 
rakastaa Jumalaa „koko sydämestään, koko sielus- 
taan ja koko voimastaan", mutta uupunut tämän 
taakan alle ja huomannut, että hän ei tahdokaan 
palvoa muuta kuin itseänsä, niin silloin hän täysin 
syyllisenä ja jumalattomana Ristin juurella ei voi 
lakata kiittämästä Jumalaa siitä, että hänen rak- 
kautensa on aivan toisenlaista kuin ihmisten: ihmi- 
set himoitsevat rakkaudessaan omaa onneansa ja 
nautintoansa, mutta Jumala rakkaudessaan van- 
hurskauttaa jumalattoman (Room. 5: 6) ja armah- 
taa syntisen. 



6 Vrt. yllä s. 115 a 

